(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΑ΄

Πέμπτη 1 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 2 Σεπτεμβρίου 2016, σελ.
2. Συζήτηση επικαίρων ερωτήσεων:
 α) Προς τον Υπουργό Οικονομικών:
 i. σχετικά με το τέλος επιτηδεύματος σε χωριά κάτω από πεντακόσιους κατοίκους, σελ.
 ii. σχετικά με την ανάληψη της αποκομιδής των ηλεκτρονικών συσκευών από τον Όμιλο του ΣΚΑΪ, σελ.
 β) Προς τον Υπουργό Εργασίας Κοινωνικής Ασφάλισης και Κοινωνικής Αλληλεγγύης, σχετικά με την περικοπή συντάξεων κατά 60% για όσους νέους συνταξιούχους αγρότες ασκούν οποιαδήποτε δραστηριότητα μετά τη συνταξιοδότησή τους, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Οικονομικών: «Τροποποίηση του ν. 4099/2012/Α' 250 (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΔΕΝΔΙΑΣ Ν. , σελ.
ΚΡΕΜΑΣΤΙΝΟΣ Δ. , σελ.
ΣΤΑΜΑΤΗΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΚΕΓΚΕΡΟΓΛΟΥ Β. , σελ.
ΚΟΥΚΟΥΤΣΗΣ Δ. , σελ.
ΜΠΓΙΑΛΑΣ Χ. , σελ.
ΠΕΤΡΟΠΟΥΛΟΣ Α. , σελ.

Γ. Επί του σχεδίου νόμου του Υπουργείου Οικονομικών:
ΑΡΒΑΝΙΤΙΔΗΣ Γ. , σελ.
ΒΕΤΤΑΣ Δ. , σελ.
ΔΕΝΔΙΑΣ Ν. , σελ.
ΚΑΒΑΔΕΛΛΑΣ Δ. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΚΩΣΤΑΣ Ε. , σελ.
ΚΑΡΡΑΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΠΑΝΑΓΙΩΤΑΡΟΣ Η. , σελ.
ΣΤΑΜΑΤΗΣ Δ. , σελ.
ΧΟΥΛΙΑΡΑΚΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΑ΄

Πέμπτη 1 Σεπτεμβρίου 2016

Αθήνα, σήμερα την 1η Σεπτεμβρίου 2016, ημέρα Πέμπτη και ώρα 9.34΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31 Αυγούστου 2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠ΄ συνεδριάσεώς του, της Τετάρτης 31 Αυγούστου 2016, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την ελληνόγλωσση εκπαίδευση, τη διαπολιτισμική εκπαίδευση και άλλες διατάξεις»)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 2 Σεπτεμβρίου 2016, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1199/30-8-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον ΥπουργόΝαυτιλίας και Νησιωτικής Πολιτικής, σχετικά με την ναυτική τραγωδία στην Αίγινα.

2. Η με αριθμό 1198/30-8-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών, σχετικά με τη θεσμοθέτηση ειδικού ακατάσχετου λογαριασμού για όλες τις επιχειρήσεις.

3. Η με αριθμό 1195/29-8-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εσωτερικών και Διοικητικής Ανασυγκρότησης, σχετικά με τους αστυνομικούς που υπηρετούν στην υπηρεσία φύλαξης υψηλών προσώπων.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1200/30-8-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη.

2. Η με αριθμό 1196/29-8-2016 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την πρόταση μετατροπής του επιδόματος ανεργίας σε επιδότηση εργασίας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών,σχετικά την αποζημίωση των μεριδιούχων συνεταιριστικών τραπεζών.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 1188/29-8-2016 επίκαιρη ερώτηση πρώτου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Οικονομικών, σχετικά με το τέλος επιτηδεύματος σε χωριά κάτω από πεντακόσιους κατοίκους.

Θα απαντήσει ο Αναπληρωτής Υπουργός Οικονομικών κ. Αλεξιάδης.

Παρακαλώ, κύριε Μπγιάλα, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κύριε Υπουργέ, έθεσα αυτή την ερώτηση επειδή ζούμε μέσα σ’ αυτές τις δύσκολες εποχές και με το τέλος επιτηδεύματος το οποίο μπήκε το 2011 με τον ν.3986/2011. Όμως ο νόμος αναφέρει στο άρθρο 3 παράγραφος 3 τα απαλλασσόμενα μέρη, τις περιοχές οι οποίες απαλλάσσονται από το τέλος επιτηδεύματος. Αναφέρει συγκεκριμένα ότι για την απαλλαγή από το τέλος επιτηδεύματος των φορολογουμένων που ασκούν επιτήδευμα ή ελεύθερο επάγγελμα σε χωριά με πληθυσμό έως πεντακόσιους κατοίκους και νησιά κάτω από τρεις χιλιάδες εκατό κατοίκους, εκτός αν πρόκειται για τουριστικούς τόπους, λαμβάνονται υπ’ όψιν τα χωριά και τα νησιά, όπως προβλεπόταν πριν την έναρξη ισχύος για την εφαρμογή του σχεδίου «ΚΑΠΟΔΙΣΤΡΙΑΣ».

Για την εξεύρεση του πληθυσμού λαμβάνεται υπ’ όψιν η απογραφή τότε, βέβαια, της 18ης Μαρτίου 2001. Μετά έγινε η απογραφή του 2011.

Όμως, ενώ ο νόμος είναι ξεκάθαρος και συγκεκριμένος και αναφέρει ότι λαμβάνονται υπ’ όψιν τα χωριά, έρχεται η ΠΟΛ 1149/20-6-2013 από τον τότε Γενικό Γραμματέα Δημοσίων Εσόδων Θεοχάρη Θεοχάρη και έχουμε μια διαφοροποίηση. Στη διευκρίνιση, λέει ότι σύμφωνα με την παράγραφο 3 του άρθρου 31 του ν.3986/2011, εξαιρούνται από την υποχρέωση καταβολής τέλους επιτηδεύματος οι επιχειρήσεις, φυσικά ή νομικά πρόσωπα και οι ελεύθεροι επαγγελματίες που ασκούν τη δραστηριότητά τους αποκλειστικά σε χωριά, όπως προβλεπόταν πριν από την έναρξη του σχεδίου «ΚΑΠΟΔΙΣΤΡΙΑΣ», με πληθυσμό έως πεντακόσιους κατοίκους και νησιά έως τρεις χιλιάδες εκατό κατοίκους, εκτός και αν είναι τουριστικοί τόποι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επίσης, με την υπουργική απόφαση του Υπουργείου Οικονομικών-ΠΟΛ 1167/2011 ορίστηκε για τον προσδιορισμό του πληθυσμού να λαμβάνεται υπ’ όψιν η απογραφή του 2001 και ως τουριστικοί τόποι, να θεωρούνται αυτοί που περιλαμβάνονται στο π δ 899/76, όπως τροποποιήθηκε με το π δ 664/77.

Από τη διοίκηση, βέβαια, έχει ήδη γίνει δεκτό ότι θα ληφθεί υπ’ όψιν ο πληθυσμός των χωριών τα οποία αποτελούσαν πριν από την εφαρμογή του σχεδίου ΚΑΠΟΔΙΣΤΡΙΑΣ (ν.2539/1997) αυτοτελή νομικά πρόσωπα, δηλαδή κοινότητες.

Έρχεται και διαφοροποιεί τον όρο «χωριά» και θέτει τον όρο «κοινότητες». Συνεπώς αν κάποιο χωριό δεν αποτελούσε κατά το εξεταζόμενο χρονικό διάστημα από μόνο του κοινότητα και ανήκε διοικητικά σε άλλη κοινότητα ή σε κάποιο δήμο, λαμβάνεται υπ’ όψιν για την απαλλαγή από το τέλος επιτηδεύματος ο πληθυσμός της κοινότητας ή αντίστοιχα του δήμου που υπαγόταν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρόμοια είναι και η εγκύκλιος στις 3 Απριλίου του 2014, όπου αναφέρει το ίδιο, δηλαδή ότι για την εφαρμογή του δέχεται τα αυτοτελή νομικά πρόσωπα, δηλαδή τις κοινότητες.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπγιάλα, σας παρακαλώ, να ολοκληρώσετε.

**ΧΡΗΣΤΟΣ ΜΠΓΙΑΛΑΣ:** Κλείνω, κύριε Πρόεδρε.

Αυτό το οποίο έχει συμβεί, είναι ότι οι κοινότητες οι οποίες βρίσκονταν πλησίον σε έναν δήμο και ενώ είναι μικρές πληθυσμιακά, παρ’ όλα αυτά, χρεώνονται με το τέλος επιτηδεύματος.

Αυτό σημαίνει ότι έχουμε την εξής τεράστια αδικία. Ενώ, δηλαδή, αυτή η κοινότητα μπορεί να έχει πενήντα κατοίκους, παρ’ όλα αυτά πληρώνει τέλος επιτηδεύματος και πλησίον της ένα χωριό με τετρακόσιους, τετρακόσιους πενήντα κατοίκους, ένα ενεργητικό χωριό, μπορεί να μην πληρώνει τέλος επιτηδεύματος.

Είναι μια αδικία, την οποία θα πρέπει να διορθώσουμε βασικά με ΠΟΛ, γιατί ο νόμος αναφέρεται σε χωριά και όχι σε κοινότητες. Έτσι θα αποκαταστήσουμε αυτή την αδικία, η οποία συμβαίνει σε πολλά χωριά της επαρχίας.

Διότι αναφερόμαστε σε ένα χωριό με πενήντα - εκατό κατοίκους που έχει ένα καφενεδάκι και επειδή δεν αποτελούσε αυτοτελή κοινότητα το ίδιο αλλά αποτελούσε κοινότητα μαζί με άλλα τρία, τέσσερα χωριά ή μαζί με έναν δήμο, προσαρτάται και πληρώνει τα 650 ευρώ. Επισημαίνω βέβαια ότι αυτό χρεώνεται όχι μόνο στους επαγγελματίες αλλά και στους αγρότες οι οποίοι έχουν βιβλία εσόδων-εξόδων, υπάγονται δηλαδή στο κανονικό καθεστώς.

Θα ζητούσα, δηλαδή, από το Υπουργείο να εκδώσει μια ΠΟΛ, έτσι ώστε στο επόμενο φορολογικό έτος, στο οποίο θα γίνουν οι φορολογικές δηλώσεις, η Γενική Γραμματεία Δημοσίων Εσόδων, να αλλάξει την κατάσταση και να την κάνει όπως ήταν στο 2011 και το 2012. Διότι η χρέωσή τους έγινε το 2013, το 2014 και το 2015.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Μπγιάλα.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, με την ερώτησή σας θέτετε ένα πολύ σωστό θέμα, ένα θέμα που έχετε θέσει κι άλλες φορές και εσείς αλλά και άλλοι Βουλευτές, στην Επιτροπή Οικονομικών Υποθέσεων, και σε νομοσχέδια αλλά και σε συναντήσεις και αυτό, γιατί εδώ υπάρχει μια αδικία. Μιλάμε για δύο χωριά και το ένα είναι μικρότερο από το άλλο.

Πριν το ’97, το μικρό χωριό δεν αποτελούσε κοινότητα, ενώ το άλλο χωριό αποτελούσε κοινότητα. Αυτό το οποίο δεν αποτελούσε κοινότητα αλλά μαζί με άλλα χωριά γύρω-γύρω σχημάτιζαν μια κοινότητα και έχει λιγότερους κατοίκους, επειδή ακριβώς δεν είχε ξεχωριστή νομική μορφή πριν το σχέδιο «ΚΑΠΟΔΙΣΤΡΙΑΣ», πριν από το ’97, αυτή τη στιγμή έχει τέλος επιτηδεύματος, ενώ το μεγαλύτερο χωριό -το οποίο ήταν κοινότητα -με βάση αυτές τις εγκυκλίους που υπήρχαν στο Υπουργείο Οικονομικών πριν αλλάξει η πολιτική ηγεσία, δεν έχει τέλος επιτηδεύματος. Δηλαδή δεν έχει τέλος επιτηδεύματος το μεγαλύτερο χωριό και έχει τέλος επιτηδεύματος το μικρότερο χωριό, διότι υπήρχε αυτό το νομικό πρόβλημα.

Είναι κάτι που έχουμε εντοπίσει σαν πρόβλημα και κάτι που θέλουμε να αντιμετωπίσουμε, γιατί πρόκειται πραγματικά για μια αδικία. Βεβαίως όπως εξηγεί πολύ σωστά το έγγραφο της αρμόδιας Διεύθυνσης Εφαρμογής Άμεσης Φορολογίας -το οποίο και θα καταθέσω στα Πρακτικά, για να ενημερωθείτε αναλυτικά- αν είχαμε εφαρμόσει το πρόγραμμα «ΚΑΛΛΙΚΡΑΤΗΣ» από το 2011, θα είχαμε πολύ μεγαλύτερα προβλήματα. Εμείς εφαρμόσαμε το πρόγραμμα «ΚΑΠΟΔΙΣΤΡΙΑΣ» πριν από το ’97. Είναι κάτι το οποίο διερευνούμε πώς ακριβώς θα λύσουμε, για να μην υπάρχουν αδικίες και κάτι στο οποίο θα δώσουμε σίγουρα λύση.

Σε κάθε περίπτωση πάντως, όπως προκύπτει από το ίδιο το έγγραφο της Γενικής Γραμματείας Δημοσίων Εσόδων, σε εξαιρετικές περιπτώσεις που η φορολογική διοίκηση δεν διαθέτει στοιχεία για την ορθή επιβολή του τέλους επιτηδεύματος ή όχι, οι υπόχρεοι φορολογούμενοι μπορούν, εφόσον διαπιστώσουν λάθη, να υποβάλουν στην εφορία τους αίτηση για νέα εκκαθάριση, ώστε να ελεγχθούν τα πραγματικά περιστατικά. Έτσι μετά από έλεγχο των πραγματικών περιστατικών, μπορεί να διαγραφεί το τέλος επιτηδεύματος. Υπάρχει και αυτή η δυνατότητα η οποία περιγράφεται μέσα στο συγκεκριμένο έγγραφο.

Σε κάθε περίπτωση, είναι στα θέματα τα οποία θα εξετάσουμε και θα αλλάξουμε, γιατί δεν θέλουμε να έχουμε τέτοιες άδικες φορολογικές ρυθμίσεις.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Μπγιάλα, έχετε τον λόγο για τρία λεπτά για να δευτερολογήσετε.

**ΧΡΗΣΤΟΣ ΜΠΓΙΑΛΑΣ:** Κύριε Υπουργέ, χαίρομαι που δέχεστε τις επισημάνσεις της ερώτησης.

Στο σημείο αυτό, θα ήθελα μόνο να επισημάνω ότι η ΔΟΥ πριν από δύο χρόνια, πριν την εφαρμογή δηλαδή αυτής της εξειδίκευσης από χωριά σε κοινότητες, μέσω του συστήματος της Γενικής Γραμματείας Δημοσίων Εσόδων, μέσω των πληροφοριακών συστημάτων, είχε το τέλος επιτηδεύματος ανά χωριό και έτσι δεν επιβαλλόταν. Γι’ αυτό σας είπα ότι δεν επιβλήθηκε το 2011 και το 2012.

Με τη διευκρίνιση που έγινε μετά, με αυτή την ΠΟΛ που έγινε, θεωρώ ότι αλλάζει τη φιλοσοφία και το νόημα του νόμου. Γι’ αυτό και είπα ότι ο νόμος αναφέρεται σε χωριά και όχι σε κοινότητες αρχικά. Έρχεται η ΠΟΛ που αλλάζει, μπήκαν μέσα στα συστήματα ανά κοινότητες προ της εφαρμογής του «ΚΑΠΟΔΙΣΤΡΙΑ», όπως υπήρχαν μέσα στην ελληνική επικράτεια.

Όμως θεωρώ ότι είναι εύκολο να γίνει. Η Γενική Γραμματεία Πληροφοριακών Συστημάτων μπορεί εύκολα, παίρνοντας τις απογραφές του 2011, όπου η ΕΛΣΤΑΤ έχει καταγεγραμμένο τον πληθυσμό σε κάθε κοινότητα και σε κάθε οικισμό και τον συνολικό αλλά και τον αναλυτικό ανά χωριό, να μπει ξανά η κατάσταση από την ΕΛΣΤΑΤ όλων των χωριών μέσα στο σύστημα για να μην το εκδίδει.

Σε αυτές τις περιπτώσεις, βέβαια, έχετε απόλυτα δίκιο, ότι όταν υπάρχει ένα λάθος, ο φορολογούμενος απευθύνεται στη ΔΟΥ και διορθώνεται. Όμως, εδώ δεν μπορεί να αλλάξει αυτό, να διορθωθεί για τη χρονιά που μας πέρασε και τις προηγούμενες, γιατί μέσα από το σύστημα βλέπει την κοινότητα και άρα χρεώνει το τέλος επιτηδεύματος.

Πιστεύω μέσα στο επόμενο διάστημα και μέχρι να φτάσουμε στο 2017 για την υποβολή των φορολογικών δηλώσεων, άρα και για τη χρέωση του τέλους επιτηδεύματος επαγγελματιών και αγροτών, να έχει τακτοποιηθεί το ζήτημα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υπουργέ, έχετε και πάλι τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, να είστε σίγουρος και εσείς και οι υπόλοιποι, ότι όλες αυτές οι αδικίες που έχουμε κληρονομήσει -διότι είναι αδικίες τις οποίες κληρονομήσαμε στο Υπουργείο Οικονομικών- είναι αδικίες που έχουμε εντοπίσει και με τις δυνατότητες που δίνει το συγκεκριμένο δημοσιονομικό και νομικό πλαίσιο στο οποίο ζούμε, τις διορθώνουμε μία-μία.

Βεβαίως το πολιτικό πρόβλημα που πρέπει να συζητήσουμε κάποια στιγμή σε αυτή την Αίθουσα, είναι ότι πολλές φορές, όχι εσείς βεβαίως, αλλά άλλοι οι οποίοι έχουν συντάξει αυτά τα νομοσχέδια ή έχουν υπογράψει αυτές τις ΠΟΛ, έρχονται εδώ, μας κουνούν το δάχτυλο και μας κατηγορούν για την εφαρμογή αυτού του νομικού πλαισίου. Τι να κάνουμε, όμως; Έχουμε μεγάλη υπομονή και το υφιστάμεθα και αυτό.

Αυτό για το οποίο πρέπει να είστε σίγουρος και εσείς και όλοι οι υπόλοιποι, είναι ότι όλες αυτές οι αδικίες είτε αφορούν την άμεση είτε αφορούν την έμμεση φορολογία, είναι αδικίες οι οποίες είναι σε γνώση της πολιτικής ηγεσίας του Υπουργείου Οικονομικών και με την πρώτη ευκαιρία και την πρώτη δυνατότητα θα τις αντιμετωπίσουμε.

Σας ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε στη συζήτηση της τρίτης με αριθμό 1184/23-8-2016 επίκαιρης ερώτησης δεύτερου κύκλου του Βουλευτή Μεσσηνίας του Λαϊκού Συνδέσμου – Χρυσή Αυγή κ. Δημητρίου Κουκούτση προς τον Υπουργό Οικονομικών, σχετικά με την ανάληψη της αποκομιδής των ηλεκτρονικών συσκευών από τον όμιλο του «ΣΚΑΪ».

Θα απαντήσει ο Αναπληρωτής Υπουργός, ο κ. Αλεξιάδης.

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Κύριε Υπουργέ, τα τελευταία χρόνια βλέπουμε ότι πολλά λέγονται για την οικολογική συνείδηση. Μέσα στα πλαίσια αυτών των δραστηριοτήτων που αφορούν την ανακύκλωση των ηλεκτρικών και ηλεκτρονικών συσκευών στη χώρα μας, παρακολουθούμε ότι υπάρχει μια καμπάνια εκ μέρους του τηλεοπτικού και ραδιοφωνικού σταθμού του «ΣΚΑΪ» για την ανακύκλωση ηλεκτρικών και ηλεκτρονικών συσκευών, όπως προανέφερα.

Αυτομάτως, όμως, στον κόσμο γεννιούνται κάποια ερωτήματα. Το πρώτο είναι, ποιοι είναι οι τελικοί αποδέκτες αυτών των ανακυκλούμενων υλικών, για τα οποία υπάρχει και μια συγκεκριμένη αξία. Δηλαδή υπάρχουν ευγενή μέταλλα και υπάρχουν και ιδιωτικές εταιρείες οι οποίες κάνουν αυτές τις εργασίες, οι οποίες αποδίδουν στον κόσμο, σε αυτόν που παραδίδει τα υλικά και κάποιο μικροποσό. Μπορούμε να το δούμε και διαφορετικά.

Το ζήτημα, λοιπόν, είναι το εξής, ότι ο «ΣΚΑΪ» διαλαλεί αυτή την ανακύκλωση, παίρνει αυτές τις συσκευές. Το ζήτημα είναι πού αποδίδονται, αν παίρνουν χρήματα, αν αποκομίζουν χρήματα δηλαδή από την παράδοση αυτών των συσκευών παραπέρα -γιατί απ’ ό,τι ξέρουμε, οι πολίτες το κάνουν αφιλοκερδώς- αν υπάρχουν παραστατικά, αν αποδίδονται φόροι στο ελληνικό κράτος σε περίπτωση που υπάρχει κάποιο κέρδος από όλη αυτή την ιστορία και λογικό είναι το κοινό, ο ελληνικός λαός, να γνωρίζει κάποια συγκεκριμένα πράγματα τα οποία δεν λέγονται από τον συγκεκριμένο φορέα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κουκούτση.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, εγώ θα απαντήσω, όχι φυσικά για τον συγκεκριμένο φορέα που κάνει την ανακύκλωση, θα απαντήσω γενικά και θα σας καταθέσω και τα δυο έγγραφα και της Γενικής Γραμματείας Δημοσίων Εσόδων και του Ελληνικού Οργανισμού Ανακύκλωσης, που δίνουν πολύ αναλυτικές πληροφορίες και για το συγκεκριμένο θέμα και γενικότερα.

Θα απαντήσω, λοιπόν, γενικά για τον συγκεκριμένο σταθμό, χωρίς καμμία διάθεση στοχοποίησης και θα αποφύγω τον πειρασμό να απαντήσω και εγώ με στοχοποίηση, όπως έχω βρεθεί πάρα πολλές φορές εγώ ως Υπουργός ή άλλα μέλη της Κυβέρνησης στο στόχαστρο προσωπικής στοχοποίησης και από τον συγκεκριμένο σταθμό και από ορισμένους άλλους. Αλλά επειδή όλοι είμαστε ίσοι απέναντι στον νόμο, εγώ θα αποδώσω τα του Καίσαρος τω Καίσαρι.

Σε ό,τι αφορά το θέμα της ανακύκλωσης. Εάν ένας φορέας όπως ο συγκεκριμένος τηλεοπτικός σταθμός, μαζεύει συσκευές ανακύκλωσης και τις παραδίδει χωρίς να εισπράττει κάποιο αντίτιμο, τότε δεν είναι υποχρεωμένος να κόψει κάποιο παραστατικό. Εάν -όπως εξηγεί σαφέστατα και το σχετικό έγγραφο της Διεύθυνσης Ελέγχων- ο φορέας συγκεντρώνει ηλεκτρικές συσκευές ή άλλα αντικείμενα για ανακύκλωση και τα παραδίδει με έσοδο, τότε πρέπει να κοπούν παραστατικά. Αυτό είναι ένα πραγματικό περιστατικό, που θα εξακριβωθεί σε φορολογικό έλεγχο που θα γίνει. Δεν έχουμε εμείς την πληροφόρηση ότι γίνεται κάτι τέτοιο.

Σε ό,τι αφορά τον συγκεκριμένο σταθμό, ίσα-ίσα η πληροφόρηση που έχουμε από τον Ελληνικό Οργανισμό Ανακύκλωσης, είναι ότι έχουν συνεργαστεί μαζί του για τη διαχείριση αυτών των συσκευών. Άρα δεν έχουμε σε αυτή την περίπτωση την εφαρμογή των διατάξεων του ν.4308/2014, που προβλέπει ότι στα θέματα αυτά της ανακύκλωσης, θα πρέπει να εκδίδεται παραστατικό μόνο όταν υπάρχει έσοδο.

Η πληροφόρηση που έχουμε σε αυτό το θέμα, είναι ότι δεν υπάρχει έσοδο, άρα δεν υπάρχει ανάγκη να υπάρξει κάποιο παραστατικό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Κύριε Υπουργέ, ξέρετε σύμφωνα με τα στατιστικά στοιχεία που έχει δώσει ο «ΣΚΑΪ» παρακολουθούμε και παραδείγματος χάριν πριν κάποιο καιρό γράφτηκε ότι μόνο στη Γλυφάδα σε μία ημέρα μαζεύτηκαν γύρω στους πέντε τόνους, μιλάμε για tonnage τώρα.

Από την άλλη, σύμφωνα με τα στοιχεία που έχει εκδώσει ο ίδιος ο «ΣΚΑΪ», σε περίπτωση που έχουν πωληθεί αυτά, ξεπερνούν τα 70 με 100 εκατομμύρια περίπου.

Εμείς αυτή τη στιγμή αυτό που ζητούμε, είναι ο άμεσος έλεγχος. Δηλαδή, επιτέλους, να ξέρουμε εάν υπάρχει πώληση. Γιατί η απάντησή σας δείχνει ότι δεν έχει γίνει έλεγχος εκεί και από ό,τι γνωρίζουμε, υπάρχει μια μοναδική εταιρεία, η οποία είναι ο τελικός λήπτης αυτών των συσκευών, νομίζω λέγεται ΕΚΑΝ, αυτή την εντύπωση έχω.

Νομίζω, λοιπόν, ότι είστε σύμφωνος με τα λεγόμενά μας ότι πρέπει να υπάρξει ένας έλεγχος. Ξέρετε –και δεν παίρνω το μέρος τους, προς θεού- υπάρχουν κάποιες εταιρείες, οι οποίες κάνουν συλλογή και στις οποίες θα πάμε ένα ψυγείο, μια οικιακή συσκευή, θα την αφήσουμε στην εταιρεία, θα ζυγιστεί, θα κοπεί παραστατικό, θα πάρουμε κάποια χρήματα εμείς ως πολίτες, η εταιρεία αυτή παραπέρα θα την παραδώσει στη συγκεκριμένη εταιρεία –φυσικά θα έχει κέρδος, γιατί είναι μια ιδιωτική εταιρεία η οποία επιδιώκει το κέρδος- με τα παραστατικά κανονικότατα, όπως ορίζει ο νόμος.

Καλό είναι, λοιπόν, να γίνει ένας ενδελεχής έλεγχος, για να γνωρίζουμε το τί γίνεται ακριβώς.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα λάβετε, κύριε Βουλευτά, αντίγραφο των εγγράφων που θα σας καταθέσω και από την Γενική Γραμματεία Δημοσίων Εσόδων και από τον Ελληνικό Οργανισμό Ανακύκλωσης που αναφέρατε πριν, που αναφέρεται στο συγκεκριμένο θέμα.

Κατ’ αρχάς να ξεκαθαρίσω ότι η ανακύκλωση είναι κάτι πάρα πολύ καλό, μακάρι να την κάνουμε όλοι. Μακάρι πρώτα-πρώτα το ελληνικό δημόσιο να κάνει ανακύκλωση, γιατί εγώ παρατηρώ, δυστυχώς, ότι ακόμα πάρα πολλές υπηρεσίες πετάνε χαρτί, παράδειγμα, στα σκουπίδια.

Πρέπει να κάνουμε όλοι ανακύκλωση και ας ξεκινήσουμε από τον χώρο της Βουλής, όπου βλέπω πάρα πολλές φωτοτυπίες, χαλάμε πάρα πολύ χαρτί. Πρέπει κάποια στιγμή νομίζω να το εξετάσουμε κι εδώ.

Σε ό,τι, όμως, αφορά για το συγκεκριμένο θέμα που βάλατε. Ο νόμος είναι σαφής. Αν ένας φορέας συλλέγει υλικά ανακύκλωσης, ηλεκτρικές συσκευές για παράδειγμα και απλώς τις συλλέγει και τις παραδίδει σε κάποιον άλλον φορέα, χωρίς να λαμβάνει κάποιο αντίτιμο, τότε δεν είναι υποχρεωμένος να κόψει κάποιο παραστατικό. Αν, όπως αναφέρετε, κάποιες συγκεκριμένες εταιρείες ηλεκτρικών ειδών συλλέγουν ηλεκτρικές συσκευές και τις πωλούν μετά για διάφορους λόγους, όπως για ανταλλακτικά, ανακύκλωση κ.λπ., τότε πρέπει να κοπεί παραστατικό.

Στο θέμα του ελέγχου που αναφέρατε, αλίμονο αν ο κάθε Υπουργός Οικονομικών ή ο κάθε Αναπληρωτής είχε τη δυνατότητα να επιλέξει, ποιοι θα ελεγχθούν. Αυτά ανήκουν σε μια προηγούμενη Ελλάδα και δεν είναι σωστό να γίνεται κάτι τέτοιο. Ο νόμος, όμως, είναι σαφής. Αν κάποιος τον παραβαίνει, μέσα στο πλαίσιο των ελέγχων που έχουμε -γιατί κάνουμε και τέτοιους ελέγχους-, βεβαίως θα αντιμετωπιστεί. Για το συγκεκριμένο θέμα η εικόνα που έχουμε, είναι ότι δεν υπάρχει αντίτιμο στην παράδοση. Δηλαδή από τον συγκεκριμένο σταθμό για την ανακύκλωση που κάνει, η εικόνα που έχουμε, είναι ότι δεν υπάρχει έσοδο για τη δραστηριότητα αυτή, οπότε δεν είναι υποχρεωμένος να κόψει κάποιο παραστατικό. Βεβαίως το θέμα των φορολογικών ελέγχων είναι κάτι πραγματικό, είναι ανεξάρτητα από εμάς, καθορίζεται από την ανεξάρτητη αρχή, τη Γενική Γραμματεία Δημοσίων Εσόδων, και επαναλαμβάνω ότι δεν είναι σωστό η πολιτική ηγεσία να κατευθύνει τους φορολογικούς ελέγχους. Αυτά ανήκουν σε μια προηγούμενη περίοδο, την οποία δυστυχώς, ορισμένοι τηλεοπτικοί σταθμοί αναπολούν.

Ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Υπουργέ.

Η τρίτη με αριθμό 1183/23-8-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. ΗλίαΠαναγιώταρου προς τον Υπουργό ΕθνικήςΆμυνας**,** σχετικά με την «αδικαιολόγητη αποπομπή της μονάδας βατραχανθρώπων από τον Άγιο Κοσμά», δεν θα συζητηθεί λόγω αναρμοδιότητας.

Η τέταρτη με αριθμό 1187/25-8-2016 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. ΟδυσσέαΚωνσταντινόπουλου προς τον Υπουργό Οικονομικών**,** σχετικά με την πρόοδο έργων αξιοποίησης του πρώην αεροδρομίου του Ελληνικού, δεν θα συζητηθεί λόγω απουσίας του αρμόδιου Υπουργού, κ. Τσακαλώτου στο εξωτερικό.

Η πέμπτη με αριθμό 1192/29-8-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. ΝικολάουΜωραΐτηπρος τον ΥπουργόΑγροτικήςΑνάπτυξηςκαιΤροφίμων**,** σχετικά με τον αποκλεισμό από την συνδεδεμένη ενίσχυση, με κριτήριο το άπιαστο όριο των εκατόν είκοσι κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής, δεν θα συζητηθεί λόγω απουσίας του αρμόδιου Υπουργού κ. Αποστόλου στο εξωτερικό.

Η πρώτη με αριθμό 1189/29-8-2016 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. ΧρυσούλαςΚατσαβριά**-**Σιωροπούλου προς τον Υπουργό Παιδείας**,** ΈρευναςκαιΘρησκευμάτων**,** σχετικά με την ίδρυση δημόσιων ΙΕΚ ενηλίκων με κατεύθυνση την ειδική εκπαίδευση, δεν θα συζητηθεί λόγω κωλύματος των αρμοδίων Υπουργών και θα επαναπροσδιοριστεί για συζήτηση.

Η δεύτερη με αριθμό 1194/29-8-2016 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. ΓεωργίουΓεωργαντά προς τον ΥπουργόΠαιδείας**,** ΈρευναςκαιΘρησκευμάτων**,** σχετικά με την υποστελέχωση του ΤΕΙ Κιλκίς, δεν θα συζητηθεί λόγω κωλύματος των αρμοδίων Υπουργών και θα επαναπροσδιοριστεί για συζήτηση.

Η τέταρτη με αριθμό 1190/29-8-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. ΠαρασκευήςΧριστοφιλοπούλου προς τον Υπουργό ΕσωτερικώνκαιΔιοικητικήςΑνασυγκρότησης**,** σχετικά με τον αποκλεισμό χιλιάδων παιδιών από τους παιδικούς σταθμούς της χώρας, δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης κ. Παναγιώτη Κουρουμπλή, λόγω ανειλημμένων υποχρεώσεων.

Η δεύτερη με αριθμό 1193/29-8-2016 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. ΕμμανουήλΚόνσολα προς τον Υπουργό ΠολιτισμούκαιΑθλητισμού**,** σχετικά με την ανάγκη έργων συντήρησης και ανάδειξης της μεσαιωνικής πόλης της Ρόδου, δεν θα συζητηθεί λόγω κωλύματος του Υπουργού Πολιτισμού και Αθλητισμού, κ. Μπαλτά, λόγω ανειλημμένων υποχρεώσεων.

Προχωρούμε με την υπ’ αριθμόν 6101/10-6-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Κεγκέρογλου προς τον Υπουργό Εργασίας Κοινωνικής Ασφάλισης και Κοινωνικής Αλληλεγγύης, σχετικά με την περικοπή συντάξεων κατά 60% για όσους νέους συνταξιούχους αγρότες ασκούν οποιαδήποτε δραστηριότητα μετά τη συνταξιοδότησή τους.

Στην ερώτηση θα απαντήσει ο Υφυπουργός κ. Πετρόπουλος.

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, με τον νόμο που επαναρρύθμισε τα ασφαλιστικά και τα συνταξιοδοτικά, τον ν.4387/2016, προβλέπεται ότι όσοι συνταξιούχοι ασκούν αγροτική δραστηριότητα, όσοι συνεχίσουν να παράγουν μετά τη συνταξιοδότησή τους, θα έχουν μια περικοπή στη σύνταξη σε ποσοστό 60%. Αυτό το οποίο έχει διευκρινιστεί, είναι ότι αυτό δεν αφορά τους παλαιούς συνταξιούχους αγρότες, αυτούς δηλαδή οι οποίοι συνταξιοδοτήθηκαν μέχρι την ψήφιση αυτού του νόμου τον περασμένο Μάιο.

Το ερώτημα το δικό μου είναι, εάν σκέφτεστε να επανεξετάσετε το θέμα αυτής καθαυτής της διάταξης, ούτως ώστε να εξαιρούνται και οι νέοι συνταξιούχοι αγρότες, αυτοί που θα συνταξιοδοτηθούν δηλαδή μετά τον Μάιο του ’16, από αυτή την περικοπή, εάν θα τους δίνετε δηλαδή τη δυνατότητα να παράγουν από ένα χωράφι το οποίο έχουν χωρίς την περικοπή της σύνταξης, εάν αυτό είστε αποφασισμένοι να το εφαρμόσετε και εάν ναι από πότε; Το αίτημα πάντως είναι να επανεξεταστεί, ούτως ώστε να μην περιλαμβάνονται οι αγρότες είτε παλιοί συνταξιούχοι είτε νέοι, σε αυτή την απαγόρευση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Κεγκέρογλου.

Παρακαλώ, ο Υφυπουργός κ. Πετρόπουλος έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Καλό μήνα και καλημέρα σε όλους. Όσοι έχουν γνωστούς που δεν έχουν άλλη μέρα γιορτής, σήμερα γιορτάζουν όλοι και να τους ευχηθείτε χρόνια πολλά.

Κύριε Κεγκέρογλου, όλα αυτά που λέτε πραγματικά είναι θέματα, τα οποία κι εμείς εξετάσαμε. Έχουμε απαντήσει ήδη σε προηγούμενες ερωτήσεις. Είναι γνωστές οι απαντήσεις μου. Και στον κ. Τζελέπη, τον συνάδελφό σας, εκτενώς ανέπτυξα τις σκέψεις μας. Ήδη, με δική μου επιστολή προς τον ΟΓΑ, εκδίδονται οι συντάξεις μέχρι και 31-12-2016, χωρίς να υπόκεινται σε οποιονδήποτε περιορισμό, καθώς από 1-1-2017 εντάσσεται ο ΟΓΑ, στον ΕΦΚΑ για τις συνταξιοδοτικές παροχές για την κύρια σύνταξη και συνεπώς, δεν υπάρχει θέμα ως προς αυτούς.

Υπάρχει ασφαλώς για όλους τους ήδη συνταξιούχους η διατήρηση όλων των δικαιωμάτων, όσοι τα είχαν, καθώς δεν υπάρχει καμμία επίδραση προθετική προσαύξησης των συντάξεών τους από το παλιό καθεστώς.

Διαφορετικά γίνονται τα πράγματα μετά την εφαρμογή των νέων κανόνων που ισχύουν για όλους τους ασφαλισμένους, καθώς εντάσσονται στις νέες διατάξεις και οι αγρότες, με μια σύνταξη η οποία, ως προς το κομμάτι μόνο της εθνικής, είναι περίπου στο ύψος της μέσης σύνταξης που ελάμβαναν οι αγρότες μέχρι τώρα. Το μέσο όριο συντάξεων που καταβάλλει ο ΟΓΑ σήμερα είναι περίπου στα 446 ευρώ. Η εθνική σύνταξη μόνο ανέρχεται στα 384 ευρώ. Φυσικά, η σύνταξη αυτή των 384 ευρώ θα καταβληθεί σε μια βαθμιαία αναπροσαρμογή, κλιμακωτά σε βάθος χρόνου κι αυτό είναι βέβαια ένα ζήτημα το οποίο προφανώς λαμβάνεται υπ’ όψιν για την προσαρμογή της μείωσης των συντάξεων των αγροτών που απασχολούνται.

Όμως, πρέπει να πω ότι οι αγρότες έχουν την επιλογή να διατηρούν τη δραστηριότητά τους, έχουν την επιλογή διαφορετικά να πάρουν τη σύνταξή τους. Όπως κάθε ασφαλισμένος, που μπορεί να έχει ένα περίπτερο και για να πάρει σύνταξη, διακόπτει τη δραστηριότητα, το ίδιο θα ισχύει και για τους αγρότες. Υπάρχουν, όμως, μεταβατικές περίοδοι που τα πράγματα τα προσδιορίζουν με διαφορετικό τρόπο για τους αγρότες. Αυτό θα το κάνουμε σε προσεχή μας εγκύκλιο, την οποία θα αναλύσουμε ειδικά.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Κεγκέρογλου, έχετε τον λόγο και πάλι για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ, κύριε Πρόεδρε, δεν αναφέρθηκα στο ύψος των συντάξεων.

Κύριε Υπουργέ, νομίζω ότι στη διαίρεση προσθέσατε και τους συνταξιούχους αγρότες που παίρνουν με το παλιό καθεστώς, πριν δηλαδή την πρόσθετη και την κύρια ασφάλιση του ΟΓΑ, για να κάνετε τη διαίρεση και να βγάλετε το τετρακόσια τόσο. Όμως, δεν είναι αντικείμενο της σημερινής συζήτησης αυτό.

Εγώ θέλω να πούμε καθαρά στους αγρότες αυτό το οποίο είπατε έμμεσα ή και κεκαλυμμένα ότι ναι, ισχύει ότι από 1-1-17 θα περικόπτεται κατά 60% η σύνταξη, εφόσον συνεχίσουν να έχουν αγροτική δραστηριότητα, ανεξαρτήτως ύψους, ακόμα και αν παίρνουν 300 ευρώ επιδότηση ή αν βγάζουν 300 ευρώ από το εισόδημα, όπως έχει ψηφιστεί ο νόμος.

Θέλω, όμως, σαφώς και καθαρά να τοποθετηθείτε. Θα κάνετε προσπάθεια να το αλλάξετε αυτό; Είναι αυτός ο στόχος σας ή έχετε στόχο αυτό που είπατε ότι αφού κόβεται και του επαγγελματία, θα κόβεται και του αγρότη; Είναι αυτός ο στόχος σας ή η δυνατότητα που έχετε, για να μην λέμε στόχος; Αν έχετε δηλαδή αυτή τη δυνατότητα, γιατί δεν υπάρχει η δυνατότητα να αλλάξει ο νόμος;

Ποιο είναι εκείνο το μεταβατικό διάστημα, το οποίο θα ισχύσει, ούτως ώστε καθαρά και ξάστερα να γνωρίζουν οι αγρότες ότι θα πρέπει να κάνουν μεταβίβαση των δικαιωμάτων; Ξέρετε, δεν μπορεί να γίνει σε μία ημέρα η αλλαγή ιδιοκτησίας ή η μεταβίβαση δικαιωμάτων ή η ενοικίαση των αγρών, η οποία ταυτίζεται και με την ημερομηνία που θα υποβάλει για συνταξιοδότηση. Χρειάζεται ένα διάστημα, που καθορίζεται από τον Ευρωπαϊκό Κανονισμό για τις επιδοτήσεις, παραδείγματος χάριν.

Άρα, θα ήθελα πιο σαφή τοποθέτηση:

Πρώτον, εάν προσπαθείτε να επαναδιαπραγματευθείτε για να αλλάξετε αυτήν τη διάταξη.

Δεύτερον, εάν αυτή η διάταξη δεν αλλάζει, κατά την άποψή σας, για τους συνταξιούχους από ένα σημείο και μετά, πότε θα είναι αυτό το σημείο και μετά, ποιο δηλαδή θα είναι το μεταβατικό διάστημα, ούτως ώστε να ξέρουν πώς θα πορευτούν οι ίδιοι οι αγρότες - παραγωγοί που θα συνταξιοδοτηθούν από το σημείο εκείνο και μετά για να ξέρουν τι θα κάνουν με τις επιδοτήσεις και την περιουσία τους, την παραγωγή τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε, κύριε Κεγκέρογλου.

Κύριε Πετρόπουλε, έχετε και πάλι τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, δεν υπεκφεύγω. Είπα άλλωστε ότι τα θέματα αυτά τα μελετάμε. Αν δεν γίνομαι πιο αναλυτικός, οφείλεται στο ότι οι μελέτες αυτές είναι σε εξέλιξη. Αυτά που λέτε και εγώ τα έχω αναφέρει ως ζητήματα, τα οποία χρήζουν ιδιαίτερης προσοχής, για να γίνει μια προσαρμογή δίκαιη για όλους τους ασφαλισμένους.

Είναι γεγονός, και το είπα και πριν στην πρωτομιλία μου, ότι οι αγρότες θα παίρνουν σε μια κλιμακωτή προσαύξηση εθνική σύνταξη. Δεν θα την παίρνουν εξ αρχής. Αυτό οφείλεται στο ότι επίσης δεν δίνουν εξ αρχής το ύψος της εισφοράς, που δίνουν όλοι οι άλλοι ασφαλισμένοι. Αυτές οι διαφοροποιήσεις που υπάρχουν στον νόμο, προφανώς θα πρέπει να αντιμετωπιστούν με μια αντίστοιχη και ανάλογη προσαρμογή αυτών των επιβαρύνσεων, που υπάρχουν στους άλλους ασφαλισμένους. Δεν μπορώ να γίνω πιο συγκεκριμένος.

Όμως, αντιλαμβάνεστε ότι αυτό που λέω είναι μια θετική ματιά για το θέμα των αγροτών. Προφανώς το αντιμετωπίζουμε με ενδιαφέρον, για να δώσουμε την πρέπουσα λύση, για να μην υπάρχουν αδικαιολόγητες επιβαρύνσεις για τους αγρότες. Όμως, έχω ξαναπεί, το ζήτημα είναι να βλέπουμε τη θετική προοπτική της ανάπτυξης της αγροτικής παραγωγής.

Δεν είναι κακό πράγμα οι μανάδες και οι πατεράδες των νέων παιδιών και των κοριτσιών στην ύπαιθρο να μεταβιβάζουν τα χωράφια τους. Δηλαδή, μόλις φέτος πήρε την ευθύνη ο γιός μου για τα κτήματα του πατέρα μου, που στα ενενήντα δύο μάς άφησε, και επιτέλους αρχίζει να γίνεται μια καλλιέργεια σοβαρή. Πρέπει να δούμε μια άλλη προοπτική στην αγροτική παραγωγή και οι αγρότες μας οι οποίοι είναι προφανώς δεμένοι συναισθηματικά με τη γη και δεν είναι εύκολο να την αποχωριστούν. Το καταλαβαίνω αυτό. Πρέπει, όμως, να δώσουμε τη θετική διάσταση σε αυτήν την ιστορία της κοινωνικής ασφάλισης των αγροτών.

Εντάξαμε τους αγρότες ισότιμα με όλους τους Έλληνες στο σύστημα της κοινωνικής ασφάλισης. Δεν το γνωρίζουν ακόμα ότι θα έχουν μια σημαντική αύξηση της σύνταξης, που μόνο στο κομμάτι της εθνικής είναι όσο περίπου η βασική σύνταξη των περισσότερων αγροτών, που καταβαλλόταν μέχρι τώρα και δικαιολογημένα πρέπει να υπάρξει, όπως και για τους άλλους Έλληνες ασφαλισμένους, η αντίστοιχη αντιμετώπιση και γι’ αυτούς. Είναι λογικό και νομίζω ότι δεν υπάρχει λόγος να εξαιρεθούν οι αγρότες σε αυτήν την προοπτική. Όμως, είπα ότι υπάρχει μετάβαση και στην πράξη αυτής της μετάβασης θα δούμε εκείνα που πρέπει να δούμε, προσαρμοσμένα με τρόπο που θα φέρουν δίκαια αποτελέσματα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(AΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων του σχεδίου νόμου του Υπουργείου Οικονομικών: «Τροποποίηση του ν.4099/2012/Α΄ 250 (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις».

Η Διάσκεψη των Προέδρων αποφάσισε στη συνεδρίαση της 3ης Αυγούστου 2016 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Οι εισηγητές θα είναι: Από πλευράς ΣΥΡΙΖΑ ο κ. Βέττας, από πλευράς Νέας Δημοκρατίας ο κ. Σταμάτης, από πλευράς Χρυσής Αυγής ειδικός αγορητής ο κ. Παναγιώταρος, από πλευράς Δημοκρατικής Συμπαράταξης ΠΑΣΟΚ-ΔΗΜΑΡ ο κ. Αρβανιτίδης, από πλευράς του κόμματος το Ποτάμι ο κ. Σπυρίδων Λυκούδης, από πλευράς των ΑΝΕΛ ο κ. Καμμένος και από την Ένωση Κεντρώων ο κ. Καβαδέλλας.

Κοινοβουλευτικοί Εκπρόσωποι θα είναι: Του ΣΥΡΙΖΑ ο κ. Μαντάς, της Νέας Δημοκρατίας ο κ. Δένδιας, της Χρυσής Αυγής ο κ. Καρακώστας, της Δημοκρατικής Συμπαράταξης ΠΑΣΟΚ-ΔΗΜΑΡ ο κ. Λοβέρδος, του ΚΚΕ ο κ. Καραθανασόπουλος, του Ποταμιού ο κ. Δανέλλης, ΑΝΕΛ ο κ. Κόκκαλης και Ένωσης Κεντρώων ο κ. Καρράς.

Οι εισηγητές έχουν τον λόγο για δεκαπέντε λεπτά πρωτολογίας και επτάμισι λεπτά δευτερολογίας. Το ίδιο ισχύει και για τους ειδικούς αγορητές. Οι Κοινοβουλευτικοί Εκπρόσωποι έχουν δώδεκα λεπτά για την πρωτολογία, έξι λεπτά για τη δευτερολογία και τρία λεπτά για την τριτολογία.

Τον λόγο έχει ο εισηγητής του ΣΥΡΙΖΑ κ. Βέττας για δεκαπέντε λεπτά.

**ΔΗΜΗΤΡΙΟΣ ΒΕΤΤΑΣ:** Κύριε Πρόεδρε, δεν θα χρειαστώ τόσο χρόνο. Νομίζω ότι εξαντλήσαμε πάρα πολλά θέματα κατά τη διάρκεια της επιτροπής.

Κύριες και κύριοι συνάδελφοι, κύριε Υπουργέ, συζητάμε σήμερα την τροποποίηση του ν.4099/2012, ουσιαστικά την ενσωμάτωση στην εθνική νομοθεσία της οδηγίας 2014/91.

Κυρίες και κύριοι συνάδελφοι, κατά τη διάρκεια της συζήτησης του νομοσχέδιου στις αρχές του μήνα νομίζω ότι είχαμε την ευκαιρία, έστω και σε μια πολύ σύντομη συνεδρίαση, να αναλύσουμε και να στοχεύσουμε στα σοβαρά αλλά ουσιώδη προβλήματα και σημεία αυτού του νομοσχεδίου. Θα μου επιτρέψετε να κάνω μία σύντομη αναφορά στο πρώτο μέρος του νομοσχεδίου, που κυρίως περιέχει τεχνικά στοιχεία και στη συνέχεια να αναφερθώ στο δεύτερο μέρος, βεβαίως, που περιλαμβάνει ουσιώδη θέματα κεφαλαιαγοράς, αλλά και θέσπισης νέων μορφών χρηματοδότησης, όπως το crowdfunding και η συμμετοχική χρηματοδότηση.

Στο πρώτο, λοιπόν, μέρος η νέα ευρωπαϊκή νομοθεσία τροποποιεί την οδηγία 2009/65 του Ευρωπαϊκού Κοινοβουλίου και του Συμβουλίου της 13ης Ιουλίου 2009, η οποία περιλαμβάνει δράση για τον συντονισμό όλων εκείνων των νομοθετικών κανονιστικών και διοικητικών διατάξεων, που αφορούν ορισμένους οργανισμούς συλλογικών επενδύσεων σε κινητές αξίες, προκειμένου έτσι να ληφθούν υπόψη οι εξελίξεις, βεβαίως, στην αγορά, ιδιαίτερα σε θέματα που αφορούν τα καθήκοντα για την ευθύνη των θεματοφυλάκων, την πολιτική αποδοχών και τις κυρώσεις που επιβάλλει η Επιτροπή Ελέγχου Κεφαλαιαγοράς, όταν διαπιστώνει παραβατικές συμπεριφορές.

Με το νομοσχέδιο, λοιπόν, αυτό, πρώτα απ’ όλα υποχρεώνονται οι ανώνυμες εταιρείες διαχείρισης αμοιβαίων κεφαλαίων και οι ανώνυμες εταιρείες επενδύσεων μεταβλητού κεφαλαίου να καταρτίζουν και να διατηρούν πολιτικές αποδοχών που να είναι πάνω απ’ όλα συμβατές με την ορθή και αποτελεσματική διαχείριση του κινδύνου για όλες τις κατηγορίες του προσωπικού, των οποίων βεβαίως οι επαγγελματικές δραστηριότητες έχουν ουσιαστικό αντίκτυπο στο προφίλ κινδύνου των οργανισμών συλλογικών επενδύσεων σε κινητές αξίες.

Το νομοσχέδιο εισάγει κανόνες που ορίζουν τις πολιτικές αποδοχών ή αμοιβών του προσωπικού του χρηματοπιστωτικού τομέα στο σύνολό του είτε αυτό έχει να κάνει με τράπεζες είτε με ασφαλιστικές εταιρείες, επενδυτικές εταιρείες ή άλλες εταιρείες διαχείρισης κεφαλαίων. Μπαίνει, λοιπόν, ένας λογικός πήχυς αυτών των αποδοχών σε στενή πάντα σχέση, σε συνάρτηση, με το ύψος κινδύνου που αναλαμβάνει κάθε τέτοιο στέλεχος, μετά βεβαίως την ήδη αυτόκριτη προσαρμογή –επιτρέψτε μου τον όρο- των τελευταίων ετών.

Επίσης, καθορίζονται με το νομοσχέδιο αυτό τα καθήκοντα και οι εργασίες αλλά και τα νομικά πρόσωπα που θα μπορούσαν να λειτουργούν ως θεματοφύλακες, όπως επίσης και η ευθύνη τους σε περιπτώσεις που περιουσιακά στοιχεία των οργανισμών που βρίσκονται σε θεματοφύλακα, χαθούν ή σε περιπτώσεις κακής εκτέλεσης των καθηκόντων επίβλεψης των ίδιων των θεματοφυλάκων.

Και τρίτον, θεσπίζονται οι αρμοδιότητες της Επιτροπής Κεφαλαιαγοράς ως εποπτικής αρχής, αλλά και οι κυρώσεις που μπορεί η ίδια να επιβάλει είτε στις ΑΕΔΑΚ και ΑΕΕΜΚ, αλλά και στους θεματοφύλακες σε περιπτώσεις παράβασης της ισχύουσας νομοθεσίας.

Στο δεύτερο σημείο του νομοσχεδίου θεσπίζεται η συμμετοχική χρηματοδότηση, η crowdfunding, ένας νέος τρόπος άντλησης κεφαλαίων από έναν μεγάλο αριθμό ενδιαφερομένων, κυρίως, μέσω του διαδικτύου. Είναι αλήθεια πως σήμερα, ζώντας σε μια ατμόσφαιρα παγώματος των τραπεζικών χορηγήσεων και απόρριψης ταυτοχρόνως πολύ μεγάλου αριθμού αιτημάτων επιχειρήσεων για τη χρηματοδότηση επιχειρηματικών σχεδίων τους από τις τράπεζες, ένας επιχειρηματίας, ένας επιστήμονας, ένας αυτοαπασχολούμενος, μπορεί σαφώς να απευθυνθεί στο ΕΣΠΑ 2014-2020 για τη χρηματοδότηση μιας καινοτόμου ιδέας, όμως αυτό δεν μπορεί να καλύψει και δεν θα καλύψει όλο το φάσμα των επιχειρηματικών δράσεων. Οι νεοσύστατες, λοιπόν, αλλά και οι υφιστάμενες επιχειρήσεις παρουσιάζονται σε ηλεκτρονική πλατφόρμα στην οποία έχει πρόσβαση το επενδυτικό κοινό.

Σαφώς, στη χώρα μας υπάρχουν αρκετά νομικά εμπόδια μέχρι τώρα για τη λειτουργία του crowdfunding και στο νομοσχέδιο αυτό με το άρθρο 23 προβλέπεται ότι κατ’ εξαίρεση μπορεί να διενεργείται δημόσια προσφορά, χωρίς να απαιτείται η κατάρτιση και δημοσιοποίηση του προβλεπόμενου πληροφοριακού δελτίου εφόσον, όμως, συντρέχουν σωρευτικά οι προϋποθέσεις του νόμου.

Σίγουρα δεν είναι μια εύκολη διαδικασία, αλλά είναι ένα σημαντικό εργαλείο, το οποίο θα μπορούσε σε έναν βαθμό να αλλάξει την κουλτούρα και τη συμπεριφορά της κοινωνίας απέναντι στην ίδια την επιχειρηματικότητα, αλλά και τη συμμετοχή της ίδιας της κοινωνίας σε αυτή.

Το ερώτημα που τέθηκε από τον εισηγητή της Νέας Δημοκρατίας νομίζω απαντήθηκε, κύριε Σταμάτη, που αφορούσε, βεβαίως, το πλαφόν χρηματοδότησης. Άλλωστε, η δυνατότητα αύξησης του ορίου μπορεί να αλλαχθεί με υπουργική απόφαση οπότε αυτό ενδεχομένως στο μέλλον, αν χρειαστεί, να είναι ευκολότερο να γίνει.

Το δεύτερο σημείο στο οποίο πρέπει να σταθούμε, είναι το άρθρο 20, το οποίο εισάγει σημαντικές αλλαγές που αφορούν στο δικαιοπρακτικό επιτόκιο, με σκοπό την ενίσχυση της επιχειρηματικότητας και την τόνωση της ελληνικής οικονομίας. Και είναι γνωστό σε όλους πως με την ΠΥΣ1/2000 είχε καθοριστεί το ανώτατο επιτρεπόμενο εξωτραπεζικό δικαιοπρακτικό επιτόκιο σε ύψος 5,3%. Αυτό, όμως, το επιτόκιο είναι για τα σημερινά δεδομένα πολλές φορές ιδιαίτερα χαμηλό και δεν επιτρέπει την άντληση κεφαλαίων. Στην προσπάθεια, λοιπόν, να διασφαλιστεί και να δοθεί η ευκαιρία σε επιχειρήσεις και κυρίως σε μικρομεσαίες επιχειρήσεις να αντλήσουν κεφάλαια με όρους αγοράς στη βάση της προσφοράς και της ζήτησης και όχι μέσα από ένα πλαίσιο διοικητικών περιορισμών, επιβάλλεται η εξαίρεση των ομολογιακών δανείων είτε αυτών που διατίθενται με δημόσια προσφορά είτε αυτών που διατίθενται με ιδιωτική τοποθέτηση από τον κανόνα που ισχύει σήμερα περί ανωτάτου ορίου δικαιοπρακτικού επιτοκίου.

Το άρθρο 27 λύνει, επίσης, ένα σημαντικό πρόβλημα μιας κατηγορίας συμπατριωτών μας, των Ελλήνων τσιγγάνων. Με το άρθρο αυτό διασφαλίζεται η πρόσβαση της κατηγορίας αυτής, πλέον, στο τραπεζικό σύστημα. Τους δίνεται αυτή η δυνατότητα και εφόσον είχαν ήδη εκδοθεί αποφάσεις του Υπουργείου Εσωτερικών με τις οποίες είχαν αναγνωριστεί ως δικαιούχοι στεγαστικής συνδρομής, δηλαδή δικαιούχοι στεγαστικού δανείου πλέον και δεν είχαν προλάβει να κάνουν τις απαραίτητες αιτήσεις στα πιστωτικά ιδρύματα ή εκκρεμούσε η αίτησή τους.

Με το άρθρο αυτό, και σύμφωνα με το Γενικό Λογιστήριο του Κράτους, επιβαρύνεται ο λογαριασμός 128 του ν.128 με την επιδότηση επιτοκίου των δανείων, η οποία επιβάρυνση δεν θα υπερβεί τις 450.000 ευρώ.

Με το άρθρο 24 του ίδιου νόμου και συγκεκριμένα με τις παραγράφους 3 και 4, μειώνονται αντίστοιχα τα όρια του απαιτούμενου μετοχικού κεφαλαίου των ανωνύμων εταιρειών επενδυτικής διαμεσολάβησης από 75.000 ευρώ σε 40.000 ευρώ και τα όρια των ιδίων κεφαλαίων των εταιρειών αυτών από 37.500 ευρώ σε 30.000 ευρώ. Αυτά, βέβαια, τα νέα επίπεδα είναι ανάλογα και με το μέγεθος, αλλά και με την κλίμακα των εργασιών και των δραστηριοτήτων των εταιρειών και πάντα επαρκή σε σχέση με τους κινδύνους, στους οποίους αυτές οι εταιρείες εκτίθενται.

Το άρθρο 22 αναφέρεται στις ανώνυμες εταιρείες επενδύσεων σε ακίνητη περιουσία και τους δίνει τη δυνατότητα να συμμετέχουν σε άλλη εταιρεία χωρίς να απαιτείται η σχέση μητρικής-θυγατρικής, έτσι ώστε να είναι δυνατή η από κοινού ανάπτυξη ξενοδοχειακών ακινήτων και σύνθετων τουριστικών επιχειρήσεων από εταιρείες, που δεν έχουν σχέση μεταξύ τους.

Έτσι, λοιπόν, η εταιρεία μπορεί να συμμετέχει με ποσοστό τουλάχιστον 25% σε εταιρεία που θα σχεδιάζει ανάπτυξη ακινήτου ή ενότητας ακινήτων, ελάχιστης αξίας τουλάχιστον 10.000.000 ευρώ.

Κυρίες και κύριοι συνάδελφοι, αυτό το νομοσχέδιο περιλαμβάνει διατάξεις που ρυθμίζουν σε θετική κατεύθυνση, αλλά σε ένα βαθμό, την κεφαλαιαγορά, που σημαίνει ότι ο αγώνας και η προσπάθεια για την καλύτερη ρύθμιση της κεφαλαιαγοράς είναι πάντα αέναος. Περιλαμβάνει, λοιπόν, σχεδιασμούς και εργαλεία αναχρηματοδότησης των επιχειρήσεων και της οικονομίας.

Επιτρέψτε μου, όμως, να πω ότι όλα αυτά τα χρόνια δεν χάθηκε μόνο το τραπεζικό σύστημα, δεν μείναμε μόνο πίσω σε εργαλεία χρηματοδότησης. Το μεγάλο πρόβλημα ή αν θέλετε ένα από τα μεγαλύτερα προβλήματα της ελληνικής επιχειρηματικότητας και παραγωγής και κατ’ επέκταση της ελληνικής οικονομίας, είναι ότι οι πολιτικές που εφαρμόστηκαν όλα αυτά τα χρόνια, αφαίρεσαν ή ακόμα και διέλυσαν την κουλτούρα συνεργατισμού, συνεπένδυσης, επομένως και τη δυνατότητα ποιοτικής μεγέθυνσης, τόσο της οικονομικής, όσο και της οργανικής της μικρομεσαίας επιχείρησης στη χώρα. Γίνονται, λοιπόν, προσπάθειες ανάταξης και αναζωογόνησης αυτής της κουλτούρας, γιατί η οικονομία σαφώς και δεν είναι μόνο χρήμα.

Σε αυτή την προσπάθεια, λοιπόν, εντάσσονται οι δράσεις της Κυβέρνησης για σταθεροποίηση και θωράκιση του τραπεζικού συστήματος, αλλά και η δημιουργία εργαλείων, όπως το crowdfunding, που σήμερα συζητάμε, καθώς και οι ρυθμίσεις διόρθωσης και βελτίωσης της λειτουργίας της κεφαλαιαγοράς, όπως το Ταμείο Συμμετοχών που θεσπίζεται και η συνεργασία του με το Ευρωπαϊκό Ταμείο Επενδύσεων, όπως ενδεχομένως η δημιουργία επενδυτικής τράπεζας και ο νέος νόμος, βεβαίως, περί συνεταιρισμών στον πρωτογενή τομέα.

Νομίζω πως αυτά πρέπει να στηρίξουμε και να τα επικοινωνήσουμε στον κόσμο των επιχειρήσεων στη χώρα μας. Αυτή νομίζω πως θα είναι και η μεγάλη μας προσφορά.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Βέττα.

Παρακαλώ, τον λόγο έχει ο εισηγητής της Νέας Δημοκρατίας κ. Σταμάτης για δεκαπέντε λεπτά.

**ΔΗΜΗΤΡΙΟΣ ΣΤΑΜΑΤΗΣ:** Κύριοι συνάδελφοι, το πρώτο μέρος του παρόντος νομοσχεδίου αφορά στην τροποποίηση του ν.4099/2012 που είχαμε ψηφίσει εμείς, ενσωματώνοντας την οδηγία 2009/65 του Ευρωπαϊκού Κοινοβουλίου και του Συμβουλίου.

Σήμερα ζητείται η ενσωμάτωση στο Εθνικό Δίκαιο της οδηγίας 2014/91 με επικαιροποίηση ουσιαστικά του ν.4099/2012, ύστερα από την εμπειρία που αποκτήθηκε στην Ένωση με την εφαρμογή της προηγούμενης πρώτης οδηγίας. Εμείς δεν έχουμε κανένα λόγο να αρνηθούμε την ψήφιση αυτού του νομοσχεδίου στο πρώτο μέρος, δεδομένου ότι ουσιαστικά αποτελεί δικό μας νόμο.

Το πρόβλημα, όμως, βρίσκεται στην κυβερνητική πλειοψηφία, διότι κατά τη συζήτηση του νόμου, το 2012, ακούστηκε σκληρή κριτική εναντίον μας και μετά βδελυγμίας απερρίφθη τότε η εισήγηση της Νέας Δημοκρατίας -της συγκυβέρνησης ουσιαστικά, Νέας Δημοκρατίας-ΠΑΣΟΚ-ΔΗΜΑΡ- για την ψήφιση αυτής της ενσωμάτωσης της πρώτης οδηγίας.

Σας διαβάζω τι έλεγε τότε ο εισηγητής του ΣΥΡΙΖΑ κ. Σαμοΐλης: «Αυτό το σχέδιο νόμου για τους οργανισμούς συλλογικών επενδύσεων έρχεται να ευθυγραμμιστεί με κεντρικά, νεοφιλελεύθερα δόγματα, που κατακλύζουν την Ευρωπαϊκή Ένωση του εικοστού πρώτου αιώνα. Δεύτερον…» -έλεγε παρακάτω- «…συνιστά την άλλη όψη του κοινού νομίσματος, όπως την εννοούμε. Και εννοούμε τη συσσώρευση κέρδους μέσα από την άκρατη κινητικότητα του κεφαλαίου, την περαιτέρω κατάργηση περιοριστικών κανονισμών αυτού και τη νομική κατοχύρωση υπό συγκεκριμένες δραστηριότητες του χρηματιστηριακού κεφαλαίου, που δεν υπόκεινται σε κανενός είδους κοινωνικής ανταποδοτικότητας». Και κατέληγε: «Για τους λόγους αυτούς ο ΣΥΡΙΖΑ θα το καταψηφίσει και ο ελληνικός λαός θα το ανατρέψει στη ζωή.»

Η πολιτική ανατροπή επήλθε και ήλθατε εσείς στην Κυβέρνηση. Και σήμερα ζητάτε την ψήφιση του ιδίου βασικά νόμου, αυτού που μετά βδελυγμίας απορρίπτατε πριν από τέσσερα χρόνια.

Κάνω αυτήν την αναφορά για δύο λόγους: Πρώτον -και αυτά τα ερωτήματα τα έθεσα και στην Επιτροπή Οικονομικών Υποθέσεων- αποδέχεστε την ορθότητα της οδηγίας, την ωφελιμότητα της ενσωμάτωσης της οδηγίας στο Εθνικό Δίκαιο ή -δεύτερον- αναγκαστικά την περιλαμβάνετε σήμερα και ζητάτε την υπερψήφισή της, οπότε πάει περίπατο η περήφανη διαπραγματευτική τακτική σας απέναντι στην Ευρωπαϊκή Ένωση;

Στην πρώτη περίπτωση πρέπει να μας ζητήσετε συγγνώμη για όσα τότε κακόβουλα λέγατε εναντίον μας. Στη δεύτερη περίπτωση, επαναλαμβάνω, πού πάει η υπερήφανη διαπραγματευτική σας τακτική, όταν ψηφίζετε νόμο, που στην πραγματικότητα δεν τον αποδέχεστε;

Εγώ θα ευχόμουν να έχετε αποδεχθεί την ορθότητα αυτής της διάταξης, γιατί αυτό σημαίνει επικαιροποίηση του ίδιου του ΣΥΡΙΖΑ, με βάση τα σημερινά δεδομένα, που αντιμετωπίζει πλέον τις καταστάσεις ως Κυβέρνηση του τόπου και όχι ως την ανεύθυνη Αντιπολίτευση, που γνωρίσαμε όλα αυτά τα προηγούμενα χρόνια.

Ο δεύτερος λόγος είναι ότι πάνω σε αυτού του είδους τις πρακτικές, τις κακόβουλες, στηρίχθηκε η εκλογική τακτική του ΣΥΡΙΖΑ, που τον οδήγησε σε δύο εκλογικές νίκες χωρίς να ζητήσει ούτε ένα συγγνώμη. Μια με τον ΕΝΦΙΑ που θα καταργούσατε, μια με την πρόσκληση στους πολίτες να μην πληρώνουν φόρους για να μας «ρίξουν» και με χίλιες δυο άλλες υποσχέσεις, καταφέρατε και κατακτήσατε την εξουσία.

Ενδεικτικό αυτής της τακτικής είναι πως κατά τη συζήτηση που είχαμε στην Επιτροπή Οικονομικών Υποθέσεων ρώτησα τον κ. Τσακαλώτο, που σήμερα λείπει, αλλά εκπροσωπείται επαρκώς η Κυβέρνηση, το εξής: «Τι γίνεται με το συμπληρωματικό, τέταρτο μνημόνιο; Πότε θα το καταθέσετε στη Βουλή; Πρέπει να ενημερωθεί και η Βουλή για το περιεχόμενό του». Μου απάντησε πως δεν τίθεται τέτοιο ζήτημα, διότι τα μέτρα έχουν ψηφιστεί τον Μάιο που πέρασε.

Δεν είναι έτσι, κυρίες και κύριοι συνάδελφοι. Υπάρχει το συμπληρωματικό, τέταρτο μνημόνιο, το οποίο μέχρι στιγμής η Κυβέρνηση δεν το έχει καταθέσει. Το καταθέτω εγώ σήμερα στα αγγλικά στη Βουλή. Όμως, γεννάται η υποχρέωση της Κυβέρνησης να το καταθέσει μεταφρασμένο στα ελληνικά και να ενημερωθεί το Σώμα -είναι πολύ σημαντικό- επί του περιεχομένου.

(Στο σημείο αυτό ο Βουλευτής κ. Δημήτριος Σταμάτης καταθέτει το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί δεν το καταθέτει, κυρίες και κύριοι συνάδελφοι; Για δύο λόγους: Ο πρώτος είναι γιατί αποκαλύπτεται ότι το συμπληρωματικό, το τέταρτο μνημόνιο είναι η ρήτρα αναξιοπιστίας της Κυβέρνησης που κόστισε 1,5 δισεκατομμύριο και, δεύτερον, τα επιπλέον μέτρα που υποχρεώθηκε να πάρει η Κυβέρνηση μετά τη συμφωνία που έκανε κατά την υπογραφή του τρίτου μνημονίου.

Έτσι, το συνολικό ύψος των μέτρων που ολοκληρώθηκαν φθάνει τα 9 δισεκατομμύρια. Και μέσα σε αυτά, βεβαίως, περιλαμβάνεται ο κόφτης -ως δημοσιονομικό μέτρο- περιλαμβάνεται και το υπερταμείο -ως δημοσιονομικό μέτρο- που θα λειτουργεί για πάνω από εκατό χρόνια.

Ο δεύτερος λόγος είναι ότι πέραν των δημοσιονομικών μέτρων -σε αυτά μου απήντησε ο κ. Τσακαλώτος- υπάρχουν και άλλα μέτρα και δεσμεύσεις, την αποκάλυψη των οποίων επιμελώς προσπαθεί να αποφύγει η Κυβέρνηση, για ευνόητους λόγους.

Το ζήτημα είναι το εξής: Εσείς, κύριοι συνάδελφοι της Πλειοψηφίας, δεν ενδιαφέρεστε να τους μάθετε; Εγώ αντιλαμβάνομαι ότι πίσω από αυτή την κρυψίνοια της Κυβέρνησης, κρύβεται και μια προσπάθεια υπεκφυγής από μια ζοφερή πραγματικότητα που έρχεται, απόκρυψη που έχει να κάνει και με τον πρωθυπουργικό λόγο στη Διεθνή Έκθεση Θεσσαλονίκης σε λίγες μέρες.

Όμως, εδώ πρέπει να πούμε τα πράγματα με το όνομά τους. Για την ολοκλήρωση της πρώτης αξιολόγησης πρέπει να πάρετε μέτρα, προαπαιτούμενα μέτρα, χωρίς να είναι υποχρεωτικά δημοσιονομικού χαρακτήρα, δεκαπέντε τον αριθμό.

Σας καταθέτω τα δεκαπέντε προαπαιτούμενα, που απαιτούνται για την εκταμίευση της δεύτερης υποδόσης της πρώτης δόσης.

(Στο σημείο αυτό ο Βουλευτής κ. Δημήτριος Σταμάτης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ακολουθούν τα υπόλοιπα που περιλαμβάνονται στο συμπληρωματικό μνημόνιο.

Για να κάνουμε, λοιπόν, μια πορεία, να δούμε πώς εξελίχθηκαν τα πράγματα: Πέρυσι υπογράφηκε το τρίτο μνημόνιο. Ανάμεσα στις δεσμεύσεις αυτές ήταν η υποχρέωση των δανειστών να μας δώσουν 15 δισεκατομμύρια τον Ιούνιο, υπό την προϋπόθεση ότι η Κυβέρνηση θα είχε υλοποιήσει όλες τις δεσμεύσεις. Επειδή δεν υλοποιήθηκαν αυτές οι δεσμεύσεις, όχι μόνο μας επέβαλαν τη λήψη επιπλέον μέτρων ύψους 1,5 δισεκατομμυρίου, αλλά ταυτόχρονα θεσμοθέτησαν και το καθεστώς των δόσεων και υποδόσεων, με ό,τι συνεπάγεται αυτό για την εθνική οικονομία.

Έπρεπε, λοιπόν, να πάρετε 15 δισεκατομμύρια τον Ιούνιο. Δεν τα πήρατε. Πήρατε ένα κομμάτι, 7,5 δισεκατομμύρια. Τώρα πάτε να πάρετε τη δεύτερη υποδόση των 2,8 δισεκατομμυρίων με το κλείσιμο της πρώτης αξιολόγησης. Το υπόλοιπο, τα 5 δισεκατομμύρια, θα ληφθεί όταν και αν πληρωθούν οι αιρέσεις και οι όροι που θέτει το συμπληρωματικό τέταρτο μνημόνιο. Γι’ αυτό το αποκρύπτετε και δεν το παρουσιάζετε στη Βουλή.

Στο μεταξύ, εξαιτίας αυτής της κατάστασης έχετε κάνει εσωτερική στάση πληρωμών, προκειμένου να εμφανίσετε πλασματική προσέγγιση των δημοσιονομικών στόχων. Και εξαιτίας αυτού του μέτρου, έχετε οδηγήσει σε βαθιά ύφεση την οικονομία. Σύμφωνα με την επικαιροποιημένη αναφορά της ΕΛΣΤΑΤ, για το δεύτερο τρίμηνο η ύφεση είναι 0,9% -υπολείπεται των προβλέψεων- και η εκτίμηση είναι ότι με το κλείσιμο του χρόνου η ύφεση στην Ελλάδα θα είναι 1%. Και η Ελλάδα θα είναι η μοναδική χώρα της Ευρώπης που βρίσκεται σε καθεστώς ύφεσης αυτή τη χρονιά.

Παραλάβατε μια χώρα με θετικό ρυθμό ανάπτυξης, με πλεονάσματα και την έχετε οδηγήσει σε μια κατάσταση αδυναμίας εκπλήρωσης των υποχρεώσεών της από τη μια και σε μια υπανάπτυξη από την άλλη.

Η νέα χρονιά θα ξεκινήσει με αρνητικό ρυθμό ανάπτυξης, με κλειστές ουσιαστικά τις τράπεζες. Τα έχω πει και στον κ. Στουρνάρα, ο οποίος ήταν αισιόδοξος ότι από το δεύτερο εξάμηνο του 2016 θα παρουσιαζόταν θετικός ρυθμός ανάπτυξης, αλλά και ότι ταυτόχρονα θα είχαμε κλείσει και το καθεστώς των capital controls, τα οποία παραμένουν.

Και βέβαια το γεγονός ότι λάβατε ένα μέτρο για τους αφηρημένους που ξέχασαν να πάνε μια φορά τη βδομάδα για να πάρουν 420 ευρώ και τους δίνετε τη δυνατότητα να πάρουν 840, αυτό δεν λέγεται άρση των capital controls.

Με αυτές τις προϋποθέσεις, πώς ελπίζετε να προχωρήσει η ανάπτυξη τους επόμενους μήνες; Γιατί εξαιτίας αυτής της υπανάπτυξης, αδυνατεί η Κυβέρνηση να ωφεληθεί από αυτά που ελπίζει να ωφεληθεί, από τη φορολογία που επέβαλλε με τα μέτρα που ψήφισε το Μάιο, είτε αυτά αφορούν άμεση και έμμεση φορολογία είτε ασφαλιστικές εισφορές.

Και αν δεν μπορέσει να συμβεί αυτό -και όλα τα στοιχεία δείχνουν αυτή την πορεία- τότε γιατί δεν θα έρθει ο κόφτης, κύριε Υπουργέ;

Αυτά όσον αφορά την παρατήρησή μου επί της ουσίας, γύρω από τα θέματα της οικονομίας, που σχετίζονται με την αναξιόπιστη πολιτική του ΣΥΡΙΖΑ και ως Αντιπολίτευση και ως Κυβέρνηση.

Το δεύτερο μέρος του νομοσχεδίου αφορά ρυθμίσεις θεμάτων κεφαλαιαγοράς και νέες μορφές χρηματοδότησης, όπως η συμμετοχική χρηματοδότηση. Οι ρυθμίσεις αυτές είναι θετικές και θα τις ψηφίσουμε. Είναι πολύ θετικό το γεγονός ότι στην Νομοπαρασκευαστική Επιτροπή συμμετείχαν όλοι οι θεσμικοί παράγοντες της κεφαλαιαγοράς που με την εμπειρία τους, φαντάζομαι, εξασφαλίζουν την ορθότητα αυτή τη στιγμή της λήψης αυτών των ρυθμίσεων.

Θα σταθώ ιδιαίτερα στο θέμα της εξαίρεσης από το δικαιοπρακτικό επιτόκιο των ομολογιακών δανείων, γιατί πράγματι ήταν εξαιρετικά χαμηλό και δεν επέτρεπε την άντληση κεφαλαίων. Εξάλλου, το θέσφατο του δικαιοπρακτικού επιτοκίου 5,3% έχει σπάσει πλαγίως από πρόσφατη απόφαση του Αρείου Πάγου, κόντρα σε εφετειακή απόφαση, όσον αφορά τα επιτόκια των καταναλωτικών δανείων των τραπεζών. Άρα και από αυτή την πλευρά η ρύθμιση αυτή στέκει ως συμβατή με το δικαιϊκό μας σύστημα.

Επίσης, είναι θετική η διάταξη για τη θέσπιση της συμμετοχικής χρηματοδότησης πέραν των περιπτώσεων που μέχρι στιγμής είχε εφαρμογή, διότι πράγματι υπήρχε ο θεσμός αυτός, αλλά αφορούσε κυρίως δωρεές σε πολιτιστικά σωματεία κ.λπ.. Τώρα μπαίνει επί της ουσίας και είναι θετική διάταξη. Είναι μια πηγή άντλησης κεφαλαίων για τις επιχειρήσεις -ιδιαίτερα τις νέες επιχειρήσεις- που αδυνατούν κάτω από τις ασφυκτικές συνθήκες του χρηματοπιστωτικού συστήματος να αντλήσουν κεφάλαια.

Επίσης, θετική είναι η μείωση σε 40.000 ευρώ του μετοχικού κεφαλαίου των ανωνύμων εταιρειών επενδυτικής διαμεσολάβησης και η μείωση σε 30.000 ευρώ των ιδίων κεφαλαίων τους.

Θα ήθελα να σταθώ στο άρθρο 27. Συμφωνούμε με τη ρύθμιση για τους Ρομά, διότι δεν πρέπει να χάσουν τις προθεσμίες. Η κατανόηση του νόμου ή των προθεσμιών πολλές φορές, όταν αυτή ακόμα βαρύνει το δικαιούχο, έχει σχέση με τις κοινωνικές συνθήκες που υπάρχουν σε συγκεκριμένες κατηγορίες και με το κατά πόσο αντιλαμβάνονται τα ασφυκτικά πλαίσια. Όταν, λοιπόν, υπάρχουν υπουργικές αποφάσεις, είτε αυτές έχουν εγκριθεί από τα τραπεζικά ιδρύματα είτε όχι, είναι σωστό να παραταθεί αυτό το καθεστώς της επιδότησης του επιτοκίου για τα σπίτια τους.

Κατά τη διάρκεια της συζήτησης στην Επιτροπή Οικονομικών Υποθέσεων είχα θέσει δύο θέματα:

Το πρώτο θέμα είναι γιατί δεν ανεβαίνει το πλαφόν της συμμετοχικής χρηματοδότησης από τις 500.000 στο 1.000.000. Αυτό συμβαίνει σε πολλές άλλες ευρωπαϊκές χώρες. Οι συνθήκες αλλάζουν καθημερινά. Μου απήντησε ο Υπουργός ότι είναι στη δική του ευχέρεια -δηλαδή του Υπουργού των Οικονομικών- να το αλλάξει και να το κάνει 1.000.000. Όμως πιστεύω ότι αυτό πρέπει να γίνει σύντομα.

Το δεύτερο θέμα αφορούσε την παροχή περαιτέρω εξασφάλισης των ανθρώπων που συμπράττουν ως μέτοχοι εξ αποστάσεως σε αυτή τη χρηματοδότηση.

Είναι ένας νέος θεσμός. Ο μικρός επενδυτής -γιατί για μικρούς επενδυτές μιλάμε- δεν έχει επαφή με τον ίδιο τον επιχειρηματία. Στηρίζεται στις εξασφαλίσεις του νόμου και των αρμόδιων κρατικών φορέων, όμως, όπως και να το κάνουμε, έχει μία δυσκολία μέχρι να το χωνέψει.

Πιστεύω ότι η παροχή περισσοτέρων εξασφαλίσεων θα διευκόλυνε να αρθεί αυτή η αναστολή προσέγγισης σε αυτόν τον νέο θεσμό ανθρώπων που δεν έχουν σχέση με την κεφαλαιαγορά. Παραδείγματος χάριν, αναφέρω το δικαίωμά τους να υπαναχωρήσουν από αυτήν τη σύμβαση εντός δεκαπέντε ημερών. Αυτό ψυχολογικά θα τόνωνε. Πιστεύω ότι πρέπει να το δει ο Υπουργός, όπως μου υποσχέθηκε, γιατί θα διευκόλυνε την εφαρμογή αυτού του θεσμού.

Κατόπιν αυτών, όπως καταλαβαίνετε, κυρίες και κύριοι συνάδελφοι, εμείς ψηφίζουμε το νομοσχέδιο, με τις παρατηρήσεις που σας έκανα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Καμμένος, ειδικός αγορητής των Ανεξαρτήτων Ελλήνων για δεκαπέντε λεπτά.

Αλλάζουμε λίγο τη σειρά των κομμάτων, επειδή ο κ. Καμμένος μετέχει στην εξεταστική επιτροπή.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, σας ευχαριστώ για την κατανόηση. Έχω την αντιπροεδρία της εξεταστικής επιτροπής, η οποία έχει ξεκινήσει στις 10.30΄.

Σήμερα συζητάμε για την τροποποίηση του ν.4099/2012 και την ενσωμάτωση της οδηγίας στην ελληνική νομοθεσία. Είναι πάρα πολύ σημαντική η συγκεκριμένη οδηγία.

 Δεν θα μακρηγορήσω. Δύο σκέλη έχει η ομιλία μου. Ένα σύντομο σε σχέση με τα σημαντικά στοιχεία της συγκεκριμένης ενσωμάτωσης και ένα δεύτερο, το οποίο θα έχει να κάνει με τις τροπολογίες που έχουμε καταθέσει, που έχουν να κάνουν πλέον με την πραγματική οικονομία, την καθημερινότητα του Έλληνα πολίτη και, αν θέλετε, με τη διευκόλυνση που πιστεύουμε ότι πρέπει να υπάρχει στις διαδικασίες και στις διευθύνσεις των Υπουργείων, έτσι ώστε να φέρουμε περισσότερα έσοδα άμεσα στο δημόσιο, διότι πιστεύω ότι αυτός είναι και ο σκοπός αυτής της Κυβέρνησης.

Ένα από τα σημαντικότερα σημεία του νομοσχεδίου είναι το άρθρο το οποίο αφαιρεί τις χρεώσεις, χαρτόσημα και χρεώσεις υπέρ τρίτων, της EBRD.

Η EBRD, η European Bank for Reconstruction and Development, η οποία έχει ήδη δώσει την αμέριστη συμπαράστασή της και έχει επιδείξει την εμπιστοσύνη της στη συγκεκριμένη Κυβέρνηση των Ανεξαρτήτων Ελλήνων και του ΣΥΡΙΖΑ, πρέπει να συνεχίσει να δίνει δάνεια και να συμμετέχει στις αυξήσεις μετοχικού κεφαλαίου ή οτιδήποτε άλλο κάνει στην Ελλάδα. Τα δάνειά της είναι υψηλής αξίας, 100.000.000, 200.000.000, 300.000.000 και το κόστος υπέρ τρίτων ήταν και δυσβάσταχτο και έκανε και τα δάνεια αυτά μη ανταγωνιστικά ή καμμία εταιρεία δεν θα υπέγραφε για να πληρώσει ένα κόστος πάνω από το 3%, πέρα από το επιτόκιο, στο δάνειο της EBRD.

Είναι πολύ σημαντική η αφαίρεση αυτών των χρεώσεων, διότι τα δάνεια γίνονται πλέον ανταγωνιστικά. Η ελληνική Κυβέρνηση -νομίζω το καταλαβαίνετε- και η ελληνική οικονομία, ανεξαρτήτως χρώματος και πολιτικής στάσης, έχει ανάγκη την πιστοποίηση και τη σφραγίδα που δίνει η EBRD στην ελληνική οικονομία, συμμετέχοντας με δανεισμό, άρα βλέποντας μηδενικό ρίσκο στα δάνειά της προς την αγορά μας. Είναι απλό αυτό που λέω και πρέπει να συνεχίσουμε με αυτόν τον τρόπο.

Ένα δεύτερο πολύ σημαντικό κομμάτι, που έθιξαν και οι προηγούμενοι συνάδελφοι, είναι η συμμετοχική χρηματοδότηση, το crowdfunding. Είναι πολύ σημαντικό αναπτυξιακό εργαλείο. Πρέπει βεβαίως να μπουν και τα κανονιστικά πλαίσια -νομικά, φορολογικά και ελεγκτικά πλαίσια- διότι αν δούμε τι συμβαίνει στο εξωτερικό, είναι ένας πολύ καλός τρόπος για να αποφύγουμε και λάθη του εξωτερικού, λάθη απόκρυψης της διαδρομής του χρήματος ή της χρήσης του χρήματος ή πόσα χρήματα μαζεύτηκαν, για ποιον σκοπό μαζεύτηκαν και αν ο σκοπός εξυπηρετήθηκε ή όχι. Όλα αυτά θα πρέπει να τα ελέγξει η Κυβέρνησή μας, να ελέγξει την πλήρη διαδικασία του crowdfunding από το άλφα μέχρι το ωμέγα.

Όσον αφορά τους άυλους τίτλους, όπως είπα και στη σύντομη εισήγησή μου στην επιτροπή οικονομικών, είναι πολύ σημαντικό να γνωρίζουμε ότι του χρόνου, το 2017, θα έχουμε τη MiFID ΙΙ, δηλαδή τη Market and Financial Instruments Directive, η οποία θα μπει σε ισχύ. Έχει να κάνει με τον κώδικα δεοντολογίας. Έχει να κάνει με ένα κανονιστικό πλαίσιο πάνω στη διαδικασία επικοινωνίας και πώς οι άυλοι τίτλοι θα διαχειρίζονται μεταξύ αυτών που τους προσφέρουν και τους πωλούν σε σχέση με αυτούς που είναι οι δυνητικοί επενδυτές ή αγοραστές αυτών των τίτλων.

Θα πρέπει από τώρα, επειδή υπάρχει η τεχνική επάρκεια και στο Υπουργείο –είμαι σίγουρος και το γνωρίζω- να ξεκινήσουμε την προεργασία, έτσι ώστε, όταν έρθει του χρόνου η MiFID στην Ελλάδα, να είμαστε έτοιμοι και να είμαστε μπροστά για να μην ξεκινήσουμε τη διαδικασία τότε, διότι θα πάμε πίσω πολύ σημαντικά χρηματοδοτικά εργαλεία.

Μέσα σε αυτό το κομμάτι είναι –λέω κάποιους τεχνικούς όρους- και το «High-Frequency Trading» το οποίο έχει τεράστια προβλήματα. Έρχεται το «regulatory framework» του χρόνου. Καλό είναι από τώρα να το προβλέψουμε και να φτιάξουμε τις διαδικασίες έτσι ώστε proactively, δηλαδή με έργο πριν έρθει η οδηγία στην Ελλάδα, να είμαστε μπροστά από τις εξελίξεις για να μην τρέχουμε πίσω από αυτές.

Επίσης, πολύ σημαντικό είναι αυτό που έχει να κάνει με την ασφάλιση και την αντασφάλιση των επενδύσεων. Είναι μέσα σε αυτά τα κομμάτια που θα έρθουν. Είναι σημαντικό να μπουν στο ελληνικό πλαίσιο. Θα μου επιτρέψετε να πω ότι παλιότερα είχαμε το πρόβλημα –ένα παράδειγμα θα πω- των δανείων σε ελβετικό φράγκο. Πολλές τράπεζες ή οργανισμοί που έδιναν αυτά τα δάνεια, είχαν ασφαλίσει και αντασφαλίσει τα δάνειά τους πάνω στο συναλλαγματικό ρίσκο ή είχαν κάνει hedging σε οτιδήποτε άλλο, αλλά αυτή τη συμφωνία δεν την πέρασαν ποτέ σε κανέναν δανειζόμενο. Έτσι, ο δανειζόμενος πήρε όλο το ρίσκο. Η τράπεζα είχε ασφαλίσει το ρίσκο της και δεν μετέφερε αυτή την ασφάλεια προς τον δανειολήπτη.

Αυτά πλέον λύνονται σε ευρωπαϊκό επίπεδο. Και πιστεύω και είμαι σίγουρος ότι η δική μας Κυβέρνηση θα κάνει το ίδιο, έτσι ώστε να προστατεύσουμε τον καταναλωτή, τον επενδυτή, τον οποιονδήποτε μπαίνει σε αυτή τη διαδικασία να επενδύσει ή να βάλει τα χρήματά του σε αυτούς τους τίτλους.

Κλείνοντας, θέλω να πω, για να είναι ξεκάθαρο, και ως εισηγητής ότι οι Ανεξάρτητοι Έλληνες ψηφίζουμε και στηρίζουμε και κατ’ άρθρον και στο σύνολό του το νομοσχέδιο και την ενσωμάτωση στην ελληνική νομοθεσία.

Θα ήθελα να αναφερθώ στις δύο τροπολογίες που έχω καταθέσει. Είναι εξαιρετικά σημαντικές.

Η μια τροπολογία έχει να κάνει με τον ΕΝΦΙΑ στους οικοδομικούς συνεταιρισμούς που βλέπουμε αυτές τις ημέρες. Είναι τραγικό αυτή η χώρα να έχει φτιάξει οικοδομικούς συνεταιρισμούς μεταπολεμικά, να έχει δώσει μερίδια σε μερισματούχους ακίνητης περιουσίας σε όλη την Ελλάδα τους οποίους, ενώ ο σκοπός ήταν, με την παρότρυνση του κράτους, να πολεοδομηθούν οι εκτάσεις, να υπάρχει νομή και κατοχή και να γίνει επένδυση και να χτίσει ο χριστιανός μετά τον πόλεμο, τους έχουμε ακόμη αιχμαλώτους.

Και το παράλογο ποιο είναι; Ότι με την εφεύρεση του ΕΝΦΙΑ από τον κ. Βενιζέλο –να θυμίσω ότι τον έβαλε και στη ΔΕΗ και είχαμε και μαγκάλια, να μην τα ξεχνάμε εδώ που είμαστε τώρα με τον ΕΝΦΙΑ και κριτικάρουμε την Κυβέρνηση για τον ΕΝΦΙΑ και το δικαιότερο μοίρασμα που έκανε φέτος- πηγαίνει ο ΕΝΦΙΑ στον πρόεδρο του συνεταιρισμού.

Βγαίνει 200.000 ευρώ, 300.000 ευρώ, 400.000 ευρώ, 500.000 ευρώ ΕΝΦΙΑ, διότι φαντάζεστε ότι τα οικόπεδα αυτά και τα μερίδια των συνεταιρισμών είναι τεράστια, γιατί είναι για δεκάδες χιλιάδες και εκατοντάδες χιλιάδες στρέμματα, και πηγαίνει αδίκως στον πρόεδρο. Το πρόβλημα ποιο είναι;

Πρώτον, δεν θα πληρωθεί ποτέ. Δεύτερον, δεν μπορούμε να βάλουμε φυλακή τον πρόεδρο γιατί είναι παράνομο. Δεν είναι δικά του τα οικόπεδα. Αν ήταν δικά του, να τα πλήρωνε. Δεν είναι δικά του. Το κράτος αυτή τη στιγμή πρέπει να βρει τρόπο, να μην παρανομήσει και να έχει σύμμαχο τον πολίτη και όχι εχθρό του.

Συν το ότι με τη νομιμοποίηση της αναλογικότητας, όπως προτείνω και θα το διαβάσω –έχει απλή διατύπωση-, να πληρώνουν αναλογικά οι μερισματούχοι τον ΕΝΦΙΑ, δίνουμε τη δυνατότητα στο κράτος να έχει πολύ περισσότερα έσοδα. Θα τολμούσα να πω διπλάσια έσοδα από αυτά που φαντάζεται και στέλνει ήδη η Γενική Γραμματεία Δημοσίων Εσόδων και το Υπουργείο Οικονομικών στον πρόεδρο των συνεταιρισμών.

Και για να είμαι συγκεκριμένος, διαβάζω: «Στην παράγραφο 2 του άρθρου 2 του ν.4223/2013 προστίθεται η περίπτωση ιβ΄ ως εξής: «ιβ) για τα ακίνητα των οικοδομικών συνεταιρισμών, τα μέλη τους κατά ποσοστό συμμετοχής τους σε αυτούς.»». Τι πιο απλό; Τα μέλη κατά το ποσοστό συμμετοχής τους στον συνεταιρισμό πληρώνουν τον ΕΝΦΙΑ.

Και είναι και το κίνητρο να μπει μια νομιμότητα για να μπορέσουν να χτίσουν για να έρθει και η ανάπτυξη και να εισπράξει και το κράτος. Δεν πρέπει να ξεχνάμε ότι το κράτος πρέπει να εισπράττει, δεν πρέπει απλά να παρακολουθεί με τα κιάλια.

Και το δεύτερο το διαβάζω: «για τα ακίνητα των οικοδομικών συνεταιρισμών, τα μέλη τους κατά το ποσοστό συμμετοχής τους σε αυτούς.». Το καταθέτω στα Πρακτικά, αν και έχει κατατεθεί η τροπολογία.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ την Κυβέρνηση να το δει πολύ σοβαρά και όλους τους συναδέλφους –βέβαια δεν είμαστε πολλοί σήμερα εδώ- επειδή είναι και οι εισηγητές όλων των κομμάτων, να στηρίξουν την τροπολογία. Τα επιχειρήματά μου είναι απλά. Δεν χρειάζονται περαιτέρω τεκμηρίωσης.

Θα έπρεπε πλέον να ελαφρύνουμε αυτόν τον κόσμο, αυτούς τους ανθρώπους και να δώσουμε τη δυνατότητα και στην οικονομία να πάρει μπρος, εφ’ όσον πλέον νομιμοποιηθεί ο ΕΝΦΙΑ από τον κάθε ιδιοκτήτη, άρα είναι υπόλογος για τα μερίδιά του, να πάει να χτίσει και να πολεοδομήσει το ακίνητό του.

Το δεύτερο κομμάτι έχει να κάνει με τον ν.4337/2015 και τις διατάξεις του άρθρου 7 που έχουν να κάνουν με υποθέσεις οι οποίες δεν έχουν τελεσιδικήσει και αφορούν πλαστά, εικονικά και διάφορες άλλες περιπτώσεις, όπου επειδή δεν έχουν τελεσιδικήσει οι αποφάσεις, το κράτος και οι υπηρεσίες του κράτους αδυνατούν να εισπράξουν ή να ρυθμίσουν την οποιαδήποτε οφειλή.

Αυτή η τροπολογία κατατέθηκε, διότι ήρθαν δύο λογιστικά γραφεία και πάνω από έξι ή επτά δικαιούχοι οι οποίοι είχαν τα χρήματα να ρυθμίσουν και δεν μπορεί το κράτος να τους βάλει στο τραπέζι και να πάρει τα χρήματα, διότι δεν υπάρχει νομοθεσία. Δεν έχει τελεσιδικήσει η υπόθεση. Δεν μπορεί κάποιος να πάρει την απόφαση να βάλει στο τραπέζι τον οφειλέτη, του οποίου έχει βεβαιωθεί και έχει γίνει απαιτητή η οφειλή και το κράτος δεν μπορεί να εισπράξει.

Άρα κάνουμε κάποιες προτάσεις, των οποίων τα σχετικά εδάφια θα μου επιτρέψετε να διαβάσω εν τάχει, όπως τα έχω γράψει και στην αιτιολογική έκθεση. Συγχωρέστε με για δύο λεπτά. Παρακαλώ για την ευαισθησία των εισηγητών να μελετήσουν και να στηρίξουν τη συγκεκριμένη τροπολογία, γιατί είναι για το καλό της οικονομίας, προκειμένου να πάμε να εισπράξουμε χρήματα και να διευκολύνουμε τις Υπηρεσίες.

Στο άρθρο 7 παράγραφος 2 του ν.4357/2015 προτείνουμε την εξής τροποποίηση: Στο τέλος του α΄ εδαφίου προτείνουμε να προστεθεί παράγραφος: «Οι οποίες, κατά τον χρόνο κατάθεσης του παρόντος, είχαν ήδη συζητηθεί, αλλά δεν είχε εκδοθεί ακόμη απόφαση του αρμοδίου δικαστηρίου ή είχε εκδοθεί δικαστική απόφαση, αλλά δεν είχε κοινοποιηθεί στον ενδιαφερόμενο. Ως εκκρεμείς υποθέσεις νοούνται, σε κάθε περίπτωση, όλες ανεξαιρέτως οι υποθέσεις, επί των οποίων, κατά τον χρόνο κατάθεσης του παρόντος, δεν είχε εκδοθεί αμετάκλητη δικαστική απόφαση».

Στο τέλος του γ΄ εδαφίου προστίθεται η παράγραφος: «Σε κάθε άλλη περίπτωση, με την ως άνω δήλωση αποδοχής ο αιτούμενος την υπαγωγή στις ως άνω διατάξεις παραιτείται του δικαιώματος να ασκήσει οποιοδήποτε τακτικό ή έκτακτο ένδικο μέσο ή βοήθημα κατά τυχόν εκδοθείσης ή εκδοθησομένης δικαστικής απόφασης. Οι τυχόν εκδοθείσες ή εκδοθησόμενες δικαστικές αποφάσεις επί των εκκρεμών υποθέσεων, για τις οποίες ο φορολογούμενος υπάγεται στις παρούσες διατάξεις, δεν παράγουν υποχρέωση συμμόρφωσης της φορολογικής αρχής προς αυτές, καταργούμενων των σχετικών δικών».

Στο άρθρο 7 παράγραφος 4, στο εδάφιο β΄ προσθέτουμε: «Οι οποίες, κατά το χρόνο κατάθεσης του παρόντος, είχαν ήδη συζητηθεί, αλλά δεν είχε εκδοθεί ακόμη απόφαση του αρμόδιου δικαστηρίου ή είχε εκδοθεί δικαστική απόφαση, αλλά δεν είχε κοινοποιηθεί στον ενδιαφερόμενο. Ως εκκρεμείς υποθέσεις νοούνται, σε κάθε περίπτωση, όλες ανεξαιρέτως οι υποθέσεις, επί των οποίων, κατά τον χρόνο κατάθεσης του παρόντος, δεν είχε εκδοθεί αμετάκλητη δικαστική απόφαση».

Τέλος, στο β΄ εδάφιο προστίθεται παράγραφος: «Σε κάθε άλλη περίπτωση, με την ως άνω δήλωση αποδοχής ο αιτούμενος την υπαγωγή στις ως άνω διατάξεις παραιτείται του δικαιώματος να ασκήσει οποιοδήποτε τακτικό ή έκτακτο ένδικο μέσο ή βοήθημα κατά τυχόν εκδοθείσης ή εκδοθησομένης δικαστικής απόφασης».

Τι συμβαίνει εδώ; Σε σαράντα οκτώ ώρες, ενώ δεν έχει βγει ή δεν έχει κοινοποιηθεί αμετάκλητη απόφαση και εφ’ όσον ο υπόχρεος θέλει να πληρώσει και έρχεται στην εφορία, του βεβαιώνεις το χρέος και έρχεται και μπαίνει κατευθείαν στην οποιαδήποτε ρύθμιση υπάρχει, των δέκα, των δώδεκα, των είκοσι ή των εκατό δόσεων και εισπράττει το δημόσιο. Αυτό το κάνουμε διότι αν κωλυσιεργήσουν τη διαδικασία εσωτερικά στο Υπουργείο οι αρμόδιοι φορείς και οι διευθυντές και περιμένουμε την απόφαση –το ξέρετε και εσείς οι φοροτεχνικοί καλύτερα από εμένα-το κράτος δεν εισπράττει. Αιχμαλωτίζεται ο υπάλληλος σε μία απόφαση, αιχμαλωτίζεται και ο πολίτης –ή η εταιρία- ο οποίος θέλει να πληρώσει και να είναι εντάξει με τις φορολογικές του υποχρεώσεις και δεν μπορεί να πληρώσει διότι υπάρχει ένα κενό ή μία ασάφεια του νόμου.

Είμαι σίγουρος ότι μ’ αυτήν την τροπολογία –το έχω συζητήσει με πάρα πολλούς ειδικούς- θα διευκολύνουμε τη διαδικασία. Γίνεται απλά για να διευκολύνουμε τη διαδικασία. Τίποτε άλλο. Το κάνουμε, για να εισπράττει το δημόσιο.

Σας καταθέτω για τα Πρακτικά το έγγραφο με τις προαναφερθείσες προτάσεις.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχω να κάνω κάποιο άλλο σχόλιο. Άκουσα και την εισήγηση του κ. Σταμάτη σε σχέση με τα οικονομικά της Ελλάδος. Νομίζω ότι έχουν ειπωθεί πάρα πολλά.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Καμμένο.

Τον λόγο έχει ο ειδικός αγορητής της Χρυσής Αυγής κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Βέβαια, για να σχολιάσω κάτι που είπε ο προηγούμενος ομιλητής σχετικά με τον ΕΝΦΙΑ και τις δυσκολίες που υπάρχουν σε διάφορες κοινωνικές ομάδες, θα έλεγα ότι ο καλύτερος τρόπος θα ήταν να εφαρμόζατε αυτά τα οποία λέγατε προεκλογικά σχετικά με την κατάργηση του ΕΝΦΙΑ και για τα οποία είχατε εκλεγεί ο ΣΥΡΙΖΑ και εσείς στις προηγούμενες εκλογές.

Φυσικά, το κάνατε επιπλέον γαργάρα και αντιθέτως από σήμερα μεγάλο τμήμα του ελληνικού λαού θα πληρώσει αυξημένο ΕΝΦΙΑ σε σχέση με πέρσι.

Πριν ξεκινήσω, δεν μπορώ να μη σχολιάσω αυτό το τραγελαφικό το οποίο είδαμε χθες από κάποιες οργανώσεις, που όλοι πλέον ξέρουμε από πού χρηματοδοτούνται, να κάνουν μια διαδήλωση έξω από τη Βουλή σχετικά με τη μπούργκα και το μπουργκίνι στην πατρίδα μας. Είναι οι ίδιες οργανώσεις, βέβαια, που συγχρόνως, ενώ υπερασπίζονται τη μπούργκα και το μπουργκίνι, υπερασπίζονται και τα gay parade, πρωτοστατούν σε αυτά, πάλι από τον ίδιο χρηματοδότη, τον Σόρος. Θα τους προτείναμε μια φορά να βάλουν μαζί αυτούς που φορούν μπούργκα και μπουργκίνι και αυτούς που συμμετέχουν στα gay parade, αφού και οι δύο χρηματοδοτούνται από το ίδιο χρηματοδότη, να παρελάσουν όλοι μαζί, για να δούμε τι έχει να γίνει.

Όσο για το εν λόγω νομοσχέδιο, το οποίο συζητούμε σήμερα, είναι ένα νομοσχέδιο τεχνικό, οικονομικής φύσεως, που σε γενικές γραμμές θα μπορούσαμε να πούμε ότι ουδόλως τους ενδιαφέρει και επ’ ουδενί δεν έχει να κάνει με την πραγματική οικονομία και τον πρωτογενή τομέα, που αυτοί και μόνο αυτοί θα μπορούσαν να φέρουν την ανάπτυξη στην πατρίδα μας, πόσω δε μάλλον με τον πολλάκις χειμαζόμενο από την ασυδοσία και ατιμωρησία των χρηματοπιστωτικών ιδρυμάτων ελληνικό λαό.

Τα τελευταία χρόνια στην πατρίδα μας είδαμε ο ελληνικός λαός να πτωχεύει μέρα με τη μέρα όλο και περισσότερο και τα χρηματοπιστωτικά ιδρύματα, ενώ πτώχευσαν πολλές φορές, να αναχρηματοδοτούνται συνεχώς από τον ελληνικό λαό, ο οποίος δανείζεται με δυσβάσταχτους όρους, προκειμένου να τα κρατά στη ζωή.

Ακούσαμε τον εισηγητή της Νέας Δημοκρατίας, τον κ. Σταμάτη, να κατακρίνει τον ΣΥΡΙΖΑ που δεν ψήφιζε τότε, αλλά τα ψηφίζει τώρα και λέει ότι «ευτυχώς που έγινε έτσι και ήρθατε εσείς με εμάς». Τους ευχαριστούμε και τους δύο, διότι έτσι θα αποδειχθεί περίτρανα ότι οι πολιτικές και των προηγούμενων, αλλά και οι τωρινές πολιτικές θα οδηγήσουν την πατρίδα μας με μαθηματική ακρίβεια στην καταστροφή.

Όσο γι’ αυτά τα οποία ακούγαμε ότι επί Νέας Δημοκρατίας το 2014, πριν από τις εκλογές, η χώρα έβγαινε στις αγορές, υπήρχε ανάπτυξη, δεν υπήρχε ύφεση και όλα αυτά, αυτά μάλλον ακούγονται γελοία, γιατί εάν δει κανείς τα νούμερα και τους πραγματικούς δείκτες της οικονομίας, δείχνουν ακριβώς το αντίθετο. Οπότε αυτή την καραμέλα την έλεγε και τότε η Νέα Δημοκρατία και φυσικά καταψηφίστηκε μετά βαΐων και κλάδων. Έφαγε «μαύρο» τέσσερις φορές συνεχόμενες και αν συνεχίσει αυτή την τακτική, θα συνεχίσει να τρώει «μαύρο», όσο χάλια και εάν τα πάει ο ΣΥΡΙΖΑ, που τα πηγαίνει τραγικά και δεν έχει απολύτως κανένα μέλλον σε αυτόν τον τόπο.

Είπαμε και για τις τράπεζες, οι οποίες είναι οι βασικοί υπεύθυνοι για την κατάντια της οικονομίας της πατρίδος μας. Με το εν λόγω νομοσχέδιο, με την παρούσα οδηγία, τροποποιούνται οι διατάξεις προηγούμενης οδηγίας του 2009 της Ευρωπαϊκής Ενώσεως, με σκοπό να ληφθούν υπ’ όψιν οι εξελίξεις στην αγορά, η ευθύνη των θεματοφυλάκων και οι κυρώσεις που δύναται να επιβάλει η Επιτροπή Κεφαλαιαγοράς σε περιπτώσεις που διαπιστώνεται παραβατική συμπεριφορά εκ μέρους των εμπλεκόμενων φορέων. Θυμόμαστε τι γινόταν στο παρελθόν, όπου τελικά δεν τιμωρήθηκε κανείς επί της ουσίας.

Ειδικότερα με το Πρώτο Μέρος θεσπίζεται η υποχρέωση των Ανωνύμων Εταιρειών Διαχείρισης Αμοιβαίων Κεφαλαίων και των Ανωνύμων Εταιρειών Επενδύσεων Μεταβλητών Κεφαλαίων να καταρτίζουν και να διατηρούν για τις κατηγορίες του προσωπικού των οποίων οι επαγγελματικές δραστηριότητες έχουν ουσιαστικό αντίκτυπο στο προφίλ κινδύνου των ΟΣΕΚΑ που διαχειρίζονται, πολιτικές και πρακτικές αποδοχών συμβατές με την ορθή διαχείριση κινδύνου.

Δεύτερον, καθορίζονται πρόσθετοι κανόνες σχετικά με τις εργασίες και τα καθήκοντα των θεματοφυλάκων. Ορίζονται τα νομικά πρόσωπα που μπορούν να ενεργούν ως θεματοφύλακες και αποσαφηνίζεται η ευθύνη των θεματοφυλάκων σε περιπτώσεις κακής εκτέλεσης καθηκόντων επίβλεψης ή απώλειας περιουσιακών στοιχείων των ΟΣΕΚΑ.

Τρίτον, ορίζονται οι αρμοδιότητες και οι εξουσίες της Επιτροπής Κεφαλαιαγοράς, η οποία λαμβάνει τον ρόλο της εποπτικής αρχής των ΑΕΔΑΚ και υπάγεται στο Υπουργείο Οικονομικών.

Με το άρθρο 2, αντικαθίσταται ο γνωστός όρος του «θεματοφύλακα», ώστε εκτός από πιστωτικό ίδρυμα, τράπεζα με έδρα την Ελλάδα ή άλλο κράτος-μέλος ή με υποκαταστήματα στην Ελλάδα, που υπήρχε στην ισχύουσα νομοθεσία, να προστεθούν και εταιρείες επενδύσεων που έχουν την κατάλληλη υποδομή για να ασκούν το καθήκον αυτό.

Εισάγεται, επίσης, ο όρος «διοικητικό όργανο», προκειμένου να προσδιοριστούν δήθεν οι υπεύθυνοι των νομικών προσώπων με τρόπο ώστε να υπάρχει συνάφεια με τους αντίστοιχους όρους που ισχύουν σε άλλα κράτη-μέλη. Είναι προφανές ότι με το άνοιγμα των εννοιών αυτών και τη δυνατότητα να παράσχουν θεματοφυλακή οργανισμοί εκτός από πιστωτικά ιδρύματα, όχι μόνο καθιστά λιγότερο ελεγχόμενη από την Επιτροπή Κεφαλαιαγοράς τη δραστηριότητα, αλλά αντίθετα δημιουργεί καθεστώς ανασφάλειας και εταιρικής ευθύνης. Είναι αδύνατον να αναζητηθεί από τον επενδυτή μεριδιούχο, ουσιαστικά δηλαδή από τον μικροεπενδυτή από τον οποίο θα αντλήσουν ή θα αντλήσει κάποια λεφτά. Ο τελευταίος δεν συναλλάσσεται ούτε εμμέσως πλέον με ένα τραπεζικό ίδρυμα που γνωρίζει, αλλά με μια «νομική οντότητα» –εντός πολλών εισαγωγικών- που έχει την έδρα του στο εξωτερικό και εκπροσωπείται στην Ελλάδα από ένα γραφείο-υποκατάστημα και από υπαλλήλους με μηδενική προσωπική ευθύνη.

Το άρθρο 3 αναφέρεται στις πολιτικές και πρακτικές αποδοχών των ΑΕΔΑΚ με την ευχή να μην ενθαρρύνουν την ανάληψη κινδύνων ασύμβατων προς το προφίλ κινδύνου, τους κανονισμούς ή τα καταστατικά έγγραφα των ΟΣΕΚΑ. Πρόκειται απλά για μια ευχή -ο Θεός βοηθός, δηλαδή!- που ασφαλώς ούτε υποχρεώνει ούτε δημιουργεί νομική υποχρέωση για όσους εμπλέκονται με τη σχετική αγορά και δη με τα συνήθη θύματα, τους μικροεπενδυτές μεριδιούχους.

Ορίζεται ότι ο θεματοφύλακας υποχρεούται να διασφαλίζει την παρακολούθηση των ταμειακών ροών των ΟΣΕΚΑ, να μην επαναχρησιμοποιεί το ενεργητικό που φυλάσσει και διάφορα άλλα, δεδομένων όσων αναφέραμε σχετικά με τη διεύρυνση της έννοιας του θεματοφύλακα.

Το άρθρο 4 παράγραφος 3, προβλέπει ότι ο ορισμός του θεματοφύλακα αποδεικνύεται με γραπτή σύμβαση, η οποία μεταξύ άλλων προβλέπει τη ροή των πληροφοριών που κρίνονται αναγκαίες, προκειμένου ο θεματοφύλακας να επιτελέσει τις λειτουργείες του για τον ΟΣΕΚΑ.

Από αυτό το σημείο μπορεί κανείς να διαπιστώσει πολύ εύκολα και να κατανοήσει τη σημασία του θεματοφύλακα, ο οποίος ελέγχοντας τη ροή των πληροφοριών καθορίζει επί της ουσίας την ενημέρωση του μεριδιούχου, άρα και το επίπεδο πληροφόρησής του σχετικά με την επένδυσή του, κομβικό σημείο για τις περαιτέρω αξιώσεις του.

Επίσης, ο θεματοφύλακας διασφαλίζει την κατάλληλη παρακολούθηση των ταμειακών ροών των ΟΣΕΚΑ και ιδιαίτερα τα κεφάλαια που καταβάλλονται από μεριδιούχους κατά την υποβολή της αίτησης.

Χαρακτηριστικό είναι ότι στο άρθρο 5 παράγραφος 4, ο θεματοφύλακας μπορεί κατ’ εξαίρεση να αναθέτει τα καθήκοντα θεματοφυλακής σε οντότητα τρίτης χώρας που δεν πληροί τις προϋποθέσεις εφόσον απαιτείται από τη νομοθεσία της τρίτης χώρας, γεγονός που ασχέτως του όποιου καθήκοντος πληροφόρησης του μεριδιούχου είναι προφανές ότι οδηγεί σε πλήρη ανευθυνότητα τους φορείς αυτούς, τους θεματοφύλακες, και μάλιστα υπό καθεστώς πλήρους νομικής αοριστίας σε σχέση με τα ισχύοντα σε κάθε χώρα και με τα δικαιώματα που έχουν όσοι συμμετέχουν ως επενδυτές στα εν λόγω σχήματα.

Η λογική της προσχηματικής μόνο ενημέρωσης ενισχύεται και από το πνεύμα των διατάξεων και άλλων άρθρων, όπως του άρθρου 10, που παραπέμπουν τους επενδυτές υπό προϋποθέσεις και μάλιστα γενικώς και αορίστως σε ιστότοπο για τις υποτιθέμενες λεπτομέρειες της τοποθέτησής τους.

Επίσης, στο άρθρο 11 παράγραφος 2 γίνεται ρητή αναφορά για πρώτη φορά περί του επιτρεπτού της άρσης απορρήτου για τη διακρίβωση των παραβάσεων του άρθρου 93 του ν.4099/2012, που δεν παραπέμπει επ’ ουδενί σε μείζον έννομο συμφέρον. Είναι γνωστό ότι στην ελληνική νομοθεσία άρση απορρήτου γίνεται μόνο με εισαγγελική παραγγελία ή εν γένει δικαστική πράξη και μόνο όταν πρόκειται για τη διακρίβωση σημαντικών εγκλημάτων, δηλαδή κακουργημάτων.

Η σπουδή της διάταξης είναι να διασφαλίσει το υπέρτερο έννομο αγαθό της ασφάλειας των συναλλαγών, όταν ήδη το έχει παραβιάσει με τις υπόλοιπες διατάξεις. Επίσης, ούτε είναι επιτρεπτό στο ελληνικό νομικό καθεστώς ούτε μπορεί να εισαχθεί έστω και με τη μορφή της υιοθέτησης της παρούσης οδηγίας.

Με το άρθρο 20 ρυθμίζεται ότι το ομολογιακό δάνειο που διατίθεται με ιδιωτική τοποθέτηση σε ειδικούς επενδυτές μπορεί να συμφωνείται ελεύθερα και να μην εφαρμόζονται εκεί οι περιορισμοί του ν.293 περί ανωτάτου ορίου του δικαιοπρακτικού επιτοκίου. Η ύποπτη αυτή εξαίρεση δεν μπορεί να γίνει ανεκτή, δεδομένου ότι τα όρια διαπραγμάτευσης που έχει το αδύναμο μέρος σε τέτοιες συμβάσεις είναι μηδαμινά. Επομένως, η δυνατότητα παραβίασης της βούλησης των μερών, όπως ορίζεται από το νόμο, είναι πολύ πιθανή.

Με το δεύτερο μέρος του νομοσχεδίου θεσπίζονται νέες μορφές χρηματοδότησης, όπως είναι η συμμετοχική χρηματοδότηση, χρηματοδότηση από το πλήθος, αγγλιστί crowdfunding. Σύμφωνα με την αιτιολογική έκθεση, το crowdfunding, η χρηματοδότηση από το πλήθος, η συμμετοχική χρηματοδότηση, είναι ένας τρόπος άντλησης κεφαλαίων από μεγάλο αριθμό ενδιαφερομένων κυρίως μέσω του διαδικτύου. Αρχικά το crowdfunding συνδέθηκε με τη χρηματοδότηση διαφόρων κοινωφελών έργων ή με τη χρηματοδότηση μορφών τέχνης. Τελευταία, όμως, έχει αναδειχθεί και ως μέθοδος άντλησης κεφαλαίων για νεοφυείς και καινοτόμες εταιρείες ή άλλα εμπορικά εγχειρήματα.

Στο σημείο αυτό, θα ήθελα να κάνουμε και μια σημείωση για τις διάφορες νεοσύστατες επιχειρήσεις, τις καινοτόμες εταιρείες, τα start tabs, οι οποίες ενώ ξεκινούν στην Ελλάδα, βλέπουμε ημέρα με την ημέρα να δυσκολεύεται το μέλλον τους, με αποτέλεσμα να κλείνουν ή να φεύγουν στο εξωτερικό.

Το crowdfunding είναι μια εναλλακτική μορφή αντλήσεως κεφαλαίων από μεγάλο αριθμό ενδιαφερομένων κυρίως μέσω του διαδικτύου και είναι πολύ δημοφιλές στο εξωτερικό.

Το crowdfunding αφορά συνήθως περιπτώσεις μικροχρηματοδότησης από 5 έως 50.000 ευρώ και δεν περιορίζεται σε επιχειρηματικές ιδέες. Είναι σημαντικό να αναφέρουμε ότι το crowdfunding αποτελεί, αλλά και μπορεί να αποτελέσει πολύτιμο εργαλείο για τη χρηματοδότηση και των περιβόητων μη κυβερνητικών οργανώσεων. Είναι ένας άλλος τρόπος για να πάρουν αυτοί οι διεθνείς εγχώριοι απατεώνες χρήματα από απλούς ανθρώπους τους οποίους μπορούν να ξεγελούν σχετικά με τους σκοπούς αυτών των μη κυβερνητικών οργανώσεων.

Συγκεκριμένα, η χρηματοδότηση μέσω του crowdfunding αποτελεί σε παροχή επενδυτικών υπηρεσιών για την οποία απαιτείται άδεια από την Επιτροπή Κεφαλαιαγοράς, ενώ η άντληση κεφαλαίου μέσω αυτού συνιστά πρόσκληση προς το κοινό για επένδυση, για την οποία απαιτείται η προηγούμενη δημοσίευση ενημερωτικού δελτίου ή πληροφοριακού δελτίου, το οποίο επίσης θα πρέπει να εγκριθεί από την Επιτροπή Κεφαλαιαγοράς.

Συνεπώς, θα πρέπει να υπάρχει μια ρύθμιση με την οποία η σύζευξη μέσω μιας πλατφόρμας του επενδυτικού ενδιαφέροντος από τη μια μεριά και οι ανάγκες των εταιρειών για εξεύρεση μετόχων από την άλλη δεν θα υπόκειται άνευ ετέρου στο παραπάνω αυστηρό νομικό πλαίσιο. Με τη ρύθμιση αυτή θα δινόταν σημαντική ώθηση στην επιβίωση των νεοσύστατων μικρομεσαίων επιχειρήσεων, απαραίτητη για το μέλλον της ελληνικής οικονομίας.

Αντικείμενο του φόρου εισοδήματος σε νομικά πρόσωπα και οντότητες, εταιρίες επενδύσεων χαρτοφυλακίου και ΟΣΕΚΑ μετά από το νέο πολυνομοσχέδιο. Με την εγκύκλιο διαταγή 1044/2015 η Γενική Γραμματεία Δημοσίων Εσόδων έδωσε διευκρινίσεις για το αντικείμενο του φόρου εισοδήματος σε νομικά πρόσωπα και οντότητες. Όσον αφορά τις εταιρίες επενδύσεων χαρτοφυλακίου και ΟΣΕΚΑ που είναι εγκατεστημένες στην ημεδαπή ή σε άλλο κράτος-μέλος της Ευρωπαϊκής Ενώσεως, η εγκύκλιος αναφέρει: Μία νέα φορολογικά τοξική πραγματικότητα έχει πλέον διαμορφωθεί για την αγορά συλλογικών επενδύσεων στην Ελλάδα. Μετά τη ψήφιση του πολυνομοσχεδίου με το οποίο αυξάνονται σε πρωτοφανή, για Ευρωπαϊκή αγορά, επίπεδα ο συντελεστής φορολόγησης των ΟΣΕΚΑ, Οργανισμών Συλλογικών Επενδύσεων σε κινητές αξίες και μάλιστα επί του συνόλου του ενεργητικού τους.

Η Κυβέρνηση προσδοκά σε αύξηση 33.000.000 ευρώ σε έσοδα από τη συγκεκριμένη αύξηση, στόχος που θεωρείται εξαιρετικά φιλόδοξος από τα στελέχη του χώρου κι αυτό, διότι το μέτρο αυτό θεωρείται βέβαιο πως θα προκαλέσει τη συρρίκνωση συνολικά του κλάδου των ανωνύμων εταιρειών διαχείρισης αμοιβαίων κεφαλαίων, των ανωνύμων εταιρειών επενδύσεων χαρτοφυλακίου, των ανωνύμων εταιρειών επενδύσεων σε ακίνητη περιουσία. Μάλιστα, στελέχη του χώρου θεωρούν βέβαιο πως σταδιακά θα ξεκινήσει η αξιοποίηση σχημάτων του εξωτερικού για τις εταιρείες διαχείρισης αμοιβαίων κεφαλαίων, ενώ οι ιδιώτες επενδυτές θα στραφούν σε αμοιβαία κεφάλαια του εξωτερικού, ξένων εταιρειών, που έχουν σχεδόν μηδενικό φόρο.

Αντίστοιχα, στις ΑΕΑΠ, ήδη εξετάζονται επιστροφές κεφαλαίου, για να μειωθεί το συνολικό ενεργητικό. Με τα μέτρα αυτά είναι σαν να θέλουμε να διώξουμε τους Έλληνες μικροταμιευτές και μικροεπενδυτές από την Ελλάδα και να τους οδηγήσουμε σε αμοιβαία κεφάλαια ξένων εταιρειών που δεν έχουν καθόλου φόρο και ουσιαστικά τα ελληνικά κεφάλαια να χρηματοδοτήσουν την ανάπτυξη άλλων χωρών.

Εάν κλείσουν οι ελληνικές εταιρείες διαχείρισης αμοιβαίων κεφαλαίων, ποιοι θα χρηματοδοτήσουν τις start up εταιρείες, και ποιοι θα αγοράζουν τα ομόλογα των ελληνικών εταιρειών όταν αναζητήσουν φθηνότερη χρηματοδότηση; Συμπληρώνω πως στην περίπτωση των αμοιβαίων κεφαλαίων πρόκειται για μια μεγάλη ζημιά για το τίποτα.

Αποτελεί αποκλειστική πρωτοτυπία της Ελλάδας να φορολογεί, όχι την κερδοφορία και την υπεραξία, αλλά το ενεργητικό των επενδυτικών εταιρειών. Η αύξηση κατά 750% της φορολογίας των ΑΕΑΠ δημιουργεί ένα μεγάλο συγκριτικό μειονέκτημα, έναντι των ΑΕΑΠ άλλων κρατών ευρωπαϊκών χωρών, με αποτέλεσμα να μειώνεται σημαντικά η ανταγωνιστικότητά τους. Είναι προφανές ότι η δημιουργία τέτοιων αντικινήτρων ενισχύει το αντιεπενδυτικό κλίμα και καθιστά εξαιρετικά δύσκολη την προσέλκυση νέων επενδυτών.

Επιπροσθέτως, ακόμα και εάν υποτίθεται ότι η ενσωμάτωση στην ελληνική έννομη τάξη της οδηγίας είναι υποχρεωτική, δεν πρέπει επ’ ουδενί να παρακάμπτονται εκ του λόγου αυτού οι διατάξεις δημοσίου δικαίου του νομικού μας συστήματος ούτε να αναστέλλεται η προστασία του επενδυτή με το ψευτοεπιχείρημα της ευρωπαϊκής οικονομικής ολοκλήρωσης, μιας ευρωπαϊκής οικονομικής ολοκλήρωσης, που μάλλον δεν θα τη δούμε ποτέ, γιατί εν τω μεταξύ θα έχει διαλυθεί η Ευρωπαϊκή Ένωση.

Καταψηφίζουμε το εν λόγω νομοσχέδιο και επί της αρχής και επί των άρθρων.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Παναγιώταρε.

Τον λόγο έχει τώρα ο εισηγητής της Δημοκρατικής Συμπαράταξης ΠΑΣΟΚ- ΔΗΜΑΡ, κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, να ευχηθώ η νέα Κοινοβουλευτική Σύνοδος, που μόλις ξεκινά να είναι μια Σύνοδος εποικοδομητική, με ουσιαστικό διάλογο μεταξύ των πολιτικών δυνάμεων και θετικές προτάσεις.

Ας μην ξεχνάμε πως οι πολίτες μας έστειλαν εδώ, για να δώσουμε λύσεις στα συσσωρευμένα προβλήματα της ελληνικής κοινωνίας και όχι για να πρωταγωνιστήσουμε σε άσκοπες αντιπαραθέσεις και κοκορομαχίες.

Μπορεί ο Αύγουστος, κυρίες και κύριοι συνάδελφοι, να έφυγε, όμως, τα προβλήματα παραμένουν. Η παρωδία με τη δημοπράτηση των τηλεοπτικών αδειών και η υπόθεση της ΕΛΣΤΑΤ μπορεί να τράβηξαν για λίγο τα φώτα της δημοσιότητας από τα πραγματικά προβλήματα, όμως, αργά η γρήγορα η Κυβέρνηση θα βρεθεί αντιμέτωπη με την πολιτική της. Μια πολιτική που η ίδια χάραξε και η ίδια εφαρμόζει. Μια πολιτική που από το πρόγραμμα της Θεσσαλονίκης και τη δέκατη τρίτη σύνταξη, τα 751 ευρώ βασικό μισθό, έφτασε στα συσσίτια, για όσους έχασαν το ΕΚΑΣ, στον φουσκωμένο ΕΝΦΙΑ για χιλιάδες ιδιοκτήτες, στα τριάντα έξι χιλιάδες παιδιά που θα μείνουν φέτος εκτός των παιδικών σταθμών, στην ύφεση τελικά και στα μειωμένα έσοδα στον τουρισμό, που κάνουν τον κόφτη πιο απειλητικό από ποτέ.

Και αυτά, συνάδελφοι της Συμπολίτευσης, είναι οι δικές σας επιλογές, αποκλειστικά δικές σας. Η περίοδος χάριτος, που πάντοτε για όλα κάποιος άλλος έφταιγε, έχει παρέλθει ανεπιστρεπτί. Ήρθε η ώρα να αναμετρηθείτε με τον εαυτό σας και την καθημερινότητα, η οποία βέβαια είναι αμείλικτη, όπως αμείλικτη θα είναι και η κρίση των πολιτών, όποτε και αν επιλέξετε να τους δώσετε τον λόγο.

Κύριε Υπουργέ, σας το είπα και στην επιτροπή και θα το επαναλάβω και σήμερα, το συγκεκριμένο νομοσχέδιο είναι προς τη θετική κατεύθυνση και θα το ψηφίσουμε. Το πρόβλημα, βέβαια, είναι ότι δεν υπάρχει ένα γενικό πλάνο πάνω στο οποίο όλες αυτές οι πολιτικές αρθρώνονται και έχουν αποτέλεσμα.

Σας κάλεσα στην επιτροπή να μας δώσετε συγκεκριμένα στοιχεία για το τι, επιτέλους, περιμένετε να αποδώσουν οι ρυθμίσεις και κάθε ρυθμίσεις που ψηφίζουμε και θα ψηφίσουμε σήμερα. Δεν το γνωρίζετε. Κανείς δεν το γνωρίζει. Κανείς δεν κάνει τον κόπο να φέρει συγκεκριμένα στοιχεία στη Βουλή, για να μας πει ποιος είναι ο στόχος, ποιος είναι ο πήχης που βάζουμε, για παράδειγμα για τα επιχειρηματικά κεφάλαια, ώστε να ξέρουμε στο τέλος της προσπάθειας πού έχουμε φτάσει και από πού θα πιάσει το νήμα ο επόμενος.

Αντί να λειτουργήσετε με σχέδιο πηγαίνετε με τη λογική «βλέποντας και κάνοντας», τη λογική «πάρτε λίγο όλοι σας». Το αποτέλεσμα είναι ότι θα συνεχίσετε να καίτε και να σπαταλάτε τους πολύτιμους και ελάχιστους πόρους, που διαθέτει η ελληνική οικονομία, σε αστοχίες και λάθος επιλογές.

Κύριε Υπουργέ, η χώρα δεν αντέχει άλλα λάθη και κυρίως δεν αντέχει άλλα ημίμετρα. Πρέπει να θέσουμε εθνικούς στόχους και να υπάρξει κοινωνική και πολιτική συμφωνία επ’ αυτών. Το αναπτυξιακό πλάνο πρέπει να είναι ελληνικής ιδιοκτησίας και να έρθει άμεσα για συζήτηση στη Βουλή. Πρέπει να μάθουμε να μετράμε το αποτέλεσμα και να βάζουμε τον πήχυ εκεί που τον φτάνουμε και όχι να πουλάμε στον λαό φύκια για μεταξωτές κορδέλες και μετά τα λέμε: «συγγνώμη, δυστυχώς είχαμε αυταπάτες».

Αν δεν σοβαρευτείτε, η χώρα θα μπει στο περιθώριο της ιστορίας. Εδώ και ενάμιση χρόνο περιμένουμε τον κ. Σταθάκη να καταθέσει το σχέδιο αναπτυξιακής στρατηγικής. Από τον Μάρτιο ακούμε ότι θα είναι έτοιμο από μέρα σε μέρα, αλλά ακόμα δεν έχουμε μπροστά μας τίποτα συγκεκριμένο, παρά ευχολόγια. Έχετε άλλες προτεραιότητες; Θεωρείτε ότι υπάρχουν πιο σημαντικά πράγματα με τα οποία πρέπει να ασχοληθείτε; Έχετε κρυφή ατζέντα; Θα μιλήσετε, επιτέλους, για την ταμπακιέρα ή θα συνεχίσετε να κοροϊδεύετε τον κόσμο;

Και σε τελική ανάλυση, αν δεν έχετε προτάσεις, αξιοποιήστε τις δικές μας. Εμείς μιλάμε εδώ και καιρό για εθνική γραμμή, βασισμένη σε μια νέα σχέση κράτους-κοινωνίας-αγοράς. Έχουμε καθορίσει έγκαιρα συγκεκριμένες προτάσεις για την επαρκή στήριξη της οικονομίας, για την παραγωγική ανασυγκρότηση της χώρας, τις μικρομεσαίες επιχειρήσεις, τον επαναπροσδιορισμό του στόχου για το πρωτογενές πλεόνασμα, την επιτάχυνση της συμφωνίας, για την αναδιάρθρωση και την απομείωση του δημόσιου χρέους.

Κυρίες και κύριοι συνάδελφοι, έχουμε βέβαια μπροστά μας μια ευρωπαϊκή οδηγία και ορισμένες συμπληρωματικές διατάξεις για την κεφαλαιαγορά και τη χρηματοδότηση των επιχειρήσεων, οι οποίες βέβαια είναι σε θετική κατεύθυνση.

Όπως είπα και πριν, το πρόβλημα είναι ότι δεν υπάρχει συνολικό πλάνο πάνω στο οποίο αυτές οι πολιτικές αρθρώνονται. Να γνωρίσουμε για παράδειγμα ότι το crowdfunding θα αποτελέσει εργαλείο χρηματοδότησης για τόσες επιχειρήσεις, σε τόσους τομείς, που θα συμβάλλουν τόσο στην αύξηση του ΑΕΠ και θα δημιουργήσουν τόσες θέσεις εργασίας.

Εμείς ερχόμαστε εδώ ψηφίζουμε νομοσχέδια, δίνουμε τη δυνατότητα πρόσβασης σε χρηματοδοτικά εργαλεία και μετά δυστυχώς όλοι κάνουμε τον σταυρό μας για να πάνε όλα καλά, χωρίς να υπάρχει στόχος, χωρίς να υπάρχει πήχυς σε συγκεκριμένο ύψος, για να δούμε τελικά τι αποτέλεσμα είχαν αυτές οι πολιτικές.

Συζητάμε για την κεφαλαιαγορά με το Χρηματιστήριο σταθερά κάτω από τις εξακόσιες μονάδες, σε τιμές του 1990, έχοντας απωλέσει σχεδόν τη μισή του αξία από τα τέλη του 2014 και αφού τον Φεβρουάριο του 2016 έπεσε στο χαμηλότερο επίπεδο των τελευταίων είκοσι επτά ετών. Συζητάμε για ξένες επενδύσεις με τις επενδύσεις χαρτοφυλακίου κατοίκων του εξωτερικού να επιστρέφουν το 2015 σε αρνητικό πρόσημο, ενώ το 2014 είχαν αυξηθεί για πρώτη φορά μετά το 2009.

Κατά συνέπεια, είναι θετικό ότι συζητάμε νομοσχέδια όπως το σημερινό. Όμως, δεν πρέπει να ξεχνάμε ότι χωρίς συνολικό σχέδιο κάνουμε μισές δουλειές σε μια περίοδο που πρέπει επιτακτικά να κάνουμε ό,τι περνάει απ’ το χέρι μας για να προστατεύσουμε και να δυναμώσουμε την εθνική οικονομία.

Έρχομαι τώρα στην ουσία του νομοσχεδίου. Υποθέσεις όπως η πτώχευση της «LEHMAN BROTHERS» το 2008 μας έδειξαν με τον πιο καθαρό τρόπο ότι το θεσμικό πλαίσιο προστασίας που υφίσταται από το 1985 δεν επαρκεί για να αντιμετωπίσουμε τους σύγχρονους κινδύνους. Είναι, λοιπόν, θετικό ότι η Ευρωπαϊκή Ένωση, έστω και με μεγάλη καθυστέρηση, λαμβάνει μέτρα για την προστασία των επενδυτών και εναρμονίζει το επίπεδο προστασίας σε όλα τα κράτη-μέλη της.

Διάβαζα πρόσφατα ένα δοκίμιο του Stephen Hawking στον «Guardian» με το οποίο μας καλεί να αναθεωρήσουμε τη στάση μας απέναντι στο χρήμα και στον πλούτο. Είναι εξαιρετικά ενδιαφέρον το συμπέρασμα στο οποίο καταλήγει. Μας λέει ούτε λίγο ούτε πολύ ότι εάν συνεχίσουμε να πιστεύουμε πως το χρήμα είναι πάνω από όλα, τότε το ανθρώπινο γένος θα εξαφανιστεί από την απληστία του.

Θεωρώ, λοιπόν, εξαιρετικά σημαντικό το άρθρο 3 με το οποίο γίνεται προσπάθεια να μειωθεί ο βαθμός συσχέτισης των αμοιβών των στελεχών που λαμβάνουν επενδυτικές αποφάσεις με το ύψος του κινδύνου. Με άλλα λόγια να μην είναι εύκολο σε επιτήδειους να επενδύουν σε προϊόντα με υψηλό ρίσκο, χωρίς τις απαραίτητες εγγυήσεις, μόνο και μόνο για να εξασφαλίσουν για τον εαυτό τους υψηλές αμοιβές.

Πρόκειται, κατά τη γνώμη μου, για ένα μέτρο το οποίο θα προστατεύσει όχι μόνο τους επενδυτές και την οικονομία αλλά και τους σοβαρούς επαγγελματίες του κλάδου, οι οποίοι κάνουν καλά και υπεύθυνα τη δουλειά τους. Πρέπει να στείλουμε ένα καθαρό μήνυμα ότι στην Ελλάδα και την Ευρωπαϊκή Ένωση δεν υπάρχουν περιθώρια για κερδοσκοπικές συμπεριφορές. Για τον λόγο αυτό είναι εξαιρετικά σημαντικές οι ρυθμίσεις για τους θεματοφύλακες και το αυξημένο πλαίσιο προστασίας και οι προβλέψεις για ενθάρρυνση των καταγγελιών από υπαλλήλους, όταν αντιλαμβάνονται παράνομες συμπεριφορές.

Θέλω να κλείσω την τοποθέτησή μου με τις ρυθμίσεις για τη συμμετοχική χρηματοδότηση, το γνωστό σε όλους crowdfunding. Κατ’ αρχάς, είναι εντελώς άστοχο να φέρνετε σε ένα άρθρο άσχετα μεταξύ τους ρυθμίσεις. Για παράδειγμα στην παράγραφο 3 του άρθρου 24 προβλέπεται ότι μπορεί να μεταβάλλεται το κατώτατο όριο για μετοχικό κεφάλαιο των ΑΕΔΕ με υπουργική απόφαση. Εμείς πιστεύουμε ότι ρύθμιση που θεσπίζεται με νόμο θα πρέπει να τροποποιείται με νόμο. Ευελπιστώ ότι θα το διορθώσετε.

Έρχομαι τώρα στην ουσία. Το μεγαλύτερο πρόβλημα που αντιμετωπίζουν σήμερα οι μικρομεσαίες επιχειρήσεις στη χώρα μας είναι η περιορισμένη πρόσβαση σε χρηματοδότηση και έχουν υψηλό κόστος δανεισμού. Σύμφωνα με έρευνα της Ευρωπαϊκής Κεντρικής Τράπεζας που πραγματοποιήθηκε την περασμένη Άνοιξη, στη χώρα μας σχεδόν μία στις τρεις μικρομεσαίες επιχειρήσεις δεν έχει πρόσβαση σε χρηματοδότηση. Μάλιστα, σε αντίθεση με τις υπόλοιπες χώρες της Ευρωζώνης οι επιχειρήσεις σε Ελλάδα, Ιρλανδία και Φινλανδία ανέφεραν αύξηση στα επιτόκια δανεισμού.

Και εδώ θα πρέπει να ξεκαθαρίσουμε κάτι. Το crowdfunding θα λύσει το πρόβλημα της χρηματοδότησης των ελληνικών επιχειρήσεων; Προφανώς και όχι. Τα νέα χρηματοδοτικά εργαλεία είναι χρήσιμα. Έχουν, όμως, περιορισμένη εμβέλεια και συνδέονται κατά κύριο λόγο με συγκεκριμένα projects και όχι με το συνολικό επενδυτικό πλάνο μιας επιχείρησης. Είναι, λοιπόν, προφανές ότι μπορούν να συμβάλλουν σημειακά όσο το τραπεζικό σύστημα δεν μπορεί να στηρίξει την αγορά και την πραγματική οικονομία. Δεν είναι, όμως, εύκολο να έχουν καθοριστική επίδραση στην οικονομία.

Κλείνω με μια παρατήρηση και με μια πρόταση. Στο άρθρο 17 θα πρέπει να μας εξηγήσετε για ποιον λόγο το χρονικό περιθώριο συμμόρφωσης φτάνει τον ενάμισι χρόνο και συγκεκριμένα μέχρι τις 18 Μαρτίου του 2018.

Τέλος, θέλω με αφορμή το άρθρο 27 για την επιδότηση επιτοκίου στα στεγαστικά δάνεια Ελλήνων Ρομά να επαναφέρω για τρίτη φορά, κύριε Υπουργέ, μια παλαιότερη πρότασή μου. Έχω καταθέσει προς εσάς ερώτηση από τον Φεβρουάριο και, δυστυχώς, δεν έχετε κάνει τον κόπο να μου απαντήσετε. Ελπίζω να το κάνετε σήμερα.

Είναι γνωστό ότι οι ελληνικές τράπεζες προσφέρουν τη δυνατότητα δανειοδότησης για την ανέγερση ή ολοκλήρωση πρώτης κατοικίας με στεγαστικό δάνειο επιδοτούμενο από το ελληνικό δημόσιο με συγκεκριμένες προϋποθέσεις. Έχει παρατηρηθεί ότι αρκετοί δανειολήπτες τα προηγούμενα χρόνια, μη γνωρίζοντας τη δυνατότητα αυτή, δεν έκαναν χρήση του επιδοτούμενου επιτοκίου, με αποτέλεσμα να προκύπτουν σημαντικά περιθώρια ανακούφισής τους, εφόσον η Κυβέρνηση αποφασίζει να τους δώσει τη δυνατότητα να κάνουν χρήση του δικαιώματός τους αναδρομικά. Αν υπάρχει τέτοια δυνατότητα, μπορείτε να το κάνετε, στο πλαίσιο φυσικά της ομαλής λειτουργίας του τραπεζικού συστήματος και των δεσμεύσεων που έχει αναλάβει η χώρα.

Κάντε το, λοιπόν, θα ανακουφίσει πολύ κόσμο.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Αρβανιτίδη.

Προχωρούμε στον επόμενο εισηγητή, τον κ. Λυκούδη από το Ποτάμι.

Έχετε τον λόγο για δεκαπέντε λεπτά.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Οικονομικών, το οποίο τροποποιεί τον ν.4099/2012 και ενσωματώνει στην εθνική νομοθεσία την οδηγία του Ευρωπαϊκού Κοινοβουλίου και του Συμβουλίου στο πρώτο μέρος, ενώ στο δεύτερο ρυθμίζονται διάφορα θέματα αρμοδιότητας του Υπουργείου.

Πρόκειται για ένα νομοσχέδιο που ρυθμίζει προβλήματα του χρηματοπιστωτικού τομέα, τα οποία συναντώνται παγκόσμια στις οικονομίες της αγοράς. Όπως επί παραδείγματι το θέμα των αποδοχών των στελεχών εταιρειών του τομέα, που θεωρητικά και πρακτικά ας πούμε ότι πρέπει να συμβαδίζουν με τη διαβάθμιση και τη διαχείριση του κινδύνου. Να μην είναι δηλαδή, ανεξέλεγκτες και να μην δημιουργούν κίνητρα βραχυπρόθεσμου ορίζοντα.

Η παγκόσμια οικονομική κρίση, που πυροδοτήθηκε με την παταγώδη χρεοκοπία της «LEHMAN BROTHERS» το φθινόπωρο του 2008, είχε μια από τις βασικές της αιτίες την ανεύθυνη εμπορία χρηματοδοτικών προϊόντων και διαφόρων ευφάνταστων παραγώγων αμφιβόλου αξίας και υψηλότατου κινδύνου και γενικότερα, για να μην υπεισέλθω σε γνωστές λεπτομέρειες, την έλλειψη αυστηρών ρυθμιστικών και περιοριστικών κανόνων προστασίας των επενδυτών, της εμπράγματης περιουσίας τους, όπως και της κατοικίας τους με πολλά θύματα.

Κατά συνέπεια, ο μετριασμός των κινδύνων στον χρηματοπιστωτικό τομέα, η ενίσχυση του εποπτικού ρόλου της κεφαλαιαγοράς και των κυρωτικών εξουσιών της και άλλα συναφή θέματα δεν αποτελούν παραδείγματα προς την ορθή κατεύθυνση.

Όπως, σημαντικές, επίσης, είναι και οι διατάξεις του δεύτερου μέρους, που μεταξύ άλλων αφορούν σε μορφές εξωτραπεζικής συμμετοχικής χρηματοδότησης, πράγμα που δημιουργεί ένα ευνοϊκότερο πλαίσιο για τις νεοφυείς, νεοσύστατες και καινοτόμες επιχειρήσεις που ιδιαίτερα στην ελληνική περίπτωση δεν μπορούν παρά να προέλθουν από επιχειρήσεις μικρού και μεσαίου μεγέθους. Το πλαίσιο για την άντληση κεφαλαίων, δεν μπορεί παρά να διευκολύνει τον τομέα αυτόν.

Κυρίες και κύριοι συνάδελφοι, ο συνάδελφός μου, ο Γεώργιος Αμυράς, ως ειδικός αγορητής, στάθηκε σε ορισμένα κρίσιμα θέματα του νομοσχεδίου και προέβη σε ορισμένες παρατηρήσεις, υιοθετώντας μια θετική στάση, την οποία και συμμερίζομαι. Υπερψηφίζουμε εμείς το νομοσχέδιο. Δεν έχει, κατά συνέπεια, κανένα νόημα να επεκταθώ εδώ σε περισσότερες λεπτομερείς επισημάνσεις. Από άποψη νομοτεχνικής αρτιότητας, θα έλεγα, καλό θα ήταν να λάβουμε υπ’ όψιν μας -αν δεν έχει ήδη γίνει, νομίζω ότι έγινε-, τις παρατηρήσεις που περιέχονται στην εξασέλιδη έκθεση της Επιστημονικής Υπηρεσίας της Βουλής.

Θα ήθελα, ωστόσο, να κάνω ορισμένες επισημάνσεις και επιτρέψτε μου τον γενικότερο χαρακτήρα, που πιστεύω ότι είναι συναφής με τα θέματα που μας απασχολούν. Ως προς την εσωτερική διάσταση, είναι φανερό ότι οποιαδήποτε αποσπασματικά μέτρα, ακόμα και θετικά, δεν πρόκειται να φέρουν την άνοιξη στη χειμαζόμενη οικονομία που βρίσκεται ακόμα σε ύφεση, με ευθύνη της Κυβέρνησης τώρα πια. Η αδυναμία κατά βούληση φόρων είναι εμφανής, τα φορολογικά έσοδα εμφανίζουν επικίνδυνη υστέρηση, οι ακάλυπτες επιταγές αυξάνονται, το ίδιο και οι ληξιπρόθεσμες οφειλές. Τα συνολικά χρέη προς τα ταμεία ξεπερνούν τα 25 δισεκατομμύρια ευρώ, η ανεργία και κυρίως των νέων, παραμένει σε υψηλά επίπεδα, οι εξαγωγές μειώνονται, οι καταθέσεις παραμένουν στάσιμες. Τα capital controls παραμένουν, το Χρηματιστήριο έχει πλήρως απαξιωθεί, οι επενδύσεις είναι ανύπαρκτες.

Αναρωτιέμαι αν υπάρχει ίχνος αμφισβήτησης αυτών των στοιχείων, αυτής της εικόνας. Νομίζω ότι από όλους μας είναι παραδεκτή. Η εμπιστοσύνη δεν έχει επανέλθει και δεν πρόκειται να επανέλθει αν δεν γίνουν ριζικές τομές και αναπροσανατολισμός της πολιτικής μας στα θέματα της οικονομίας. Γιατί η οικονομία βρίσκεται σε κώμα και η ανάστασή της δεν ήλθε το Πάσχα, όπως είχε υποσχεθεί ο κύριος Πρωθυπουργός. Η Κυβέρνηση, βέβαια, προσπαθεί να παρουσιάσει μια ωραιοποιημένη εικόνα στους πολίτες. Έχω, όμως, την εντύπωση ότι αυτήν την εικόνα μόνο αυτή την πιστεύει.

Καταφεύγει σε νέους μύθους και δεν είναι καθόλου καλό αυτό. Στη δήθεν νόθευση των στατιστικών στοιχείων, στη διαπλοκή, ενώ μεθοδικά χτίζεται μια καινούρια διαπλοκή, ποδηγετείται η ελεύθερη ενημέρωση, διαβρώνεται το κράτος δικαίου, εποικίζεται κομματικά το κράτος και υπάρχει μια αχαλίνωτη προπαγάνδα σε κατεύθυνση τελείως διαφορετική από την πραγματική εικόνα, την οποία έχουμε σήμερα μπροστά μας.

Όμως, και αν ακόμα δεχτούμε ότι η οικονομία κάποια στιγμή θα παρουσιάσει –γιατί δεν μπορεί να γίνει αλλιώς, έχει και μια νομοτέλεια η ιστορία- κάποιες ισχνές ενδείξεις σταθεροποίησης ή πενιχρής αύξησης, γιατί -τάχα μου- θα έπρεπε να έχουμε χάσει τόσο καιρό; Γιατί θα έπρεπε να ξεκινάμε σήμερα από πιο χαμηλή βάση απ’ ό,τι είχε το 2014; Γιατί θα έπρεπε να χαθεί άλλο ένα 5%-6% του ΑΕΠ;

Θα μου πει κάποιος «έστω και αργά η Κυβέρνηση προσπαθεί να προσαρμόσει την πολιτική της στα δεδομένα και να ρεαλιστικοποιήσει τη δική της προσπάθεια». Το εύχομαι, αλλά δεν το ελπίζω και ξέρετε γιατί; Γιατί ένα πολύ μεγάλο κομμάτι των μελών, των στελεχών και των οπαδών αυτής της Κυβέρνησης, του ΣΥΡΙΖΑ, ανατριχιάζει ακόμα και στη λέξη «κεφαλαιαγορά» αυτόν τον κορυφαίο θεσμό του καπιταλισμού, την οποία, όμως, έρχεται σήμερα αιδημόνως να υιοθετήσει και να ρυθμίσει σύμφωνα με την κοινοτική οδηγία.

Κυρίες και κύριοι συνάδελφοι, η Κυβέρνηση δεν διαθέτει συγκροτημένο σχέδιο, δυστυχώς. Και τα αδιέξοδα συνεχίζονται, η κοινωνία φτωχοποιείται, αγκομαχά και στενάζει κάτω από τη σπάθη του καινούργιου του επαχθέστερου των άλλων τρίτου μνημονίου. Αντί για ανάπτυξη, εξισώνεται η εξαθλίωση και η χώρα βυθίζεται ακόμα περισσότερο στην παρακμή. Το ερώτημα είναι έως πότε. Και αυτό δεν έχει σχέση με κανενός είδους και κανενός τύπου αντιπολιτευτική διάθεση. Νομίζω το «έως πότε» είναι ένα ερώτημα όλων μας και κάποια στιγμή πρέπει όλοι μας να το απαντήσουμε.

Ως προς τη διεθνή διάσταση, θα ήθελα να υπογραμμίσω κάτι το αυτονόητο, ότι οι αγορές δεν διαθέτουν από μόνες τους κάποιο ρυθμιστικό μηχανισμό. Από τη φύση τους δεν αυτορρυθμίζονται. Χρειάζεται η παρέμβαση του κράτους γι’ αυτό, για να τεθούν όρια και κανόνες, ούτως ώστε η κερδοφορία να μην είναι αχαλίνωτη και αεριτζίδικη, αλλά να κατευθύνεται στις επενδύσεις, στη χρηματοδότηση της πραγματικής οικονομίας, στη δημιουργία πραγματικών και καλά αμειβόμενων θέσεων απασχόλησης, στη χρηματοδότηση του κοινωνικού κράτους, στο δίκαιο μέρισμα, στην προστασία των αδύναμων στρωμάτων και τόσα άλλα.

Ωστόσο, κυρίες και κύριοι συνάδελφοι, γνωρίζουμε καλώς ότι τα μεμονωμένα κράτη είναι ανίσχυρα απέναντι στις δυνάμεις της παγκόσμιας αγοράς, ιδιαίτερα στη σημερινή φάση της κυριαρχίας αυτών των αρχών, της παγκοσμιοποίησης. Σε παγκόσμιας φύσης προβλήματα, οι απαντήσεις και οι λύσεις δεν μπορούν παρά να είναι παγκόσμιες.

Για να περιοριστώ στο πολύ γνωστό παράδειγμα του φόρου επί των χρηματοπιστωτικών συναλλαγών, τον αποκαλούμενο φόρο Τόμπιν, είναι φανερό ότι δεν πρόκειται να έχει καμμιά αποτελεσματικότητα, αν δεν συμφωνηθεί σε παγκόσμιο επίπεδο.

Και οφείλω εδώ να αναφέρω την εισήγηση της κ. Άννυς Ποδηματά, Αντιπροέδρου στο προηγούμενο Ευρωκοινοβούλιο, στο θέμα αυτό, την οποία στήριξαν έντεκα κράτη-μέλη της Ευρωπαϊκή Ένωσης, μεταξύ των οποίων και η χώρας μας, η πατρίδα μας. Θα ήθελα, επίσης, να υπογραμμίσω και τη δήλωση του Υπουργού Οικονομικών της Γερμανίας υπέρ του φόρου αυτού σε παγκόσμιο επίπεδο.

Συναφή φορολογικά θέματα, όπως εκδηλώθηκαν πρόσφατα με το πρόστιμο των 13 δισεκατομμυρίων ευρώ της Ευρωπαϊκής Επιτροπής στην εταιρεία «Apple», δείχνουν απλώς ότι μόνο η διεθνής συνεργασία και στη συγκεκριμένη περίπτωση η Ευρωπαϊκή Ένωση μπορεί να αντιταχθεί αποτελεσματικά στην ισχύ του κεφαλαίου.

Γι’ αυτό όσοι, είτε εκ πεποιθήσεως είτε λόγω διαφόρων ιδεολογικών και πολιτικών φετίχ είτε λόγω ακολουθούμενης κακής πολιτικής, υπονομεύουν τον ευρωπαϊκό προσανατολισμό της χώρας, επικαλούμενοι κάποια φαντασιακή ψευτοπερήφανη αυτοαπομόνωση με μοναδικό στήριγμα κάποιες μυθικές αρετές του γένους και τα συναφή, προσφέρουν κάκιστες υπηρεσίες στην πατρίδα μας. Και ας μην τολμούν να μας κουνούν αυτοί οι κύκλοι με θράσος το δάχτυλό τους, προς εμάς τουλάχιστον. Υπάρχουν πολλά ράμματα για τη γούνα τους, που άλλωστε οι ίδιοι την έχουν ήδη ολοσχερώς πυρπολήσει.

Να υπενθυμίσω –και δεν θα παύω να το υπενθυμίζω- ότι όταν ήρθε η χώρα στο χείλος του γκρεμού πέρυσι το καλοκαίρι, μόνο η υπεύθυνη εθνικά και πατριωτικά στάση των κομμάτων της Δημοκρατικής Αντιπολίτευσης έσωσε τη χώρα από τον όλεθρο διασφαλίζοντας την ευρωπαϊκή τροχιά και τον ευρωπαϊκό προσανατολισμό της, καθόσον η συγκυβέρνηση τότε των ΣΥΡΙΖΑ-ΑΝΕΛ είχε απωλέσει την κοινοβουλευτική πλειοψηφία.

Για αυτό, κυρίες και κύριοι συνάδελφοι, υποστηρίζω με θέρμη την παραμονή, την παρουσία και τη λειτουργία της χώρας μας στην Ευρωπαϊκή Ένωση, παρά τα εμφανή προβλήματα που έχει η Ευρωπαϊκή Ένωση και που σήμερα την ταλανίζουν, αλλά και την προσπάθεια που πρέπει όλοι να καταβάλουμε ως σύνολο, ως κοινωνία και έθνος, για να παραμείνουμε στον σκληρό της πυρήνα ανακτώντας τη δημοσιονομική μας αυτονομία, συμβάλλοντας στη μεγαλύτερη οικονομική και πολιτική της ένωση, αποκρούοντας επικίνδυνες φυγόκεντρες δυνάμεις, που τροφοδοτεί, δυστυχώς, ο δεξιός και αριστερός εθνολαϊκισμός.

Και αυτός είναι ένας πρόσθετος λόγος που θεωρώ ως θεμέλιο λίθο της πολιτικής σταθερότητας και της καλής διακυβέρνησης της χώρας, ως φορέα ρεαλιστικής ελπίδας και προοπτικής εν μέσω πολλών διαψεύσεων τη συγκρότηση μιας μεγάλης δημοκρατικής μεταρρυθμιστικής και προοδευτικής παράταξης, της παράταξης της σύγχρονης ευρωπαϊκής κεντροαριστεράς ως εγγύηση μιας τέτοια πορείας.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τον επόμενο ειδικό αγορητή της Ένωσης Κεντρώων, τον κ. Καβαδέλλα.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Όπως είναι ήδη γνωστό από τις εργασίες της επιτροπής πριν από τη θερινή περίοδο των διακοπών, έχουμε υπερψηφίσει το συγκεκριμένο νομοσχέδιο –είχαμε, βέβαια, κάποιες ενστάσεις- το οποίο εν πολλοίς αποτελεί εναρμόνιση στις προδιαγραφές της κοινοτικής νομοθεσίας.

Όλα τα κόμματα του δημοκρατικού ευρωπαϊκού τόξου δήλωσαν ότι θα υπερψηφίσουν το νομοσχέδιο, πράγμα που εκτός των άλλων φανερώνει ότι η συνεργασία σε νομοθετικό επίπεδο είναι προαπαιτούμενο για τη δημοκρατία και δεν καθιστά τον έναν το δεκανίκι του άλλου.

Το τονίζω αυτό, διότι έχουμε κατηγορηθεί τον τελευταίο καιρό. Υπάρχει μια προπαγάνδα, θα μπορούσα να πω, ορισμένων κύκλων της Αντιπολίτευσης, η οποία έχει ταυτίσει τη νομοθετική συνεργασία με την κομματική συνεργασία. Λειτουργεί, λοιπόν, με παλαιοκομματική λογική η Αντιπολίτευση. Όπως στη συγκεκριμένη περίπτωση που η Νέα Δημοκρατία συμφωνεί με τον ΣΥΡΙΖΑ στο συγκεκριμένο νομοσχέδιο, κατά τις κατηγορίες, που ασκούνται εναντίον μας, θα μπορούσε να είναι –δεν είναι, βεβαίως- δεκανίκι του ΣΥΡΙΖΑ, πράγμα που δεν συμβαίνει.

Αυτός ο λαϊκισμός και η δημαγωγία πρέπει να σταματήσουν για να μπορεί να δουλέψει η δημοκρατία, να μπει η χώρα σε νέα τροχιά με άξονα τη λογική, την επιστήμη, την ευρύτερη αποδοτική συνεργασία των δημοκρατικών δυνάμεων.

Το σημερινό σχέδιο νόμου χωρίζεται σε δύο σκέλη. Το πρώτο αφορά την υποχρεωτική τροποποίηση του ν.4099 κατά ακολουθίαν της οδηγίας 2009/65. Τώρα απαιτείται προσαρμογή στην οδηγία 2014/91. Με βάση, λοιπόν, την εμπειρία, ύστερα από την εφαρμογή στην πράξη προς διευκόλυνση της κεφαλαιαγοράς και της κίνησης κεφαλαίων, καθώς και της εξασφάλισης των επενδυτών, εφαρμόζεται η παρούσα τροπολογία. Ο ΣΥΡΙΖΑ είχε καταδικάσει το παρόν σχέδιο που φέρνει σήμερα, όταν ήταν αντιπολίτευση.

Το δεύτερο σκέλος ασχολείται με τη ρύθμιση της κεφαλαιαγοράς. Προσυπογράφουμε, βεβαίως, την εξαίρεση του δικαιοπρακτικού επιτοκίου, που στο παρελθόν ακύρωνε επενδυτικές προσπάθειες ή τουλάχιστον δημιουργούσε προβλήματα.

Υπενθυμίζω την απόφαση του Αρείου Πάγου, που αίρει το απαραβίαστο του δικαιοπρακτικού επιτοκίου του 5,3%. Βεβαίως, η παρούσα απόφαση αναφέρεται σε τραπεζικές υπηρεσίες όπως είναι οι κάρτες και τα καταναλωτικά δάνεια, πλην, όμως, επεκτείνεται αναγκαστικά και στην πρακτική του δικαιοπρακτικού επιτοκίου.

Εμείς στην Ένωση Κεντρώων υπερασπιζόμαστε την ανάπτυξη, την καινοτομία και τις νέες ιδέες και είμαστε θετικοί.

Από το εν λόγω νομοσχέδιο το κυριότερο στοιχείο το οποίο μας άφησε θετικές εντυπώσεις, είναι η νομοθετική εξομάλυνση, που αποσκοπεί στη διευκόλυνση ανάπτυξης του λεγόμενου crowdfunding. Αρκετές νέες επιχειρήσεις, με ελπιδοφόρες προοπτικές, που θέλουν άμεση βοήθεια επέκτασης, ψάχνουν πόρους εκτός τραπεζικών συστημάτων. Με αυτή τη μέθοδο όποιος ιδιώτης θέλει, μπορεί να συμμετέχει οικονομικά χρηματοδοτώντας αυτή την προσπάθεια. Η διαδικασία αυτή γίνεται μέσω ενός ιστοχώρου και κάνει τη ζωή όλων ευκολότερη και αποδοτικότερη. Όμως, αν και ο συγκεκριμένος τύπος χρηματοδότησης είναι απαραίτητος λόγω των αδυναμιών των τραπεζών να καλύψουν τόσα πολλά αιτήματα και ανάγκες που έχουν προκύψει, εντούτοις ο συγκεκριμένος τύπος χρηματοδότησης προσκρούει, ως συνήθως, σε νομικά ασύμβατα.

Εδώ απαιτείται η ώριμη στάση του νομοθέτη επειδή αυτού του τύπου η χρηματοδότηση αφορά επενδυτικές υπηρεσίες. Αφ’ ενός εμπλέκεται ξαφνικά η Επιτροπή Κεφαλαιαγοράς και αφ’ ετέρου, επειδή προσκαλείται το κοινό να επενδύσει, απαιτείται σε προηγούμενο χρόνο η δημοσίευση πληροφοριακού δελτίου.

Κρίνεται, λοιπόν, απαραίτητη κατ’ εμάς κάποια ρύθμιση, που να αποδεσμεύει την πλατφόρμα αναγγελίας επενδυτικού ενδιαφέροντος με τους αιτούντες οικονομικής ή άλλης βοήθειας, την ανεύρεση πρακτικά μετόχων προς όφελος του startup επιχειρήματος, μιας και η Κυβέρνηση επειδή άλλου τύπου επενδυτές δεν μπορεί να παρουσιάσει, έχει την τελευταία την ελπίδα στους νέους μας, στους νέους επιχειρηματίες με τις πρωτοποριακές ιδέες, που είναι, όμως, αδύναμοι οικονομικά να στηρίξουν το εγχείρημά τους.

Βεβαίως, οι νομοθετικές προβλέψεις μπορεί να χρήζουν ακόμα περισσότερης απλοποίησης, ωστόσο γίνονται θετικά βήματα προς την άρση των εμποδίων, που μέχρι σήμερα στέκονταν ανασταλτικά προς τη συγκεκριμένη επενδυτική δραστηριότητα.

Επίσης, θα μπορούσαμε να πούμε ότι είμαστε θετικοί για το άρθρο 19, καθώς οι εισηγητές προσβλέπουν στην επέκταση χαλαρής νομοθετικής εποπτείας, για παράδειγμα μέσω των venture capitals. Η μεγάλη ανάγκη να στηρίξουμε αυτό το μοντέλο διαπιστώνεται και από την τρέχουσα χρηματοπιστωτική κατάσταση της χώρας μας. Δάνεια δεν δίδονται πολύ εύκολα και μάλλον αυτά τα δάνεια που δίδονται, δίδονται μετά από συνεννοήσεις μεταξύ ημών και υμών.

Υπάρχει, όμως, η ελεύθερη αγορά. Η δημοκρατία και η ελεύθερη αγορά δεν έχουν αδιέξοδα. Και δεν πρέπει να έχουν αδιέξοδα. Μόνοι τους οι πολίτες, στηριζόμενοι στις δυνάμεις τους και σε περιβάλλον ατομικής ελευθερίας, πράγμα που ίσως είναι αντίθετο με την παρωχημένη ιδεολογία του ΣΥΡΙΖΑ ή μάλλον μέρους των Βουλευτών του ΣΥΡΙΖΑ, βρίσκουν την άκρη και ξεκινούν την προσπάθειά τους στηρίζοντας ο ένας τον άλλο.

Πέραν του συγκεκριμένου θέματος, του crowdfunding, διαπιστώσαμε και στην επιτροπή μια ευρεία γκάμα θετικών νομοθετικών προβλέψεων στο τρέχον σχέδιο νόμου. Θα αναφερθώ σε κάποια ξεχωριστά θέματα, που δεν ανέφερα στην αγόρευσή μου στην τελευταία επιτροπή.

Διευρύνεται, λοιπόν, σε όλες τις ΕΠΕΥ η δυνατότητα απόκτησης της ιδιότητος εκπροσώπου των ομολογιούχων. Μέχρι σήμερα η δυνατότητα αυτή ίσχυε μόνο σε όσες παρείχαν την υπηρεσία αναδοχής, καθώς ο ρόλος του θεματοφύλακα, και όχι του αναδόχου, συνδεόταν άρρηκτα με αυτό.

Το άνοιγμα, λοιπόν, των αρμοδιοτήτων, εν προκειμένω, είναι απολύτως θετικό και λύνει αρκετά εκκρεμή προβλήματα, που αντιμετώπιζε ο κλάδος των επενδυτικών υπηρεσιών μέχρι σήμερα.

Θετικές είναι και οι ρυθμίσεις για τις ΑΕΔΑΚ, τις εταιρείες, δηλαδή, που ασχολούνται με τη διαχείριση ενός ή πολλών αμοιβαίων κεφαλαίων. Αυτές οι εταιρείες μπορούν να παρέχουν και επενδυτικές συμβουλές, καθώς, επίσης, και υπηρεσίες φύλαξης και διοικητικής διαχείρισης μεριδίων οργανισμών συλλογικών επενδύσεων.

Προβλέπεται, λοιπόν, ρητά ότι οι ΑΕΔΑΚ για κάθε ένα από τα αμοιβαία κεφαλαία που διαχειρίζεται, θα μεριμνά για τον ορισμό ενός και μόνο θεματοφύλακα, ύστερα από άδεια της Επιτροπής Κεφαλαιαγοράς, με έδρα στην Ελλάδα ή σε άλλο κράτος-μέλος με υποκατάστημα στην Ελλάδα. Έτσι, διασφαλίζεται με σωστό τρόπο ότι ένα αμοιβαίο κεφαλαίο δεν μπορεί να έχει περισσοτέρους του ενός θεματοφύλακες.

Περισσότερη τάξη, λοιπόν, στον χώρο θα βάλει και ο ένας, ενιαίος κατάλογος για τα καθήκοντα επίβλεψης από τους θεματοφύλακες των ΟΣΕΚ. Εν συντομία, αυτά τα καθήκοντα αναλύονται σε συμμόρφωση με τους ισχύοντες κανόνες πώλησης, έκδοσης και επαναγοράς. Επίσης, παρακολουθούνται αναλόγως και οι διαδικασίες εξαγοράς και ακύρωσης μεριδίων ενός ΟΣΕΚΑ, όπως και η προσπάθεια εξασφάλισης ότι το αντίτιμο θα καταβάλλεται εμπρόθεσμα μαζί με την επιβεβαίωση πως τα κέρδη της εταιρείας επενδύσεων διατίθενται σύμφωνα με τον νόμο.

Επειδή, στην Ένωση Κεντρώων δίνουμε ιδιαίτερη σημασία στη διαφάνεια, εξίσου θετικά αντιμετωπίζουμε την καταγραφή των διοικητικών κυρώσεων και των διοικητικών μέτρων που μπορεί να λάβει η Επιτροπή Κεφαλαιαγοράς.

Φυσικά, αυτό δεν θα ήταν αρκετό αν δεν υπήρχε και ευκολία πρόσβασης. Γι’ αυτόν τον λόγο συμφωνούμε απόλυτα και στην υποχρέωση της Επιτροπής Κεφαλαιαγοράς να δημοσιεύει στην ιστοσελίδα της αποφάσεις, βάσει των οποίων επιβάλλονται οι κυρώσεις.

Επίσης, βλέπουμε κάποια νομοθετική ρύθμιση για τις ανώνυμες εταιρείες επενδύσεων σε ακίνητη περιουσία. Πρόκειται -για όσους μας παρακολουθούν και, ενδεχομένως, δεν το γνωρίζουν- για εταιρείες με ειδική φορολογική μεταχείριση, όπως τα HZ στις Ηνωμένες πολιτείες και σε άλλες χώρες. Αυτές οι εταιρείες επενδύουν σε ακίνητα και τυπικά διανέμουν μεγάλο ποσοστό των καθαρών κερδών ως μέρισμα.

Επωφελής, λοιπόν, φαίνεται η δυνατότητα των ΑΕΕΑΠ να συμμετέχουν πλέον με ποσοστό τουλάχιστον 25% σε άλλη εταιρεία, που έχει σαν στόχο την απόκτηση, διαχείριση και εκμετάλλευση ακινήτων.

Σε αυτό περιλαμβάνεται και η διενέργεια επενδύσεων σε ακίνητη περιουσία, καθώς σκοπός της συμμετοχής της ΑΕΕΑΠ στο κεφάλαιο της εταιρείας αυτής είναι η εφαρμογή κοινής επιχειρηματικής στρατηγικής για την ανάπτυξη ακινήτων ελαχίστης αξίας 10 εκατομμυρίων ευρώ.

Έχουμε, βεβαίως, και τις ενστάσεις μας. Παραδείγματος χάριν, στο άρθρο 3 φαίνεται ότι το πάρτι των ημετέρων συνεχίζεται ανεξέλεγκτα. Επίσης, ανεξέλεγκτες είναι και οι εγκρίσεις των αποδοχών.

Το άρθρο 11 προσκρούει στις βασικές αρχές του Συντάγματος και δίνει στην Επιτροπή Κεφαλαιαγοράς το δικαίωμα να λαμβάνει γνώση των τηλεφωνικών συνομιλιών και όλων των άλλων προσωπικών ή οικονομικών δεδομένων. Εμείς νομίζουμε ότι η παρούσα και η ισχύουσα νομοθεσία επαρκεί. Δεν χρειάζεται να απλοποιήσουμε τόσο πολύ τα πράγματα, που να παρακάμπτονται διαδικασίες αρμοδιότητας του εισαγγελέως. Με αυτόν τον τρόπο βάλλονται ευθέως τα ατομικά δικαιώματα.

Με το άρθρο 14 παρακάμπτεται πάλι η εισαγγελική παραγγελία για τυχόν δημοσίευση διοικητικών κυρώσεων μέσω διαδικτύου. Νομίζω ότι εδώ θα υπάρχει πρόβλημα και δεν θα μπορείτε να το κάνετε χωρίς την άδεια εισαγγελέως.

Πάμε στο άρθρο 20, που φαίνεται μάλλον τοκογλυφικό, διότι επιβαρύνει με πέντε μονάδες τις διαδικασίες.

Το άρθρο 27 αφορά τη στέγαση των Ρομά. Είναι το μόνιμό μας πρόβλημα να πείσουμε τους Ρομά να αποκτήσουν σταθερή, μόνιμη κατοικία, να μπορούν τα παιδιά τους να μορφώνονται, γιατί όσο οι Ρομά μετακινούνται από τόπο σε τόπο, είναι δύσκολο να εγγράφονται τα παιδιά κάθε εβδομάδα σε άλλο σχολείο.

Άρα, το πρόβλημα είναι σαν ένα παγόβουνο. Βλέπουμε την κορυφή του παγόβουνου. Θα έπρεπε να το δούμε με έναν χαρακτήρα διασταλτικό και να δώσουμε κάποιο χρόνο, ίσως και να το εντάξουμε σε κάποιο πρόγραμμα της Ευρωπαϊκής Ένωσης. Πάντως, επιμένουμε, επειδή αφορά του Ρομά, ότι θέλει προσοχή και κατανόηση.

Κλείνοντας, θέλω να πω ότι σε γενικές γραμμές είμαστε θετικοί απέναντι στο συγκεκριμένο νομοθετικό πλαίσιο που μας εναρμονίζει με τις προδιαγραφές της Ευρωπαϊκής Ένωσης. Επομένως, το υπερψηφίζουμε, διότι τα θετικά που βλέπουμε υπερτερούν των κάποιων αρνητικών.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καβαδέλλα.

Κύριε Υπουργέ, θα μιλήσετε μετά τους Κοινοβουλευτικούς Εκπροσώπους;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ναι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Από τους κοινοβουλευτικούς εκπροσώπους έχουν ζητήσει τον λόγο ο κ. Δένδιας και ο κ. Καρράς.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς να ευχηθώ καλό μήνα, καλό φθινόπωρο, καλή κοινοβουλευτική περίοδο. Νομίζω ότι έχουμε σοβαρά πράγματα να κάνουμε και δύσκολους κάβους να περάσουμε.

Τώρα, ως προς το συγκεκριμένο νομοθέτημα, νομίζω ότι υπήρξε απολύτως επαρκής από την πλευρά της Νέας Δημοκρατίας η τοποθέτηση του εισηγητή μας, του κ. Σταμάτη.

Θα ήθελα να πω, κύριε Υπουργέ, ότι περιμένουμε με μεγάλο ενδιαφέρον την απάντησή σας στο θέμα το οποίο σας έθεσε σχετικά με τα υπόλοιπα προαπαιτούμενα, τον χρόνο υλοποίησης, τη λήψη της υποδόσης της δόσης και για όλα όσα τέθηκαν στην τοποθέτησή του.

Ως προς το ίδιο το νομοθέτημα, αυτό το οποίο αξίζει να παρατηρήσει κανείς -αλλά αυτό είναι σύνηθες πια, δεν νομίζω ότι χρειάζεται δεύτερη υπογράμμιση, η ελληνική κοινωνία το έχει στο σύνολό της αντιληφθεί- είναι η χαρακτηριστική διγλωσσία η οποία παρουσιάζεται στο σήμερα και το χθες, χωρίς για αυτή τη διορθωτική και -αν θέλετε- καλοδεχούμενη αλλαγή στάσης να έχει υπάρξει μια επαρκής εξήγηση -όπως λέω εγώ, άλλοι λένε μία «συγγνώμη»- προς την κοινωνία για να καταλυθεί ένας συλλογικός μύθος, ένας μύθος που έκτισε αυτή η Αριστερά για πάρα πολλά χρόνια περί μιας δήθεν τελείως διαφορετικής πορείας με διαφορετικές έννοιες, με διαφορετικές αναλύσεις, με διαφορετικά μεγέθη. Ο μύθος αυτός έδειξε ότι δεν άντεξε στην πραγματικότητα.

Επ’ αυτού, λοιπόν, η κοινωνία νομίζω ότι είναι ορθό να έχει μια εξήγηση.

Από εκεί και πέρα τώρα, το μεγάλο ζήτημα το οποίο θα πρέπει να μας απασχολήσει εδώ δεν είναι το νομοθέτημα -εμείς το νομοθέτημα θα το ψηφίσουμε, τοποθετηθήκαμε από την επιτροπή καθαρά και ξάστερα- αλλά ότι παρατηρείται πια απόλυτα χαρακτηριστικά η έλλειψη σεναρίου από την πλευρά της Κυβέρνησης για την εξέλιξη της ελληνικής οικονομίας.

Παρατήρησα, σε προηγούμενη ομιλία του παριστάμενου κυρίου Υπουργού, να αναφέρει στην κατακλείδα της ομιλίας του -τον παραφράζω ίσως λίγο, αλλά νομίζω ότι το νόημα είναι ακριβώς αυτό- ότι μόνο μια κυβέρνηση της Αριστεράς μπορεί να βγάλει την οικονομία από αυτή την κρίση. Να μας εξηγήσει και ο Υπουργός και η Κυβέρνηση ποιο είναι το σενάριο αυτό με το οποίο θα βγούμε από την κρίση.

Ας δούμε τα μεγέθη, ακόμα και αυτή τη στιγμή που είναι ίσως η πιο καλή στιγμή για την Κυβέρνηση. Βγαίνουμε από ένα καλοκαίρι όπου είχαμε αύξηση των αφίξεων. Δεν ξέρω αν είχαμε αύξηση των εισπράξεων, αυτό θα το δούμε. Είναι βέβαιο, όμως, ότι με τη βοήθεια και της κακής κατάστασης στην Τουρκία και στην ευρύτερη περιοχή ο ελληνικός τουρισμός και στάθηκε και περισσότεροι άνθρωποι ήρθαν στη χώρα. Αυτή, λοιπόν, είναι η καλύτερη στιγμή για την Κυβέρνηση και παρά ταύτα, η ύφεση είναι φανερό ότι βαθαίνει.

Αν δείτε τα νούμερα τα οποία δημοσιεύονται σήμερα για τον κύκλο εργασιών στο λιανεμπόριο, θα παρατηρήσετε ότι έχουμε μείον 5,2%. Στο επίπεδο των θερινών εκπτώσεων η μείωση φθάνει περίπου το 10%, είναι 9% και κάτι.

Μίλησε προηγουμένως ο κ. Λυκούδης για το θέμα των επενδύσεων. Δεν διαφωνεί κανείς ότι οι επενδύσεις στη χώρα είναι στην πραγματικότητα ανύπαρκτες.

Όσον αφορά τις καταθέσεις, δεν υπάρχει κανένα στοιχείο ανάκαμψης. Επίσης, στις εξαγωγές το ποσοστό είναι εξαιρετικά δυσάρεστο, μείον 8,1%. Αν αφαιρέσουμε τα πετρελαιοειδή -είπε ο κ. Σταθάκης πάντοτε να βγάζουμε τα πετρελαιοειδή- έχουμε πάλι σχεδόν μείον 2%, μείον 1% και κάτι. Δεν υπάρχει ούτε ένας τομέας αισιοδοξίας.

Ανεργία: Κεντρικό πρόβλημα, όχι οικονομικό. Κεντρικό, κοινωνικό και πολιτικό πρόβλημα για τη χώρα. Αφορά το μέλλον της χώρας. Το υψηλότερο ποσοστό στην Ευρώπη διατηρείται, 23,5%. Η Πορτογαλία είναι τέσσερις μονάδες πίσω μας. Το χειρότερο, όμως, είναι ένας αριθμός που ανακοινώθηκε, ότι το πρώτο τρίμηνο του 2016 μόνο 4,3% απ’ όσους ήταν άνεργοι το τελευταίο τρίμηνο του 2015 βρήκαν δουλειά. Αυτό σημαίνει ότι η ανεργία αποκτά δομικά χαρακτηριστικά. Όσοι μπαίνουν στην ανεργία, δεν βγαίνουν πια από την ανεργία. Το ανάλογο ποσοστό στην Ευρώπη είναι τετραπλάσιο. Ο μέσος όρος της Ευρωπαϊκής Ένωσης υπερβαίνει το 16% αυτών που όντας άνεργοι, βρήκαν δουλειά το πρώτο τρίμηνο του 2016.

Βλέπει, λοιπόν, κανείς ότι γενικά μέσα στην κατάσταση της κρίσης και στην οικονομία, αλλά και στην κοινωνία, η ανεργία είναι μία βόμβα στα θεμέλια της κοινωνίας. Ανεργία αυτού του μεγέθους μακροπρόθεσμα δεν αντέχεται από καμμιά κοινωνία ιστορικά ποτέ. Οι παρενέργειες θα είναι ασύλληπτες. Βλέπει, λοιπόν, κανείς ότι όλα αυτά βαθαίνουν, δεν βελτιώνονται.

Ας πάρουμε την ευρύτερη εικόνα της κατάστασης. Θέλετε να πάμε στο μεταναστευτικό; Η Κυβέρνηση και διά του Πρωθυπουργού και διά σειράς Υπουργών είχε καυχηθεί ότι εν πάση περιπτώσει ανθρωπιστικά αντιμετώπισε το πρόβλημα, βρήκε λύσεις κ.λπ.. Τα επίπεδα εισόδου κάθε μέρα έχουν περάσει -δεν το έχετε παρατηρήσει- τα επίπεδα εισόδου του 2012 που εθεωρούντο κρίση. Έχουμε περάσει τα πεντακόσια άτομα την ημέρα. Εάν δεν το έχετε παρατηρήσει, σημαίνει ότι η κυβερνητική πλειοψηφία και η Κυβέρνηση δεν αντιλαμβάνονται την πραγματικότητα.

Επίσης, να σας περιγράψω την κατάσταση στα νησιά του ανατολικού Αιγαίου; Την ξέρετε την κατάσταση στα νησιά του ανατολικού Αιγαίου. Διαλύονται πλέον οι τοπικές οικονομίες και οι τοπικές κοινωνίες. Τα, δε, hot spots τα οποία έχουν δημιουργηθεί, λειτουργούν εκτός της ελληνικής έννομης τάξης. Θα έχουμε τεράστια προβλήματα σε αυτούς τους χώρους τους μήνες που έρχονται και δεν υπάρχει κανένα συνολικό σενάριο διαχείρισής τους, ένταξης αυτών των ανθρώπων στην καθημερινότητα, εφόσον είναι εδώ, και γενικά αντιμετώπισης των προβλημάτων τους.

Μάχεται ο αρμόδιος Υπουργός. Δεν έχω να πω κάτι για τις προσπάθειές του. Κάνει, στο πλαίσιο των περιορισμένων δυνατοτήτων, αυτό που μπορεί. Αυτό είναι παντελώς ανεπαρκές σε σχέση με τις συνθήκες.

Όσον αφορά γενικά τη δημόσια τάξη: Κυρίες και κύριοι συνάδελφοι, η δημόσια τάξη βρίσκεται υπό πλήρη κατάρρευση στην Ελλάδα, όπως υπό πλήρη ανυπαρξία βρίσκεται και το σωφρονιστικό σύστημα της χώρας. Η χώρα στερείται σωφρονιστικού συστήματος. Μπορεί να μην θέλετε να το κατανοήσετε. Στην πραγματικότητα το μόνο που κάνει ως προς τη διαχείριση του σωφρονιστικού συστήματος η Κυβέρνηση, είναι να περνάει νομοθετήματα με τα οποία βγάζει κάθε φορά ανθρώπους από τις φυλακές για να αντιμετωπίσει το μεγάλο πληθυσμό των φυλακών, πρακτική η οποία πρέπει να πω ότι έχει ακολουθηθεί και στο παρελθόν -γιατί θέλω να είμαι δίκαιος-, αλλά όχι σε αυτή την έκταση και όχι ως μόνη λύση.

Η μόνη λύση αυτήν τη στιγμή είναι αυτή και γι’ αυτό υπάρχει η ηρεμία αυτή που υπάρχει στο σωφρονιστικό σύστημα εσωτερικά. Το σωφρονιστικό σύστημα δεν υφίσταται ως σωφρονιστικό σύστημα. Άρα, ουδείς εντός έχει κανέναν λόγο να διαμαρτύρεται, διότι μετά από λίγο θα είναι εκτός και ούτως ή άλλως, όσον καιρό είναι εντός, δεν ασκείται κανένας σωφρονισμός.

Παρατηρήσαμε να δέρεται υψηλόβαθμος αξιωματικός της Αστυνομίας στο κέντρο της Αθήνας, κυρίες και κύριοι συνάδελφοι. Να είμαστε συνεννοημένοι γι’ αυτό. Η Νέα Δημοκρατία ορθώς εξέδωσε ανακοίνωση. Ο Κυριάκος Μητσοτάκης ορθώς πήρε θέση για το θέμα. Και εγώ πήρα θέση για το θέμα.

 Κατ’ αρχάς εκφράζουμε τη συμπάθεια και τη συμπαράστασή μας στο συγκεκριμένο όργανο της Ελληνικής Δημοκρατίας. Πέραν αυτού, όμως, να είμαστε συνεννοημένοι. Σε ένα δημοκρατικό κράτος η Αστυνομία είναι το δημοκρατικό όργανο του κράτους. Ο ΣΥΡΙΖΑ, οι ΑΝΕΛ έχουν επιφυλάξεις για την Ελληνική Αστυνομία; Εσείς είσαστε η Πλειοψηφία. Κάντε τις αλλαγές που πρέπει. Ούτως ή άλλως τους διοικούντες αυτήν τη στιγμή τα Σώματα Ασφαλείας, εσείς τους έχετε ορίσει. Εάν, λοιπόν, θεωρείτε ότι κάτι δεν είναι επαρκώς δημοκρατικό κατά την αντίληψή σας, εσείς έχετε όλη τη δυνατότητα να το μεταβάλετε. Αυτό, όμως, που συμβαίνει αυτήν τη στιγμή δεν είναι αυτό. Είναι κάτι άλλο. Η δημοκρατική Αστυνομία της δημοκρατίας δέρεται. Έχει πάψει να εκτελεί τον ρόλο της. Ποιος είναι ο ρόλος της; Τη νόμιμη βία κατά το Σύνταγμα και τους νόμους, μόνο η Αστυνομία την έχει. Και πότε; Μόνο υπό την εποπτεία της δικαστικής αρχής. Εδώ αυτό έχει αντιστραφεί. Δεν υφίσταται πλέον δημόσια τάξη, με την έννοια του αστικού δημοκρατικού κράτους σε αυτήν τη χώρα σήμερα. Οιοσδήποτε καταλαμβάνει οτιδήποτε θέλει, με όποιον τρόπο θέλει, γελοιοποιεί το κράτος, γελοιοποιεί τη δημοκρατία, γελοιοποιεί την Κυβέρνηση και η Κυβέρνηση απλώς το ανέχεται.

Ως κράτος αποκτούμε χαρακτηριστικά θεσμικής διάλυσης. Θέλετε να το αντιληφθείτε; Καλώς. Δεν θέλετε να το αντιληφθείτε; Πάρα πολύ καλά. Η κοινωνία θα σας δώσει να το καταλάβετε. Όμως, για την ώρα αυτή η εικόνα για τη χώρα διαχέεται και στο εσωτερικό και στο εξωτερικό.

Θα μου πείτε υπάρχουν κάποιοι τομείς, που να παρουσιάζεται μια ελπίδα, ένα φως; Ήταν τραγικό αυτό που συνέβη χθες με την παιδεία. Το νομοθέτημα, που ψηφίστηκε από την κοινοβουλευτική Πλειοψηφία για την παιδεία ήταν τραγικό. Ήταν τραγικό για την ανώτατη εκπαίδευση, ήταν τραγικό για την ιδιωτική εκπαίδευση. Δεν ήταν καθόλου βοηθητικό για τη δημόσια εκπαίδευση, η οποία συμφωνούμε όλοι ότι είναι -πρέπει και οφείλει να είναι- ο πυρήνας. Ήταν μια οπισθοδρόμηση –αναλόγως, ανά τομέα- δεκαπέντε έως τριάντα πέντε ετών.

Με όλα αυτά τα πράγματα, που συμβαίνουν -παρά τις ευχές οι οποίες πάντοτε πρέπει να χαρακτηρίζουν την αρχή κάθε προσπάθειας και ειλικρινά τη δική μας θέληση στη Νέα Δημοκρατία- η κάθε κυβέρνηση του τόπου -έστω και αν δεν είμαστε εμείς και είμαστε Αντιπολίτευση- πρέπει να πετυχαίνει, γιατί όλοι ζούμε σε αυτόν τον τόπο, τα παιδιά μας ζουν σε αυτόν τον τόπο. Θέλουμε την προκοπή του. Όμως, δυστυχώς, έχουμε περάσει σε μια φάση διάλυσης και αυτό είναι πάρα, πάρα πολύ επικίνδυνο.

Λυπάμαι ειλικρινά που η πρώτη μου τοποθέτηση στην καινούργια περίοδο είχε χαρακτήρα μιας πολύ κακής περιγραφής της πραγματικότητας. Και λυπάμαι διότι αυτή η εισήγησή μου, δυστυχώς, ήταν απολύτως ακριβής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε, κύριε Δένδια.

Ο Κοινοβουλευτικός Εκπρόσωπος της Ένωσης Κεντρώων κ. Καρράς έχει τον λόγο για δώδεκα λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Να ευχηθώ και στο Προεδρείο και στους συναδέλφους να έχουμε μια παραγωγική και αποτελεσματική κοινοβουλευτική περίοδο, γιατί είναι απολύτως αναγκαίο για τη χώρα, για την κοινωνία και για τις συνθήκες που σήμερα έχουν διαμορφωθεί. Θα πρέπει επιπλέον να ευχηθούμε και μια ισχυρή έξοδο, όχι μόνο από την οικονομική κρίση, αλλά και από την πολιτική και κοινωνική κρίση, που βιώνει η χώρα.

Συνεπώς, ένα νομοσχέδιο το οποίο έρχεται από το Υπουργείο Οικονομικών και επιχειρεί τη ρύθμιση της κεφαλαιαγοράς είναι πάντα ενδιαφέρον αν μπορέσει να δώσει κίνητρα στην οικονομία, αλλά εξακολουθεί να έχει ενδιαφέρον και όταν ακόμα δεν προωθεί οικονομικά ζητήματα, έστω και ως ρυθμιστικό σχέδιο.

Το σημερινό νομοσχέδιο έρχεται να αποκρυσταλλώσει την κρίση του 2008 η οποία οδήγησε στην κατάρρευση της παγκόσμιας οικονομίας και ταυτόχρονα σηματοδότησε την έναρξη της οικονομικής κρίσης στην Ελλάδα με την, δυστυχώς, βεβαία διαπίστωση ότι παραμένουμε σε κρίση ακόμα μετά από οκτώ χρόνια, ενώ όσοι κλυδωνίστηκαν –και ιδιαίτερα οι ευρωπαϊκές χώρες που κλυδωνίστηκαν στον ίδιο χρόνο- ήδη έχουν εξέλθει της κρίσης, έστω και αν έχουν πολιτικά προβλήματα όπως η Ισπανία στην οποία δεν συγκροτείται ακόμα κυβέρνηση. Απ’ ό,τι διαβάζουμε θα γίνουν το επόμενο διάστημα εκλογές. Εν πάση περιπτώσει, η Ισπανία δεν έχει αυτό που βιώνει η Ελλάδα σήμερα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ**. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Η ρύθμιση της κεφαλαιαγοράς είναι πάντοτε χρήσιμη και πάντοτε σημαντική. Επειδή είπα ότι η νεότερη οδηγία, που έρχεται σήμερα να ενσωματωθεί στο εσωτερικό δίκαιο αποκρυσταλλώνει τα αποτελέσματα της κρίσης, θέλω να το αιτιολογήσω.

Γνωρίζουμε όλοι ότι όταν μια ευρωπαϊκή οδηγία εισάγεται, αποτελεί μακροχρόνια διαδικασία διαβούλευσης, συμβιβασμών και συμφωνιών. Συνεπώς, η οδηγία του 2009 δεν αποκρυστάλλωνε την εμπειρία της κρίσης και υπήρχε ανάγκη μιας νεότερης τροποποίησης και συμπλήρωσής της.

Και ο εισηγητής μας, ο κ. Καβαδέλλας και εμείς, όποτε μας δόθηκε η ευκαιρία, είπαμε πώς ναι, συμφωνούμε με ένα τέτοιο νομοσχέδιο, το οποίο ας είναι τουλάχιστον εντεταγμένο στην ελληνική έννομη τάξη.

Μια παρένθεση θα ήθελα να κάνω στο σημείο αυτό. Δεν ευελπιστούμε αποτελέσματα εξ αυτού καθ’ αυτού του νομοσχεδίου, έστω και αν αναφέρεται στους ΟΣΕΚΑ και σε ζητήματα επιτοκίου εξωτραπεζικού δανεισμού.

Δεν ευελπιστούμε για τον λόγο ότι, δεν είναι εκείνο το νομοσχέδιο το οποίο θα δώσει την επανεκκίνηση στην οικονομία. Και, αν θέλετε, η επανεκκίνηση της οικονομίας δεν θα έρθει με ένα νομοσχέδιο. Θα έρθει με τη δημιουργία συνθηκών αισιοδοξίας στη χώρα, με την καταπολέμηση της ανεργίας, τη δημιουργία θέσεων εργασίας και την αλλαγή ακόμα και του επιχειρηματικού κλίματος. Δεν τα βλέπουμε αυτά, τουλάχιστον, μέχρι σήμερα, για να μπορούμε να αισθανθούμε κι εμείς, ως κόμμα που ανήκουμε στον μεσαίο, στον κεντρώο χώρο, την αισιοδοξία.

Θεωρούμε, όμως, θετικό το γεγονός ότι τίθενται ζητήματα για θεματοφύλακα, για πολιτική αποδοχών και μπόνους, τα γνωστά μπόνους των «golden boys» της Αμερικής, της Ευρώπης, της Ασίας, που μας οδήγησαν στην κατάρρευση του 2008. Διότι τότε λειτουργούσε αντίστροφα η οικονομία. Λειτουργούσε, έστω και πλασματικά, να αποδώσει πλασματικά κέρδη, για να αποδώσει πραγματικές απολαβές σε εκείνους, που δημιουργούσαν τα πλασματικά εικονικά κέρδη.

Αισθάνομαι, λοιπόν, ότι η οδηγία αυτή -και γι’ αυτό ως ψήγματα αναφέρομαι- όπως ενσωματώνεται, τουλάχιστον από πλευράς θεσμικού πλαισίου, θα δημιουργήσει μια σταθερότητα στην κεφαλαιαγορά.

Θέλω να πω μερικά πράγματα σχετικά με τις άλλες διατάξεις του νομοσχεδίου. Διότι το να αναφερθώ στα θέματα, που αποτελούν ενσωμάτωση της οδηγίας νομίζω είναι περιττά και, θα με συγχωρέσετε, θα είναι μια πολλαπλή επανάληψη ζητημάτων που έχουν τεθεί και στην επιτροπή, όταν συζητείτο, και σήμερα.

Με ενδιαφέρουν, λοιπόν, ορισμένες πλευρές αυτού του νομοσχεδίου και θα ήθελα να τις τονίσω. Το άρθρο 20 με έχει προβληματίσει ιδιαίτερα, κύριοι συνάδελφοι.

Ειπώθηκε στην επιτροπή. Το γράφει και η αιτιολογική έκθεση. Ακούστηκε ότι ζήτησαν οι τράπεζες και η Τράπεζα της Ελλάδος να είναι ελεύθερο το εξωτραπεζικό επιτόκιο, γιατί αυτό θα αποτελέσει τον μοχλό χρηματοδότησης μέσω δανεισμού και ιδιαίτερα, μέσω ομολογιακών δανείων ελληνικών επιχειρήσεων.

Ξέρετε κάτι; Σχετικά με τα ομολογιακά δάνεια, το 5,3%, το οποίο σήμερα ισχύει με την τελευταία πράξη υπουργικού συμβουλίου, κατά τη δική μου άποψη, είναι υπερβολικό. Μπορώ να πω ότι είναι τοκογλυφικό. Όταν εχθές για το ελληνικό δημόσιο βγήκε ο Οργανισμός Διαχείρισης του Δημοσίου Χρέους και εξέδωσε έντοκα γραμμάτια, πήρε 850.000.000 ευρώ εξάμηνης διάρκειας με επιτόκιο 2,65%.

Ποιος, όμως, θα δώσει χρήματα σε επιχειρήσεις με 8% και 10%; Οι αγορές ξύπνησαν. Ξέρετε γιατί ξύπνησαν οι κεφαλαιούχοι; Γιατί ξέρουν ότι αν δώσουν το 8%, το 10%, το 6%, το 7% επιτόκιο και αν λάβουν αυτό το επιτόκιο, δεν θα πληρωθεί ποτέ. Οι συνθήκες της ελληνικής οικονομίας δεν είναι κατάλληλες για τέτοια επιτόκια.

Νομίζω, λοιπόν, ότι, ελευθερώνοντας το επιτόκιο, θα οδηγήσουμε και τις ελάχιστες επιχειρήσεις, που μπορούμε να πούμε ότι είναι υγιείς και μπορούν να εκδώσουν μέσω μιας τράπεζας ένα ομολογιακό δάνειο, σε περαιτέρω ζημίες και διακινδύνευση.

Θέλω να επισημάνω στον Υπουργό κ. Χουλιαράκη –το γνωρίζει, προφανώς- ότι δεν είναι μόνο η διατύπωση του ν.3156 για ομολογιακά δάνεια. Αν πάμε στον ίδιο νόμο λίγο παρακάτω, θα δούμε και το κεφάλαιο που ρυθμίζει τις τιτλοποιήσεις στεγαστικών, καταναλωτικών, επιχειρηματικών δανείων και συνδέονται συνήθως και στη διεθνή πρακτική με την έκδοση και ομολογιακού δανείου.

Διότι αν τιτλοποιήσω εγώ τα στεγαστικά δάνεια της χ τράπεζας, δεν έχει άμεση ρευστότητα ο αγοραστής, η εταιρεία ειδικού σκοπού. Δεν αποκτά άμεση ρευστότητα. Την άμεση ρευστότητα την αποκτά μέσω της ταυτόχρονης εκδόσεως ενός ομολογιακού δανείου το οποίο καλύπτεται από πλευράς εγγυήσεων και ασφαλειών από τα δάνεια τα οποία εκχωρήθηκαν μέσω της τιτλοποίησης.

Πού πάμε, λοιπόν, αν γίνει ο συνδυασμός τιτλοποιήσεως στο μέλλον; Μιλάμε και για πράσινα δάνεια, υπάρχουν και επιχειρηματικά και στεγαστικά. Υπάρχουν και πράσινα δάνεια, δεν είναι όλα κόκκινα! Ευτυχώς, δόξα τω Θεώ! Έχουμε και ένα μικρό ποσοστό πράσινων δανείων, τα οποία όμως φοβάμαι ότι οι τράπεζες θα αναγκαστούν να τα εκχωρήσουν.

Μπορεί, λοιπόν, τα δώσουμε σε εταιρείες ειδικού σκοπού. Διότι μπορεί να μιλάμε για εξωτραπεζικό επιτόκιο, αλλά επιτρέψτε μου την άποψη ότι, όταν μιλάμε για εξωτραπεζικό επιτόκιο, είναι λίγο ειρωνικό. Γιατί; Διότι το εξωτραπεζικό επιτόκιο το επιδιώκει η εταιρεία ειδικού σκοπού που συνιστά η τράπεζα και η επιχείρηση για να εκδώσουν το ομολογιακό δάνειο. Επομένως, πάλι μέσα στο τραπεζικό σύστημα παραμένουμε, έστω και αν έχουμε βγάλει μία φενάκη ότι είναι εξωτραπεζικό.

Θέλω, λοιπόν -εμείς έχουμε πει ότι θα ψηφίσουμε το νομοσχέδιο- να σταθώ πολύ σε αυτό το σημείο, διότι εάν ελευθερωθεί το εξωτραπεζικό επιτόκιο και συνδεθεί το ομολογιακό δάνειο με τιτλοποίηση υγειών τραπεζικών δανείων, ε τότε να κλείσουμε την πόρτα, αγαπητοί συνάδελφοι, της Ελλάδος και να πούμε ότι όλοι αποτύχαμε, διότι μπορεί η Τράπεζα της Ελλάδος να το εισηγείται για λόγους δημιουργίας κερδών και ωφελειών στις τράπεζες, αλλά δεν ξέρω, δεν άκουσα αν θέλουν και οι επιχειρήσεις αυτό το πράγμα. Δυστυχώς, θεωρήθηκε τυπική διαδικασία στην επιτροπή η συζήτηση του νομοσχεδίου. Ήταν και σύντομη, διότι ήταν 4 έως 5 Αυγούστου και όλοι βιαζόμασταν να φύγουμε και δεν ακούσαμε τις απόψεις των ανθρώπων της αγοράς. Τα θέτω να καταγραφούν, να τεθούν προς συζήτηση και ιδιαίτερα από την Κυβέρνηση, διότι στο τέλος δεν θέλω να υπάρχουν εκπλήξεις. Καταλαβαίνετε ότι αναφέρομαι με πολύ συνέπεια και σοβαρότητα σε αυτό το σημείο.

Επειδή κατανάλωσα δε ένα μεγάλο μέρος του χρόνου μου γι’ αυτό το ζήτημα το οποίο με απασχολεί, βεβαίως είμαι υποχρεωμένος να πω δύο λέξεις για το crowdfunding. Καλό, μου αρέσει, αμερικάνικα συστήματα έρχονται στην Ελλάδα, να κάνουμε και εμείς μικρές επιχειρήσεις μέσω του crowdfunding, να τις χρηματοδοτήσουμε.

Θα ρωτήσω, λοιπόν, το εξής: Υπάρχει αποταμίευση στην Ελλάδα σήμερα να μπορέσει να χρηματοδοτήσει τέτοιες δραστηριότητες; Διάβαζα χθες -το έχω και κοντά μου- το εξής: «Φυλάνε τα λεφτά στο σπίτι πλέον οι Γερμανοί, μεγάλη αύξηση στις πωλήσεις χρηματοκιβωτίων», λέει η διεθνής ειδησιογραφία, που σημαίνει τι; Ότι λόγω των αρνητικών επιτοκίων των μεγάλων τραπεζών ο μικρός, ο μέσος αποταμιευτής θέλει να έχει τα χρήματά του ασφαλή για να μην πληρώνει φύλακτρα.

Ένα ισχύει λοιπόν αυτό, που βλέπουμε μία τάση γενίκευσης, όχι μόνο εκείνοι οι οποίοι θα ζητήσουν το εξωτραπεζικό επιτόκιο του άρθρου 20 θα τρέξουν σε ψηλά επίπεδα, αλλά δεν θα υπάρχει για να λειτουργήσει και το crowdfunding, διότι ουδείς θα διακινδυνεύει -ειπώθηκε πολύ σωστά από τον κ. Σταμάτη- το δικαίωμα επιστροφής εντός δεκαπέντε ημερών, που είναι μία αρχή του καταναλωτικού δικαίου. Εγώ θα έλεγα και κάτι άλλο και εντός εξαμήνου εξαγορά να μπορεί να υπάρχει, διότι αν εγκλωβιστούν τα χρήματα, αυτά τα λίγα, τις 5.000 ευρώ, το 3% ή το 10% του ετησίου ή του τριετούς ατομικού εισοδήματος, σε μετοχές μιας οποιασδήποτε επιχείρησης ή εταιρείας η οποία πάει κατά καπνού, ξέρετε τι θα θυμηθούμε; Φοβάμαι ότι θα γίνει εκμετάλλευση αυτών των διατάξεων. Θα θυμηθούμε το 1999 σε μικρότερο βαθμό, αλλά σε πολλαπλάσιες συνέπειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε, με την ανοχή σας, σε ελάχιστα δευτερόλεπτα, λέγοντας και τούτο.

Μου κέντρισε το ενδιαφέρον και ήταν πραγματικά σοβαρή και η πρόταση του συναδέλφου Δημήτρη Καμμένου για το θέμα του ΕΝΦΙΑ των οικοδομικών συνεταιρισμών. Του τη ζήτησα, είχε την καλοσύνη να μου τη δώσει και την είδα.

Λέει, λοιπόν, ότι για ακίνητα των οικοδομικών συνεταιρισμών πρέπει ο ΕΝΦΙΑ να διαχέεται στα μέλη τους κατά το ποσοστό συμμετοχής έκαστου σε αυτόν. Δεν μπορεί να γίνει αυτό -εκτιμώ την προσπάθειά του- διότι τα μέλη δεν είναι δικαιούχοι εμπράγματου δικαιώματος. Έχουν προσδοκία αποκτήσεως από συνεταιρισμούς, που ποτέ δεν κατέστη δυνατόν να διανείμουν κληροτεμάχια, να διανείμουν οικόπεδα, να γίνει οικιστική ανάπτυξη. Σωστό είναι ότι δεν πρέπει να επιβάλλεται ο ΕΝΦΙΑ πάνω στον Πρόεδρο- στον εκπρόσωπο του συνεταιρισμού, διότι θα τον οδηγήσουμε στην φυλακή.

Θα πρότεινα, λοιπόν, η Κυβέρνηση να βρει ένα άλλο ισοδύναμο. Πολλά ισοδύναμα έψαξε κατά καιρούς, αλλά δεν τα βρήκε πάντοτε. Όμως, εδώ, σε αυτήν την περίπτωση τουλάχιστον, όσον αφορά εκείνο το οποίο προϋπολογίζει να λάβει από τον ΕΝΦΙΑ των οικοδομικών συνεταιρισμών, πρέπει να θυμίσω ότι οι συνεταιριστές των οικοδομικών συνεταιρισμών είναι εγκλωβισμένοι από τη δικτατορία και εντεύθεν είτε με τη μορφή δασικών εκτάσεων είτε με τη μορφή μη πολεοδόμησης είτε με οτιδήποτε άλλο. Μην τους επιβαρύνουμε με κάτι ακόμα, το οποίο δεν θα μπορούν να αντέξουν.

Συνοψίζοντας, λοιπόν, λέω το εξής: Λέμε ναι στη ρύθμιση της Κεφαλαιαγοράς, με τις παρατηρήσεις όμως τις οποίες έκανα, διότι καλές οι εξ εσπερίας νέες, καινοτόμες ρυθμίσεις χρηματοδοτικών εργαλείων, αλλά πρέπει να λάβουμε υπ’ όψιν και τις ελληνικές ιδιαιτερότητες, διότι είναι καλές οι ηλεκτρονικές πλατφόρμες του crowdfunding, αλλά αυτές τις μέρες έχουμε και κάποιες άλλες ηλεκτρονικές πλατφόρμες δημοκρατίας τηλεοπτικών αδειών και εκεί σε λίγο δεν θα έχουμε και τηλεοράσεις, διότι –θα το πω ευθέως και με βαρύτητα- ενώ προηγουμένως κατηγορούσαμε για διαπλοκή, ότι δηλαδή ιδιοκτήτες ήταν πρόεδροι ΠΑΕ, ότι ήταν μεγαλοεργολάβοι, στο τέλος, όταν «αλέκτωρ λαλήσει», θα βγουν πάλι πρόεδροι ΠΑΕ, πάλι εργολάβοι ως δικαιούχοι των αδειών.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καρακώστας, Κοινοβουλευτικός Εκπρόσωπος της Χρυσής Αυγής, για δώδεκα λεπτά.

**ΕΥΑΓΓΕΛΟΣ ΚΑΡΑΚΩΣΤΑΣ:** Όπως προκύπτει από πλήθος σχετικών δημοσιευμάτων, το παρόν σχέδιο νόμου έρχεται προς επεξεργασία και ψήφιση ύστερα από επίμονα αιτήματα του Χρηματιστηρίου και της Επιτροπής Κεφαλαιαγοράς.

Το εν λόγω σχέδιο νόμου απαρτίζεται από δύο μέρη. Το πρώτο μέρος αφορά την προσαρμογή της κοινοτικής οδηγίας 2014/91 του Ευρωπαϊκού Κοινοβουλίου και του Συμβουλίου της Ευρώπης, η οποία προβλέπει τον συντονισμό νομοθετικών, κανονιστικών και διοικητικών διατάξεων αναφορικά με τους ΟΣΕΚΑ, δηλαδή, τους οργανισμούς συλλογικών επενδύσεων σε κινητές αξίες.

Με την παρούσα οδηγία τροποποιούνται διατάξεις της προηγούμενης οδηγίας 2009/65, με σκοπό να ληφθούν υπ’ όψιν οι εξελίξεις στην αγορά, η ευθύνη των θεματοφυλάκων και οι κυρώσεις που δύναται να επιβάλλει η Επιτροπή Κεφαλαιαγοράς σε περιπτώσεις που διαπιστώνεται παραβατική συμπεριφορά εκ μέρους των εμπλεκόμενων φορέων.

Στο δεύτερο μέρος του παρόντος θεσπίζονται εκτός των άλλων και νέες μορφές χρηματοδότησης, όπως είναι η λεγόμενη συμμετοχική χρηματοδότηση ή αγγλιστί crowdfunding.

Ακόμα μία φορά, λοιπόν, κατά την οποία καλείται η χώρα μας να προσαρμοστεί σε μία κοινοτική οδηγία, δράττομαι της ευκαιρίας και θέτω το ερώτημα –όχι, βεβαίως, προς εσάς, αλλά προς τον ελληνικό λαό- «Τίνος τα συμφέροντα εξυπηρετούν αυτές οι κοινοτικές οδηγίες, οι οποίες ψηφίζονται από τις κυβερνήσεις και γίνονται νόμοι του κράτους και τις οποίες είναι υποχρεωμένοι να εφαρμόσουν τα ίδια τα κράτη και οι λαοί τους;».

Δέκα χρόνια πριν, το έτος 2006 και συγκεκριμένα τον μήνα Απρίλιο εκείνου του έτους, η τότε Κυβέρνηση της Νέας Δημοκρατίας με Πρωθυπουργό τον Κώστα Καραμανλή κρίνει σκόπιμο να συμμορφωθεί η ελληνική νομοθεσία με την κοινοτική οδηγία 2001/55. Προς τούτο, δημοσιεύεται στις 14 Απριλίου 2006 στην Εφημερίδα της Κυβερνήσεως το υπ’ αριθμόν 80 Προεδρικό Διάταγμα.

Όμως, το ζήτημα είναι τι ακριβώς προέβλεπε η συγκεκριμένη ενσωμάτωση της κοινοτικής οδηγίας.

Διαβάζουμε από την Εφημερίδα της Κυβερνήσεως, αριθμός φύλλου 82, 14 Απριλίου 2006: «Προεδρικό Διάταγμα υπ’ αριθμόν 80. Παροχή προσωρινής προστασίας σε περίπτωση μαζικής εισροής εκτοπισθέντων αλλοδαπών».

Είναι προφανές πως η ηγετική κλίκα των τοκογλύφων των Βρυξελλών έχει μαντικές ικανότητες ή τη μαγική ικανότητα ώστε να μετατρέπεται από μια κάστα αιμοδιψών κερδοσκόπων σε βιβλικούς προφήτες.

Μάλιστα, για να πάψει στο σημείο αυτό κάθε επιχείρηση εξαπάτησης του ελληνικού λαού από τους ευρωπαϊστές –τους παλαιούς, αλλά και τους όψιμους- της διεθνιστικής πλέον Αριστεράς, θα σας διαβάσω από το Α΄ Κεφάλαιο που αφορά τις γενικές διατάξεις, το άρθρο 1 που μιλά για τον σκοπό.

«Σκοπός του παρόντος Προεδρικού Διατάγματος είναι η συμμόρφωση με την οδηγία 2001/55 του Συμβουλίου της Ευρωπαϊκής Ένωσης για τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και τα μέτρα για τη δίκαιη κατανομή των βαρών μεταξύ των κρατών-μελών, όσον αφορά την υποδοχή και την αντιμετώπιση των συνεπειών της υποδοχής αυτών των ατόμων». Επαναλαμβάνω «και τα μέτρα για τη δίκαιη κατανομή των βαρών μεταξύ των κρατών-μελών, όσον αφορά την υποδοχή και την αντιμετώπιση των συνεπειών της υποδοχής αυτών των ατόμων».

Συνεπώς, ακόμη και εκείνοι οι οποίοι με θράσος χιλίων πιθήκων διακηρύσσουν πως η χώρα μας αποδεικνύει την προοδευτικότητα και τον ευρωπαϊσμό της εφαρμόζοντας πιστά και με θρησκευτική προσήλωση τις περίφημες κοινοτικές οδηγίες, θα πρέπει να εξηγήσουν όχι σε εμάς, αλλά στον ελληνικό λαό, τον λόγο για τον οποίο το εγχώριο πολιτικό σύστημα εφαρμόζει μία οδηγία την οποία καταπάτησαν όλα τα υπόλοιπα ευρωπαϊκά κράτη κλείνοντας τα σύνορά τους σε αυτούς τους οποίους υποκριτικά αποκαλούν «πρόσφυγες». Πρόκειται για μία οδηγία η οποία, πέραν του γεγονότος ότι επιβαρύνει την ήδη χρεωκοπημένη ελληνική οικονομία, δηλαδή τους Έλληνες φορολογούμενους, συνιστά μία πραγματική βόμβα στα θεμέλια της ελληνικής κοινωνίας.

Βεβαίως, οι όψιμοι ευρωπαϊστές της Αριστεράς στο ζήτημα της παράκαμψης της οδηγίας από τους Ευρωπαίους εταίρους τους απάντησαν με το περισπούδαστο, πλην κουτοπόνηρο «εκείνοι δεν είναι ανθρωπιστές, εμείς είμαστε».

Φυσικά δεν θα είχαμε τον παραμικρό λόγο να αμφισβητήσουμε τον ανθρωπισμό της Αριστεράς, εάν ικανοποιούσε μία και μοναδική προϋπόθεση. Ποια; Να έπραττε για τους εκατοντάδες χιλιάδες Έλληνες όσα πράττει σήμερα για τους εξ Ανατολών απρόσκλητους του ελληνικού λαού, αλλά προσκεκλημένους των συντρόφων Τσίπρα και Καμμένου.

Επειδή, όμως, ο περίφημος και παντοιοτρόπως διαφημιζόμενος ανθρωπισμός σας στερεύει, όταν πρόκειται να ικανοποιήσει τις πραγματικές ανάγκες επιβίωσης των Ελλήνων, έχουμε κάθε δικαίωμα να σας χαρακτηρίζουμε εργολάβους ενός κίβδηλου ανθρωπισμού, ο οποίος αποδεδειγμένα πλέον υπηρετεί τα συμφέροντα των αρπακτικών του διεθνούς κεφαλαίου. Όποιος το αμφισβητεί, εκτίθεται και διαψεύδεται από τα στοιχεία της αλληλογραφίας του λατρευτού σας εντολοδότη Τζώρτζ Σόρος, τα οποία είδαν προσφάτως τα φώτα της δημοσιότητας.

Εμείς οι Έλληνες εθνικιστές, όντας ανθρωπιστές και ρεαλιστές συνάμα, απαιτούμε από την κυβέρνηση της Αριστεράς των ανθρωπιστών τη δημιουργία δομών φιλοξενίας με προνόμια αντίστοιχα εκείνων στα οποία εγκαθίστανται λαθρομετανάστες για Έλληνες άστεγους και αναξιοπαθούντες, τα θύματα δηλαδή ενός δράματος το οποίο εσείς δημιουργήσατε και το οποίο εσείς συνεχίζετε.

Δεν τρέφουμε, βεβαίως, αυταπάτες πως θα προχωρούσατε ποτέ σε μια τέτοια ενέργεια. Και δεν τρέφουμε αυταπάτες, διότι εμείς οι εθνικιστές γνωρίζουμε πως κάτω από το μανδύα του ψευδεπίγραφου ανθρωπισμού σας κρύβεται το προσωπείο του χυδαιότερου ανθελληνισμού, ο οποίος λαμβάνει ξεκάθαρα το χαρακτήρα του στυγνού ρατσισμού εις βάρος των Ελλήνων.

Τα όσα ανέφερα παραπάνω θαρρώ πως είναι ενδεικτικά για να κατανοήσει κάποιος ποιες ακριβώς σκοπιμότητες εξυπηρετούν οι κοινοτικές οδηγίες ενός Οργανισμού, του οποίου στόχος δεν είναι η ευημερία των λαών της Ευρώπης, αλλά ο οικονομικός τους –και όχι μόνο- στραγγαλισμός προς όφελος μιας κάστας διεθνών τοκογλύφων που εξουσιάζει τυραννικά μέσω των τραπεζών και των κερδοσκοπικών τους ιδρυμάτων.

Υπό το πρίσμα αυτό, βλέπουμε και τη σημερινή ενσωμάτωση της κοινοτικής οδηγίας για την οποία παραθέτουμε τις δηλώσεις όχι κάποιου ακραίου εθνικιστή, αλλά του Προέδρου της Ένωσης Θεσμικών Επενδυτών, ο οποίος και τόνισε τα κάτωθι: «Με τα μέτρα αυτά είναι σαν να θέλουμε να διώξουμε τους Έλληνες μικροταμιευτές και μικροεπενδυτές από την Ελλάδα και να τους οδηγήσουμε σε αμοιβαία κεφάλαια ξένων εταιρειών, τα οποία έχουν σχεδόν μηδενικό φόρο και, ουσιαστικά, τα ελληνικά κεφάλαια να χρηματοδοτήσουν την ανάπτυξη άλλων χωρών».

Για τον Λαϊκό Σύνδεσμο-Χρυσή Αυγή το παρόν σχέδιο νόμου καμμία ανακούφιση δεν πρόκειται να προσφέρει στον σκληρά δοκιμαζόμενο ελληνικό λαό, αντιθέτως αποσκοπεί ξεκάθαρα σε ρυθμίσεις οι οποίες εξυπηρετούν τις ανάγκες και τα συμφέροντα των χρηματοπιστωτικών ιδρυμάτων, τα οποία είναι προφανές ότι σε καμία περίπτωση δεν συμβαδίζουν με εκείνα της συντριπτικής πλειοψηφίας των Ελλήνων.

Σε αντιδιαστολή της σκανδαλώδους μεταχείρισης που τυγχάνουν τα χρηματοπιστωτικά ιδρύματα από το κράτος, βρίσκεται η απάνθρωπη και άδικη και ισοπεδωτική μεταχείριση του κράτους προς τους Έλληνες και τις Ελληνίδες, για τους οποίους η μοναδική προοπτική είναι νέες θυσίες μέσω νέων σκληρότατων φόρων, για να σωθεί, όχι αυτό το οποίο σήμερα καταχρηστικώς ονομάζεται κράτος, αλλά το διεφθαρμένο, εγχώριο τραπεζικό σύστημα και το διεθνές κερδοσκοπικό κεφαλαίο, τα οποία και συναποτελούν το πραγματικό σημερινό κράτος των μνημονίων.

Εν κατακλείδι, καθότι η Χρυσή Αυγή δεν υπηρετεί τους διεθνείς τοκογλύφους και τις πολιτικές τους μαριονέτες στην Ευρωπαϊκή Ένωση, αλλά υπηρετεί μονάχα τον ελληνικό λαό και λογοδοτεί μόνο σε εκείνον, καταψηφίζουμε το παρόν σχέδιο νόμου και επί της αρχής και επί των άρθρων.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα, επειδή δεν είναι και άλλος Κοινοβουλευτικός Εκπρόσωπος εδώ στην Αίθουσα, θα λάβει τον λόγο ο κ. Μαντάς.

Ο Κοινοβουλευτικός Εκπρόσωπος του ΣΥΡΙΖΑ, κ. Μαντάς, έχει τον λόγο για δώδεκα λεπτά.

**ΧΡΗΣΤΟΣ ΜΑΝΤΑΣ:** Δεν θα τα εξαντλήσω όλα.

Δεν θα έπαιρνα το λόγο, αλλά υπήρξαν κάποιες αφορμές -αν θέλετε- από άλλες τοποθετήσεις, που νομίζω ότι δεν πρέπει να μείνουν αναπάντητες. Θα επιχειρήσω ακριβώς να αναφερθώ σε γενικότερα ζητήματα πέρα από το νομοσχέδιο, το οποίο βρίσκει την κοινή αποδοχή και είναι κοινός τόπος, χωρίς αμφιβολία. Ιδιαίτερα δε το θέμα του crowdfunding νομίζω ότι είναι κρίσιμο και σημαντικό στοιχείο που εισάγει αυτή η διάταξη.

Επίσης, θα προσπεράσω -σημειώνοντας το όμως, δεν το προσπερνώ έτσι - το ρατσιστικό παραλήρημα που ακούστηκε για μία ακόμα φορά από την πλευρά της Χρυσής Αυγής, η οποία συνεχίζει η ηγεσία της κάθε μέρα να εγκαλείται στη διαδικασία, διότι κατηγορείται η ηγεσία της για τα γνωστά γεγονότα και εγκλήματα που έχουν συμβεί.

**ΕΥΑΓΓΕΛΟΣ ΚΑΡΑΚΩΣΤΑΣ:** Είστε δικαστής, κύριε;

**ΧΡΗΣΤΟΣ ΜΑΝΤΑΣ:** Λέω «κατηγορείται», γιατί είναι σε εξέλιξη. Ξέρω τι λέω και προσέξτε τι λέω.

**ΕΥΑΓΓΕΛΟΣ ΚΑΡΑΚΩΣΤΑΣ:** Θα μπορούσατε να με καταγγείλετε πολύ απλά για ρατσισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίστε, κύριε Μαντά. Δεν χρειάζονται σχόλια τώρα.

**ΧΡΗΣΤΟΣ ΜΑΝΤΑΣ:** Συνεχίζω.

Αναφορικά τώρα με ορισμένα ζητήματα που ειδικότερα αναφέρθηκαν από τον Κοινοβουλευτικό Εκπρόσωπο της Αξιωματικής Αντιπολίτευσης και επειδή είναι πράγματι ζητήματα που απασχολούν την ουσία των πραγμάτων -το ερώτημα του κ. Σταμάτη το αφήνω να απαντηθεί από τον κύριο Υπουργό και τα ερωτήματα, θα πω όμως μία κουβέντα και σε αυτό- θέλω να πω ορισμένα πράγματα που αφορούν τα ζητήματα που έθεσε γενικά ο κ. Σταμάτης.

Να ξεκινήσω από τη δημόσια τάξη. Έχουμε πάρα πολλές φορές συνομιλήσει ο με τον κ. Δένδια ειδικά γι’ αυτό το θέμα και δημόσια, αλλά και κατ’ ιδίαν και λυπάμαι πραγματικά για την κατάληξη της προσέγγισης του. Θα πω γιατί. Διότι η κατάληξη -αυτό είναι ένα αγαπημένο θέμα βεβαίως της Νέας Δημοκρατίας και της συντηρητικής παράταξης γενικά και το οποίο επανέρχεται κάθε φορά που το κενό στρατηγικής είναι παραπάνω από ολοφάνερο- χωρίς αμφιβολία, δεν υπάρχει καμμία δεύτερη κουβέντα σε αυτό, υπάρχει απόλυτη καταδίκη της επίθεσης που έγινε στον επικεφαλής της Τροχαίας.

Όμως, μου έκανε εντύπωση η εξής προσέγγιση και θέλω να τη σημειώσω. Λέει ο κ. Δένδιας –και θα παρακαλούσα να μην το εκλάβει ως προσωπικό, είναι μία πολιτική αντιπαράθεση, αν θελήσει να μου απαντήσει- ότι έχουν αντιστραφεί οι ρόλοι και δέρνονται οι αστυνομικοί, αντί να ασκούν τη νόμιμη δουλειά κ.λπ..

Κυρίες και κύριοι Βουλευτές, εγώ λέω ότι θα περάσουμε σε μία άλλη εποχή: ούτε να δέρνουν ούτε να δέρνονται. Διότι η Ελληνική Αστυνομία, κύριε Δένδια, όπως και όλη η δημόσια τάξη σε όλες τις χώρες του κόσμου, βεβαίως, έχει μία αποστολή. Βεβαίως, έχει συγκεκριμένα πράγματα, αλλά δεν είναι η επαναφορά της κανονικότητας το να περάσουμε σε κάποιες προηγούμενες εποχές, όπου, κατά τη γνώμη σας, ήταν μη αντεστραμμένη η κατάσταση και όπου η Αστυνομία συνεχώς και αδιαλείπτως μπορεί να ασκούσε και πέρα από τα νόμιμα κάποιες φορές.

Ξέρετε ότι έχουν υπάρξει συγκεκριμένα θέματα γι’ αυτό. Αναφέρω την περίφημη υπόθεση με τον φοιτητή στη Θεσσαλονίκη. Δεν πρέπει να πάμε σε τέτοια λογική, λυπάμαι, αλλά πρέπει να πάμε σε μία λογική νομιμότητας. Τελεία.

Δεύτερον. Είπατε για το προσφυγικό. Αφήνω τελευταίο το θέμα της παιδείας και της οικονομίας. Είναι πρόσφατα στη μνήμη του ελληνικού λαού, με την επίσκεψη του επικεφαλής της Ύπατης Αρμοστείας αλλά και με δηλώσεις κορυφαίων αξιωματούχων της Ευρώπης, της κ. Μέρκελ, τα συγχαρητήρια που δέχτηκε η χώρα μας για το ότι μπόρεσε, μέσα σε αυτές τις πολύ δύσκολες συνθήκες που περνάει η ίδια και ο λαός μας, σε αυτό το πολύ δύσκολο τοπίο που βρισκόμαστε, να αντιμετωπίσει, δεν λέω υπερβολές, με στοιχειώδη αξιοπρέπεια και με έναν συντεταγμένο τρόπο αυτό το τεράστιο πράγματι πρόβλημα. Ένα πρόβλημα, το οποίο ίσως –και το επισημάνατε και θέλω κι εγώ να το επισημάνω- ούτε έχει τελειώσει ούτε οι εξελίξεις είναι απολύτως προβλέψιμες, όταν μάλιστα οι ροές ανεβοκατεβαίνουν κάθε μέρα και όταν πράγματι υπάρχουν προβλήματα και στα νησιά κ.λπ..

Θα σας απαντήσει, επειδή έχετε κάνει και μια αντίστοιχη ερώτηση, σε λίγες ημέρες και ο αρμόδιος Υπουργός, αλλά νομίζω ότι –και το γνωρίζετε κι εσείς- γίνεται μία συστηματική προσπάθεια -με δυσκολίες, με αδυναμίες, με προβλήματα- αλλά γίνεται μία προσπάθεια σε μία ορισμένη κατεύθυνση. Αυτή η κατεύθυνση είναι πράγματι η κατεύθυνση της αλληλεγγύης και του ανθρωπισμού, μία κατεύθυνση που νομίζω ότι έδωσε μαθήματα σε κάποιους ακραίους της Ευρώπης, που σε λίγο καιρό θα προσκληθούν σε μία από τις χώρες, για να ψηφίσουν στην ατζέντα της Χρυσής Αυγής, αν θα διώξουμε τους λαθραίους ανθρώπους ή όχι. Άρα ας είμαστε μετρημένοι και προσεκτικοί σε αυτήν τη συζήτηση και θα την ξανακάνουμε βεβαίως και με άλλη ευκαιρία.

Περνάω στο θέμα της παιδείας τώρα. Κοιτάξτε, είναι γνωστή η προσήλωση πολλών συστημικών δυνάμεων στον νόμο Διαμαντοπούλου. Είναι γνωστό και το πάθος. Εγώ βρέθηκα σήμερα σε ένα πάνελ που το κύριο θέμα ήταν οι άδειες, αλλά υπήρχαν πάρα πολλά πράγματα που ειπώθηκαν για την παιδεία εκεί. Είναι γνωστή η προσήλωση των συστημικών δυνάμεων σε αυτό το μοντέλο, πολύ γνωστή.

Έρχονται αυτές οι επικρίσεις μια μέρα μετά, που νομίζω ότι υπήρξε και μία ορισμένη σύγκληση στη Βουλή, με εξαίρεση της Νέα Δημοκρατία, όπου χάλασε, με τον τρόπο που επιχειρήσαμε εμείς, μία «σούπα» στον χώρο της ιδιωτικής εκπαίδευσης, που για πάρα πολλά χρόνια συνεχιζόταν.

Το ότι μπήκαν κανόνες για τους ανθρώπους που δουλεύουν στην ιδιωτική εκπαίδευση, για να είναι κι αυτοί αξιοπρεπείς στην εργασία τους και στα φροντιστήρια, σε κάποιους δεν άρεσε. Είναι φανερό αυτό, διότι είναι μια σύγκρουση η οποία έχει βαθιά ταξικά χαρακτηριστικά.

Επίσης, δεν άρεσε ότι δεν επιβεβαιώθηκαν οι περίφημες προβλέψεις για κατάρρευση του δημόσιου σχολείου κ.λπ., κ.λπ. και μάλιστα άκουσα –δεν είναι εδώ ο συνάδελφος, αλλά έχω, νομίζω, τη δυνατότητα να το αναφέρω- την περίφημη λογική ότι εάν δίναμε, λέει, voucher στους μαθητές, τότε τα δημόσια σχολεία θα άδειαζαν, όλοι θα πήγαιναν στα ιδιωτικά. Ειπώθηκε χθες σε αυτήν την Αίθουσα, θέλοντας να δείξει πόσο το δημόσιο σύστημα παιδείας έχει διαλυθεί.

Εμ, δεν σας βγαίνει. Δεν βγαίνει ούτε προκύπτει τέτοιο πράγμα, όχι διότι έγινε κάτι τρομερά επαναστατικό στον χώρο της παιδείας. Μιλάμε για τα στοιχειώδη πράγματα, τα οποία πάρα πολύ σωστά νομίζω ότι έκανε το Υπουργείο Παιδείας με το χθεσινό νομοσχέδιο και στη σωστή κατεύθυνση και μάλιστα υποστηρίχθηκε και από τους εργαζόμενους του χώρου, ιδιαίτερα της ιδιωτικής εκπαίδευσης. Είναι γιατί υπάρχει πράγματι κενό στρατηγικής και κενό στο να μπορέσετε να διατυπώσετε μία στοιχειώδη, θα έλεγα, στρατηγική και ένα στοιχειώδες αφήγημα για το τι θα γίνει από εδώ και πέρα.

Περνάω και στο τελευταίο. Φαντάζομαι ότι και ο Υπουργός θα έχει την ευκαιρία να πει ορισμένα πράγματα, αλλά θέλω να πω κι εγώ κάτι. Κοιτάξτε, εάν η μία αλήθεια είναι αυτή που είπατε, κύριε Δένδια, για την πτώση της καταναλωτικής πίστης, για το ένα, για το άλλο κ.λπ., υπάρχει και μία άλλη αλήθεια και η άλλη αλήθεια λέει ότι όχι μόνο εγχώριοι παράγοντες της οικονομίας, αλλά και εξωχώριοι παράγοντες μιλούν πια για σαφείς ενδείξεις –εγώ δεν θα είμαι υπερβολικός- σταθεροποίησης της οικονομίας και προοπτικών ανάκαμψης της οικονομίας.

Το οικονομικό κλίμα το ξέρετε, όσον αφορά αυτόν τον τομέα στον χώρο έτσι όπως αποτυπώθηκε και από πρόσφατες μελέτες. Φαίνεται ότι είναι το καλύτερο του τελευταίου δωδεκαμήνου, με πτώση βεβαίως της καταναλωτικής εμπιστοσύνης. Ναι, είναι πραγματικότητα αυτό, αλλά ζούμε σε μία σύνθετη πραγματικότητα. Το γνωρίζετε πολύ καλά, όπως το γνωρίζουν κι όλοι όχι μόνο στη χώρα μας αλλά και σε ευρωπαϊκό και θα τολμούσα να πω και σε παγκόσμιο επίπεδο.

Άρα εμείς δεν κάνουμε διαφήμιση κανενός success story. Λέμε, όμως, ότι έχουμε μία συγκεκριμένη στρατηγική, ένα χρονοδιάγραμμα, έναν οδικό χάρτη πολύ συγκεκριμένο και για την ανεργία, που είναι πράγματι το μεγάλο πρόβλημα και πράγματι η χώρα μας συνεχίζει να είναι πρωταθλήτρια, δυστυχώς, σε αυτόν τον τομέα.

Υπάρχουν, όμως, και κάποιες ενδείξεις που τουλάχιστον ας τις λέμε. Είναι με δυσκολία, με αυτοσυγκράτηση, αλλά είναι θετικές, τι να κάνουμε; Στο πρώτο εξάμηνο του 2016 δημιουργήθηκαν διακόσιες πενήντα τρεις χιλιάδες νέες προσλήψεις και καθαρές νέες θέσεις εργασίας εκατόν είκοσι χιλιάδες, με προβλήματα, όσον αφορά την πλήρη απασχόληση. Ναι, είναι έτσι. Οι μισές από αυτές είναι μερικής απασχόλησης κ.λπ., κ.λπ., αλλά είναι κάτι, είναι μία ένδειξη. Εν πάση περιπτώσει δεν πανηγυρίζουμε, αλλά υπάρχουν θετικά σημεία και υπάρχει μία τάση, αν μου επιτρέπετε, και νομίζω ότι θα γίνει φανερό, παρά τις δυσκολίες και τα προβλήματα που προφανώς έχουμε μπροστά μας, στο τέλος της χρονιάς θα γίνει απολύτως ξεκάθαρο -δεν θέλω να πω και για άλλες προβλέψεις που υπάρχουν- ότι η οικονομία θα έχει σταθεροποιηθεί και θα έχει πραγματικά πολύ σοβαρές προοπτικές ανάκαμψης.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Διακρίνατε κάτι προσωπικό;

**ΝΙΚΟΛΑΟΣ ΔΕΝΔΙΑΣ:** Υπήρξε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή έγινε αναφορά στο όνομά σας; Πολιτική κριτική ήταν.

**ΝΙΚΟΛΑΟΣ ΔΕΝΔΙΑΣ:** Για ένα λεπτό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν παρ’ όλα αυτά επιμένετε, ένα λεπτό να σας το δώσω.

**ΝΙΚΟΛΑΟΣ ΔΕΝΔΙΑΣ:** Δεν πρόκειται να οξύνω τον κύριο συνάδελφο, άλλωστε και το ύφος του και η σχέση μας δεν θα μου το επέτρεπε.

Θα ήθελα, κατ’ αρχάς, να καλωσορίσω και να καλοδεχτώ τη δήλωσή του περί απόλυτης καταδίκης του επεισοδίου εναντίον του αστυνομικού διευθυντή. Δεν θα σταθώ στα υπόλοιπα, τα οποία ελέχθησαν. Καταλαβαίνω ότι τα περισσότερα λέγονται κατά συνθήκη. Ουδείς επιθυμεί την άσκηση οιασδήποτε βίας. Αυτό είναι γνωστό. Το ερώτημα είναι, όταν έλθει η κακιά ώρα, ποιος κατά το Σύνταγμα και τους νόμους του κράτους -του κράτους, το οποίο εσείς διοικείτε-, έχει την προνομία.

Οφείλω να πω ότι επί των ημερών σας, αγαπητέ κύριε συνάδελφε, έχουμε επανέλθει στα φαινόμενα της αυτονόμησης των Εξαρχείων, της παρέλασης ενόπλου ομάδας, για πρώτη φορά, καθόσον εγώ γνωρίζω, όλα αυτά τα χρόνια, στα Εξάρχεια χωρίς απάντηση, στην κατάληψη επανειλημμένως της οδού Πατησίων, στο κάψιμο μέσων μαζικής μεταφοράς και όλων αυτών των γνωστών που ελπίζω ότι θα έλθει η στιγμή, ειλικρινά το ελπίζω, που ο ΣΥΡΙΖΑ ευθέως και εσωτερικά και εξωτερικά, απολύτως θα καταδικάσει αλλά και θα ενεργήσει για να σταματήσουν.

Στο μεταναστευτικό πάντοτε χαμογελώ, όταν η Κυβέρνηση ή η κυβερνητική Πλειοψηφία επικαλείται την κ. Μέρκελ ως αυθεντία. Θα μου συγχωρήσετε το χαμόγελο. Εν πάση περιπτώσει, όμως, η αλήθεια είναι ότι η Ειδομένη και πολλά από τα hot spots δεν είναι ούτε συντεταγμένα ούτε αξιοπρεπή. Δεν σας το λέω με κακεντρέχεια. Ελπίζω να βελτιωθεί. Επανειλημμένως, από την πρώτη στιγμή, είχα δηλώσει και εγώ και η Νέα Δημοκρατία στο σύνολό της και ο Κυριάκος Μητσοτάκης, είμαστε έτοιμοι να βοηθήσουμε με όποιον τρόπο μπορούμε. Είχαμε προειδοποιήσει γι’ αυτά τα οποία θα συμβούν. Δεν μας ακούσατε.

Όσον αφορά δε το γενικότερο θέμα της παιδείας, υπάρχει ισοπέδωση προς τα κάτω. Δεν νομίζω ότι υπάρχει αμφιβολία γι’ αυτό.

Όσον αφορά το θέμα της θεσμικής διάλυσης, θα σας πω το εξής: Εγώ απέφυγα στην τοποθέτησή μου να αναφερθώ στα κανάλια και δεν θα το έλεγα, αν εσείς δεν κάνατε μία έμμεση αναφορά. Ούτε αυτή η ιστορία τιμά τη χώρα. Πρόκειται για γελοιότητα.

Η εικόνα ανθρώπων υποψηφίων για άδειες -ό,τι κι αν είναι, όποιοι κι αν είναι, αυτό θα κριθεί- με χημικές τουαλέτες, κλεισμένοι, με χειρόγραφα συστήματα τα οποία αποκαλούνται ηλεκτρονικά, συνιστά μία παγκόσμια γελοιότητα. Η Ελλάδα επιστρέφει σε απίστευτα πρότυπα και όλα αυτά γίνονται επί αυτής της Κυβέρνησης και τη στιγμή της έσχατης ανάγκης. Της ανάγκης η χώρα να περάσει προς ένα καλύτερο μέλλον μήπως, όπως κι εσείς σωστά είπατε, καταφέρουμε να καταπολεμήσουμε το μείζον και πρώτο, την ανεργία.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ πολύ.

Τον λόγο έχει ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα μιλήσω από τη θέση μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε δώδεκα λεπτά, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Έχω ένα προσωπικό πρόβλημα, κυρία Πρόεδρε, γιατί με διέκοψαν στην εξέτασή μου στον κ. Αλαφούζο στην εξεταστική επιτροπή και πρέπει, μόλις τελειώσω την αγόρευσή μου, να γυρίσω πίσω. Δεν είναι αγένεια απέναντι στον Υπουργό, αλλά είναι οι παράλληλες υποχρεώσεις που έχουμε στη Βουλή. Θα ακούσει η παράταξή μας και θα εκφραστεί, αν χρειαστεί να εκφραστεί μετά το πέρας της ομιλίας του, με τον εισηγητή μας τον κ. Αρβανιτίδη, η τοποθέτηση του οποίου με καλύπτει και όπως τη διαμόρφωσε στη Διαρκή Επιτροπή, αλλά και σήμερα.

Όταν είναι εδώ το Υπουργείο Οικονομικών, ακόμα και για ενσωμάτωση μιας οδηγίας όπως και σήμερα, είναι εδώ οπωσδήποτε στην Αίθουσα η συζήτηση για την οικονομία. Ως Κοινοβουλευτικός Εκπρόσωπος, επικαλούμαι την εισήγηση του συναδέλφου Αρβανιτίδη, για το συζητούμενο σχέδιο νόμου, κυρωτικό, και γενικεύω τη συζήτησή μου σε θέματα της οικονομίας, για τα οποία είχα σκοπό ούτως ή άλλως να μιλήσω, αλλά αντιδρώντας και σε ορισμένες σκέψεις που εξέφρασε ο κ. Μαντάς.

Κύριε Υπουργέ, με την μετάλλαξη που έχει η παράταξή σας, όταν έρχεστε εδώ, έρχεστε για να συζητήσουμε ζητήματα που σχετίζονται όχι πια με τα προγράμματα Θεσσαλονίκης ή με τις υποσχέσεις παράλληλων προγραμμάτων και ισοδύναμων μέτρων, που δώσατε ψευδώς τον Σεπτέμβριο του 2015. Ερχόμαστε να συζητήσουμε ζητήματα που συζητούνται σε όλη την Ευρωπαϊκή Ένωση και σε όλο το προηγμένο δυτικό κομμάτι του πλανήτη μας: ανάπτυξη, λειτουργία της οικονομίας, δηλαδή, για το καλό των πολιτών, των ανθρώπων και εφόσον είμαστε σε φάση κρίσης, βάρη για τους πολίτες.

Υπάρχουν Υπουργοί που έχουν περιθώριο να κάνουν πολιτικές αναφορές και να στέκονται στις κορυφές των θεμάτων, κάνοντας μια προσπάθεια να συντονίσουν το έργο αυτής της Κυβέρνησης ή του Υπουργείου τους με τα όσα έλεγαν τον καιρό που δεν ήσασταν κυβέρνηση, αλλά αντιπολίτευση ή μικρή αντιπολίτευση. Έχουν ευχέρεια, όμως, γιατί τα Υπουργεία τους κινούνται εκτός οικονομίας και εκτός χώρου εφαρμογής μνημονίου. Όταν, όμως, μιλάμε με το Υπουργείο Οικονομικών, μιλάμε με τον Υπουργό που τον βγάζουν φωτογραφίες τώρα, στις εφημερίδες και στα sites, με πανό κατά του ΕΝΦΙΑ σε διαδήλωση στη Διεθνή Έκθεση Θεσσαλονίκης επί άλλου πρωθυπουργού -προφανώς επί της προηγούμενης κυβέρνησης.

Αυτό το παραμύθι σάς έχει φέρει στις καρέκλες αυτές. Και τώρα που μεταλλαχτήκατε -αλλά ο άνθρωπος δεν αλλάζει, εξωραΐζεται, να αλλάξει δεν μπορεί, ειδικά ο πολιτικός, τον καθορίζουν τα λόγια του, τον καθορίζει η ιστορία του, ο πολιτικός του χώρος- στις ανάγκες που έχετε τώρα, δήθεν, εξωραϊσμένοι δεν ανταποκρίνεστε.

Εσείς, ως Υπουργός Οικονομικών, δεν έχετε στο spectrum του ενδιαφέροντός σας τη λειτουργία της οικονομίας; Όταν μιλάτε, κανείς δεν καταλαβαίνει ότι τον αφορούν αυτά που λέτε, παρά μόνο αν είναι να του βάλετε βάρη άχρηστα, αχρείαστα. Αφού η πορεία της οικονομίας είχε αρχίσει να αλλάζει -επιτέλους, δυο χρόνια μετά τις προβλέψεις των δανειστών και πάντως να αλλάζει- και θα ήταν φέτος σε ρυθμό ανάπτυξης 3,7%, κατά τις προβλέψεις της Ευρωπαϊκής Κεντρικής Τράπεζας, και τώρα είναι σε ύφεση.

Κύριε Μαντά, κύριε Κοινοβουλευτικέ Εκπρόσωπε της Πλειοψηφίας, πώς μιλάτε για ενδείξεις στην οικονομία που έχουν έναν τόνο αισιοδοξίας –μικρές μεν, αλλά με έναν τόνο αισιοδοξίας- όταν η ύφεση είναι ζητούμενο στο πού θα κλείσει το 2017; Πάντως θα υπάρξει. Πώς το λέτε αυτό όταν το Ακαθάριστο Εγχώριο Προϊόν, ακόμα και αν έχουμε ύφεση του 0,3%, θα πέσει 2 δισεκατομμύρια σε σχέση με το 2014; Πώς το λέτε αυτό;

Και αν ακούσω προβλέψεις πολύ εμπείρων περί την οικονομία πολιτικών ή οικονομολόγων και η ύφεση κλείσει πάνω από 1%, οι συνέπειες είναι πολύ ακόμη σοβαρότερες. Πώς μπορείτε να λέτε εσείς, οι ενδείξεις ή ο Πρωθυπουργός ότι η οικονομία μπαίνει στις ράγες; Και ο εξωραϊσμένος σας εαυτός διαθέτει τα εργαλεία; Ποια εργαλεία διαθέτει;

Βουλευτής σας, προχθές, μιλώντας για μια οικονομία που στηρίζεται στη μικρομεσαία επιχείρηση είπε ότι «θα πρέπει να ενωθούν» και «πάει ο επιχειρηματίας ο μικρός που ξέρατε» και ανέφερε παράδειγμα την κοινωνική οικονομία, για την οποία δεν έχει βάλει μια πενιά το Υπουργείο Εργασίας, αν πάτε και ρωτήσετε τους υπαλλήλους που ασχολούνται εκεί αφημένοι στην τύχη τους. Κοινωνική οικονομία, λέει, αυτή θα λύσει το πρόβλημα της ατομικότητας και της συλλογικότητας στον χώρο του επιχειρείν στην Ελλάδα, Βουλευτής της πλειοψηφίας. Ο Υπουργός ο αρμόδιος για την ανάπτυξη έφερε ένα εργαλείο, τον αναπτυξιακό νόμο με αντιγραφή του 2004, το αποτυχημένο πρότυπο αναπτυξιακού νόμου.

Και έλεγα εδώ ότι ο μόνος αναπτυξιακός νόμος στην Ελλάδα ήταν του 1952 που ήταν τρεις σελίδες. Έρχονται εδώ και δεκαετίες αποτυχημένα γραφειοκρατικά πρότυπα που μπορεί να ενισχύσουν όποιον δεν έχει ανάγκη, αλλά όποιος έχει ανάγκη και στηριχτεί στα χρήματα που θα πάρει, θα πάει φυλακή, διότι τα χρήματα δεν θα τα πάρει ποτέ ή θα τα πάρει τόσο αργά που η επιχείρησή του θα έχει κλείσει.

Τι κάνατε γι’ αυτά; Φέρατε αντιγραφή του μοντέλου του 2004, το πρότυπο του 2004, το αποτυχημένο. Τι κάνετε; Τι θα κάνετε; Ο Σταθάκης, ο κύριος Υπουργός Ανάπτυξης λέει αυτά. Δεν λέει τίποτα. Το Υπουργείο Οικονομικών, κεντρικά, τι λέει; Δεν βλέπει την πορεία της οικονομίας; Δεν μας μιλάει; Δεν μας λέει τι είναι αυτό που σκέφτονται οι άνθρωποι και τι είναι αυτό που θα έπρεπε να σκεφτούν; Παραινέσεις για την οικονομία δεν μπορεί να κάνει; Δεν λέμε να μπει με λογική κρατικής διεύθυνσης οικονομίας. Δεν υπάρχουν αυτά. Όμως, τουλάχιστον, να μπουν κατευθύνσεις, να γίνει άρση γραφειοκρατικών εμποδίων.

Είπε ο κ. Αρβανιτίδης «άλλη σχέση κράτους – οικονομίας» που τη χρειάζεται η χώρα και δεν την έχει προσφέρει κανείς. Αυτή ήταν η ανάγκη μετά τα τόσα χρόνια της κρίσης. Είστε αλλού. Είστε πίσω.

Οι άνθρωποι έχουν περιουσιακά στοιχεία που ολοένα και χάνουν την αξία τους. Και τι λέτε εσείς; Τι κάνετε; Τι σκέφτεστε; Τι έχετε στο μυαλό σας; Τι παίρνετε το βράδυ που γυρίζετε σπίτι σας στο μαξιλάρι σας ως άγχος; Αυτά που μας λέτε εδώ είναι κενά πράγματα.

Υπάρχουν στο αναπτυξιακό κομμάτι, κυρία Πρόεδρε, κάποιες στιγμές που λες ότι κάτι μπορεί να γίνει. Βλέπεις ας πούμε τα Ελληνικά Πετρέλαια που διπλασιάζουν τα κέρδη τους και αυξάνουν τις εξαγωγές τους. Βλέπεις το Ελληνικό που το αποδεχθήκατε, επιτέλους, μετά τα όσα είχατε πει. Όμως, αυτά είναι μικρές συγκεκριμένες εξαιρέσεις ως προς τον αριθμό των ανθρώπων που ασχολούνται -αλλά είναι μεγάλα θέματα- τους οποίους –αν όχι όλους- και ειδικά τον κ. Πιτσιόρλα τον έχουν οι μισοί σας Υπουργοί υπό διωγμόν. Οι μισοί Υπουργοί σας βγαίνουν δημόσια και τον καταγγέλλουν. Για αυτό λέω ότι δεν είναι δυνατόν να αλλάξεις. Εξωραΐζεσαι, αλλά να αλλάξεις ριζοσπαστικά δεν γίνεται. Σε τραβάει πίσω ο χθεσινός σου εαυτός, αυτός ο οποίος δημιούργησε και τα προβλήματα στη χώρα.

Μια και αναφέρομαι στην οικονομία, κυρίες και κύριοι Βουλευτές, κάνω μια αναφορά σε κάτι που άκουσα χθες το βράδυ. Δεν πρόλαβα να το επιβεβαιώσω. Θα δώσει διάλεξη στην Αθήνα ο φοβερός Βαρουφάκης ελεγχόμενος για χίλια δύο θέματα παρουσία του Προέδρου της Δημοκρατίας;

Ο κ. Βαρουφάκης πρέπει να δώσει λόγο σε εξεταστική-προανακριτική επιτροπή της Βουλής. Όχι να έρθει στην Αθήνα να μιλήσει για την οικονομία παρουσία του Προέδρου της Δημοκρατίας!

Εάν ισχύει αυτό, που το άκουσα από ασφαλή πληροφορία, θα γίνει πολιτικό πάρτι. Θέλω να δω τον κ. Παυλόπουλο να πηγαίνει να ακούει τον κ. Βαρουφάκη, εάν αυτό επαληθεύεται. Το καταθέτω πάντως. Δεν είναι θέμα σημερινό. Ήταν θέμα χθεσινό. Τα είπαμε.

Έγινε μια συζήτηση για την παιδεία σε πραγματικά δημιουργικό κλίμα αυτές τις δύο ημέρες, αν και το σχέδιο νόμου είχε την τροπολογία για τους αιώνιους φοιτητές. Και για αυτό έγινε συζήτηση. Σε ό,τι αφορά την αναφορά που έκανε ο Κοινοβουλευτικός Εκπρόσωπος της Πλειοψηφίας, θέλω να κάνω μια ειδική αναφορά εγώ.

Κατ’ αρχάς όποιος μιλάει για το Κέντρο και την Κεντροαριστερά μιλάει με τον συμβολισμό μιας κυβέρνησης του παρελθόντος που είχε πρωθυπουργό τον Ελευθέριο Βενιζέλο και Υπουργό Παιδείας τον Γεώργιο Παπανδρέου. Όποιοι κοιτάνε κατ’ εμάς πρέπει να κοιτάνε και κατά ’κει. Εάν δεν κοιτάς κατά ’κει στην ιστορία, να αφήσεις τον χώρο του Κέντρου και της Κεντροαριστεράς ήσυχο. Όποιοι κοιτάνε κατ’ εμάς και όποιοι θέλουν να κάνουν με τον χώρο μας παιχνίδια να ξέρουν ότι έχουμε αυτήν την ιστορική καταβολή.

Ο χώρος της παιδείας, λοιπόν, πέρασε στα χέρια τα δικά μας από το ’81 και μετά και είχε εκφάνσεις. Η πολιτική που ασκήσαμε είχε εκφάνσεις που σχετίζονταν και με τη δυσπιστία απέναντι στην ιδιωτική εκπαίδευση και κάποιους νόμους -ο τελευταίος ήταν το 2000- που είχαν μια λογική παλαιότερη που απασχολούσε το Κέντρο και την Κεντροαριστερά.

Όμως, το 2010 ισορροπήσαμε σε μια εκδοχή σύμφωνα με την οποία και η ιδιωτική εκπαίδευση είναι και αυτή αγαθό και προστατεύεται από το άρθρο 16 του Συντάγματος. Υπάρχουν όρια στην κρατική παρέμβαση σε αυτή, αλλά υπάρχει οπωσδήποτε κρατική παρέμβαση, γιατί είναι εκπαίδευση. Δεν είναι ένα τυχαίο αγαθό το οποίο πωλείται. Το ποσοστό της παρέμβασης σε σχέση με την κρατική εποπτεία διακυμάνθηκε και ισορρόπησε το 2010.

Έρχεται τώρα μια Κυβέρνηση η οποία ξαναγυρίζει πίσω. Αυτήν την οπισθοδρόμηση σε σχέση με το θέμα από το 2010 –μιλώ συγκεκριμένα, για συγκεκριμένες πολιτικές- την βαπτίζει «πρόοδο» και θέλει μάλιστα να βρούμε και κοινούς τόπους για το θέμα αυτό. Είπαμε «όχι» χθες στις συγκεκριμένες ρυθμίσεις, παρ’ ότι συμβάλαμε με την παρουσία μας στη συζήτηση και στη ψηφοφορία του σχεδίου νόμου του Υπουργείου Παιδείας.

Κυρίες και κύριοι, είναι δεδομένο ότι όποιος διαχειρίζεται την εξουσία εν μέσω κρίσης πολιτικά εξατμίζεται. Επαναλαμβάνω ότι όποιος διαχειρίζεται την εξουσία εν μέσω κρίσης πολιτικά εξατμίζεται. Αυτό παθαίνει η σημερινή Πλειοψηφία του ΣΥΡΙΖΑ και των ΑΝΕΛ.

Το «τέσσερα», ο αριθμός που φαίνεται να αγαπάτε σε ό,τι αφορά άλλο θέμα, ένα αριθμός ο οποίος θα έχει πολλά προβλήματα στην Ευρωπαϊκή Ένωση -και είναι ορατά πια τα προβλήματα αυτά- ο αριθμός «τέσσερα» που είναι και το ιστορικό εκλογικό σας ποσοστό, είναι ο αριθμός του εκλογικού ποσοστού το οποίο επαναπροσεγγίζετε εξατμιζόμενοι. Και όσο παραμένετε στην εξουσία, τόσο πιο πολύ θα εξατμίζεστε.

Προσέξτε, όμως, το εξής: Θα ξαναγυρίστε εκεί που ήσασταν και δεν θα έχετε τους παλιούς σας συντρόφους μαζί, οι οποίοι έχουν διαχωρίσει τη θέση τους από εσάς. Θα έχετε τους οπορτουνιστές του ΠΑΣΟΚ μαζί σας, αυτούς τους τύπους οι οποίοι δεν σας αγάπησαν. Διαφαινόμενη εξουσία είδαν και ως λάτρεις της εξουσίας ήρθαν από πίσω σας. Πάρτε τους να τους έχετε, να τους χαίρεστε και με αυτούς να πορευτείτε. Η πορεία σας προς τη μειοψηφία είναι πια προδιαγεγραμμένη.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για πέντε λεπτά.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ.

Δεν θα τοποθετηθώ πάνω στο σχέδιο νόμου. Το σχέδιο νόμου έχει γίνει κοινά αποδεκτό σχεδόν από το σύνολο της αντιπολίτευσης και χαίρομαι γι’ αυτό. Χαίρομαι ιδιαίτερα που η Αξιωματική Αντιπολίτευση για μία φορά δεν κράτησε μία στάση στείρας διαφωνίας.

Θα ήθελα, όμως, να τοποθετηθώ πάνω σε μερικά θέματα που έθεσε κυρίως η Αξιωματική Αντιπολίτευση -αλλά όχι μόνο- και αφορούν στην πορεία της οικονομίας το προηγούμενο εξάμηνο.

Πρώτα απ’ όλα να διευκρινίσω ότι δεν υπάρχει τέταρτο μνημόνιο. Δεν υπάρχει τέτοιο πράγμα. Στις 22 Μαΐου του 2016 η ελληνική Βουλή υπερψήφισε μία δέσμη μέτρων που εξειδίκευαν κομμάτια της Συμφωνίας του Αυγούστου του 2015. Πρόκειται για δημοσιονομικά μέτρα στην πλειοψηφία τους που αφορούν στο σύνολο της τριετίας 2016-2018.

Με την ευκαιρία αυτή θα ήθελα να διευκρινίσω και να επαναλάβω για μια ακόμη φορά, ότι δεν θα υπάρξουν νέα δημοσιονομικά μέτρα στους επόμενους δύο προϋπολογισμούς και μέχρι το τέλος του προγράμματος 2018.

Αντίθετα, θα έλεγα ότι η σημερινή Κυβέρνηση επεξεργάζεται νέα εργαλεία, εργαλεία που δεν υπήρχαν πριν, ώστε να διευρύνει το δημοσιονομικό χώρο, να δώσει τη δυνατότητα σε αύξηση των δαπανών του κοινωνικού προϋπολογισμού, ακόμα και σε συνθήκες οικονομικής στασιμότητας, να διευρύνει τη φορολογική βάση, να καταπολεμήσει την φοροδιαφυγή.

Αναφέρομαι σε δύο κυρίως εργαλεία. Πρώτον, αναφέρομαι στην νομοθέτηση της υποχρεωτικής χρήσης των ηλεκτρονικών συναλλαγών που θα έρθει στη Βουλή τις επόμενες εβδομάδες. Και αναφέρομαι κυρίως σε μία μεγάλη αναθεώρηση δαπανών που ξεκινά στα μέσα Σεπτεμβρίου πιλοτικά σε τρία Υπουργεία -το Υπουργείο Οικονομικών, το Υπουργείο Οικονομίας και το Υπουργείο Πολιτισμού- για να γενικευθεί το 2017.στο σύνολο της γενικής Κυβέρνησης. Θα έχουμε μια μεγάλη εξοικονόμηση πόρων που θα μας επιτρέψει, μεσοπρόθεσμα και τη φορολογία να μειώσουμε, κύριε Σταμάτη, αλλά και να αυξήσουμε τον κοινωνικό προϋπολογισμό, τον προϋπολογισμό των Υπουργείων Υγείας, Πρόνοιας, Παιδείας. Άρα, κανένα τέταρτο μνημόνιο. Τέτοιο πράγμα δεν υπάρχει.

Επιτρέψτε μου να πω μερικά λόγια πάνω στην πορεία της οικονομίας, ειδικά των μακροοικονομικών και δημοσιονομικών μεγεθών του πρώτου εξαμήνου του 2016. Πρώτα από όλα θα ήθελα να ζητήσω από την αντιπολίτευση, στο σύνολό της, και την Αξιωματική Αντιπολίτευση ιδιαίτερα, να μελετά πιο προσεκτικά τα, τα οικονομικά μεγέθη. Θα έλεγα, επίσης, να αποφεύγει άστοχες και αστήριχτες δηλώσεις που εν δυνάμει, κύριε Σταμάτη, κάνουν κακό στην οικονομία.

Αναφέρατε εσείς και ο κ. Λοβέρδος, που δεν είναι τώρα εδώ, ότι πολλοί ανεξάρτητοι φορείς περιμένουν ύφεση το 2016 μεγαλύτερη του μείον 1%. Συμφωνώ. Πράγματι η πρόβλεψη πολλών ιδιωτικών φορέων, πολλών τραπεζών και ανεξάρτητων οργανισμών στην αρχή του χρόνου ήταν για ύφεση της τάξης του μείον 1,5% με μείον 2% για το 2016.

Για το πρώτο εξάμηνο του 2016, πιο συγκεκριμένα, η ΕΛΣΤΑΤ προέβλεπε ύφεση της τάξης του μείον 1,2%. Είχε πιο αισιόδοξη, αν θέλετε, εκτίμηση από πολλούς φορείς.

Στην πραγματικότητα, τα τελευταία στοιχεία της ΕΛΣΤΑΤ επιβεβαιώνουν ότι η οικονομία ήταν πολύ πιο ανθεκτική και η ύφεση του πρώτου εξάμηνου πολύ ηπιότερη απ’ αυτήν που προέβλεπε ακόμη και η αισιόδοξη πρόβλεψη της ΕΛΣΤΑΤ.

Το πρώτο εξάμηνο, λοιπόν, του 2016 ο ρυθμός μεγέθυνσης ήταν μείον 0,9% και όχι μείον 1,2%, όπως προέβλεπε η ΕΛΣΤΑΤ. Δεν αντιστοιχεί στο ετήσιο μείον 1,5% με μείον 2% άλλων φορέων, εκτός αν κανείς υποθέσει ότι το δεύτερο εξάμηνο η ύφεση θα ξεπεράσει το 2% με 3%.

Πιο συγκεκριμένα, για το δεύτερο τρίμηνο του 2016, που έκλεισε στο τέλος Ιουνίου, η αισιόδοξη πρόβλεψη της ΕΛΣΤΑΤ ήταν για ύφεση της τάξης του μείον 0,2%. Το πραγματικό αποτέλεσμα ήταν θετικός ρυθμός, συν 0,2%. Όταν μετά από τρία διαδοχικά τρίμηνα αρνητικών μεγεθών έρχεται ένα πρώτο τρίμηνο -μικρού αναμφίβολα- θετικού μεγέθους, δεν μπορούμε να μιλάμε για βάθεμα της ύφεσης. Τυπικά είναι ο ορισμός του τέλους της ύφεσης. Και η δική μας εκτίμηση είναι ότι, πράγματι, η ελληνική οικονομία βγήκε από την ύφεση το δεύτερο τρίμηνο του 2016.

Θα τολμήσω, μάλιστα, να ισχυρισθώ ότι η αρχική πρόβλεψη για ετήσια ύφεση μείον 0,3% το 2016, που έκανε το Υπουργείο Οικονομικών, είναι συντηρητική. Πιστεύω τώρα ότι η οικονομία το 2016 θα έχει καλύτερη επίδοση.

Δεν πανηγυρίζουμε. Δεν μπορεί κανείς να πανηγυρίζει όταν το 2016, μετά από μία πολυετή ύφεση, η οικονομία παραμένει σε στασιμότητα. Είναι, όμως, ανεύθυνο, αστήρικτο -χωρίς να εξετάζει τα πραγματικά μεγέθη- να αναπαράγει κανείς πληροφορίες ότι η ύφεση βαθαίνει. Κάνει κακό στην οικονομία.

Θα ζητούσα από την Αξιωματική Αντιπολίτευση, αν μου επιτρέπετε, κύριε Σταμάτη, να φέρεται στο θέμα αυτό πιο υπεύθυνα.

Ας περάσω από τα μακροοικονομικά μεγέθη στα δημοσιονομικά μεγέθη, όπου το πρώτο εξάμηνο -δεν το αμφισβητεί κανείς αυτό- υπήρξε υπέρβαση στόχου πρωτογενούς πλεονάσματος κατά 1% του ΑΕΠ, κοντά στα 2 δισεκατομμύρια ευρώ. Είπα στην αρμόδια επιτροπή της Βουλής ότι πρόθεσή μας δεν είναι να διατηρήσουμε την υπέρβαση. Το έτος θα κλείσει εκεί που πρέπει να κλείσει. Θα κλείσει, δηλαδή, με πρωτογενές πλεόνασμα 0,5%.

Άρα, το δεύτερο εξάμηνο θα γνωρίσει μεγάλη αύξηση των δημοσίων δαπανών στα πλαίσια του στόχου του πρωτογενούς. Αυτή, μαζί με την εκταμίευση των ληξιπρόθεσμων οφειλών, που πάει με βάση το πρόγραμμα -και είναι αρκετά σημαντική, είναι της τάξης του 2% του ΑΕΠ στο διάστημα Ιουλίου-Σεπτεμβρίου- και μαζί με τις πρώτες ενδείξεις ανάκαμψης της οικονομίας -και δεν είναι λίγες- θα οδηγήσουν την ελληνική οικονομία τα δύο επόμενα τρίμηνα, μέχρι το τέλος του 2016, σε υγιείς θετικούς ρυθμούς μεγέθυνσης.

Η εικόνα, λοιπόν, της οικονομίας είναι απολύτως συμβατή με την πρόβλεψη του Υπουργείου Οικονομικών στον προϋπολογισμό του 2016, είναι απολύτως συμβατή με την πρόβλεψη για τέλος της ύφεσης στο μέσο του 2016 και με τις πρώτες ενδείξεις ανάκαμψης.

Είναι εικόνα που θα έπρεπε να οδηγήσει την Κυβέρνηση σε εφησυχασμό; Αναμφίβολα όχι. Η βιώσιμη και δίκαιη ανάπτυξη που επιδιώκει η Κυβέρνηση, -η ανάκαμψη με αναδιανομή του πλούτου υπέρ των οικονομικά αδύναμων- χρειάζεται υψηλούς ρυθμούς όχι για ένα ή δύο τρίμηνα ή για ένα έτος, αλλά μεσοπρόθεσμα. Θυμίζω ότι οι ρυθμοί που προβλέπει το πρόγραμμα για το 2017-2018 είναι της τάξης του 2,5% έως 3%.

Με δεδομένο το χαμηλό ύψος των αποταμιεύσεων στην Ελλάδα η μόνη ρεαλιστική λύση για να στηρίξουμε τους ρυθμούς αυτούς, είναι η προσέλκυση ξένων ιδιωτικών επενδύσεων.Αυτές οι επενδύσεις, μαζί με τις δημόσιες επενδύσεις των κοινοτικών πόρων, έχουν τη δυνατότητα να υποστηρίξουν τέτοιους ρυθμούς μεγέθυνσης.

Προσέλκυση ξένων ιδιωτικών επενδύσεων σημαίνει τομές, σημαίνει θεσμικές τομές και στην αγορά και στην διοίκηση και στη δικαιοσύνη. Και αυτές ακριβώς τις τομές θα υλοποιήσει η Κυβέρνηση το επόμενο έτος.

Χρησιμοποίησα στατιστικά στοιχεία και θα ήθελα με αφορμή αυτό να κάνω ένα σχόλιο πάνω στα στατιστικά στοιχεία της ΕΛΣΤΑΤ και τη συζήτηση που αναπαράγεται τον τελευταίο μήνα πάνω στην αξιοπιστία τους.

Θα ήθελα, πρώτα από όλα, να πω με τον πιο καθαρό τρόπο ότι η ελληνική Κυβέρνηση έχει πλήρη εμπιστοσύνη στα στοιχεία της ΕΛΣΤΑΤ και στα στοιχεία της EUROSTAT. Έχει πλήρη εμπιστοσύνη και δεν αμφισβητεί τα στοιχεία πάνω στα οποία στηρίχθηκε η Συμφωνία του Αυγούστου του 2015. Εγγυάται και προστατεύει την ανεξαρτησία της ΕΛΣΤΑΤ, όπως ακριβώς έκανε με τη διαδικασία τοποθέτησης νέου διευθυντή τον προηγούμενο χειμώνα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΔΗΜΗΤΡΙΟΣ ΣΤΑΜΑΤΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή υπάρχει και άλλος Κοινοβουλευτικός Εκπρόσωπος που θέλει να μιλήσει, θέλετε να τοποθετηθείτε άμεσα, κύριε Σταμάτη;

**ΔΗΜΗΤΡΙΟΣ ΣΤΑΜΑΤΗΣ:** Επί της τοποθετήσεως του κυρίου Υπουργού και επειδή το μεγαλύτερο μέρος της αναφοράς του αφορούσε τη δική μου εισήγηση.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να του απαντήσετε. Αυτό επιτρέπεται. Θα σας δώσω τον λόγο στη συνέχεια.

Θα δώσω τον λόγο στον κ. Καραθανασόπουλο που δεν έχει μιλήσει ακόμα.

Πόσο χρόνο θέλετε, κύριε Καραθανασόπουλε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θα εξαντλήσω όλο τον χρόνο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μάλιστα. Για να δούμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είπε ο Κοινοβουλευτικός Εκπρόσωπος του ΣΥΡΙΖΑ ότι εκτός από την αλήθεια που παρουσίασε η Νέα Δημοκρατία για τα στοιχεία της οικονομίας υπάρχει και μια άλλη αλήθεια.

Όμως, η πραγματικότητα είναι μία και είναι η πραγματικότητα την οποία βιώνει σήμερα λαϊκή οικογένεια, η εργατική τάξη, τη βιώνουν οι αυτοαπασχολούμενοι, η φτωχή αγροτιά. Και αυτό δεν είναι τίποτα άλλο παρά η ραγδαία επιδείνωση της θέσης τους, που βεβαίως οφείλεται στην καπιταλιστική κρίση, αλλά οφείλεται και στις ασκούμενες κυβερνητικές πολιτικές, όπως είναι οι πολιτικές οι οποίες ασκήθηκαν και από την Κυβέρνηση ΣΥΡΙΖΑ-ΑΝΕΛ μετά την υπογραφή του τρίτου μνημονίου.

Έτσι, λοιπόν, η αλήθεια, κύριε Υπουργέ και κύριε Κοινοβουλευτικέ Εκπρόσωπε, είναι ότι για να μπορέσετε να επιτύχετε την πρώτη αξιολόγηση του προγράμματος του τρίτου μνημονίου πήρατε μια σειρά μέτρα τα οποία ήταν βαθύτατα αντιλαϊκά, κλιμάκωσαν τη φορολογική επιδρομή απέναντι στα λαϊκά στρώματα. Ταυτόχρονα, προσπαθήσατε να διαμορφώσετε το έδαφος για μια καλύτερη, μεγαλύτερη στήριξη στους επιχειρηματικούς ομίλους, στους μονοπωλιακούς ομίλους, όπως για παράδειγμα με τον αναπτυξιακό νόμο.

Και βεβαίως, η δημοσιονομική εικόνα την οποία παρουσιάσατε για το πρώτο εξάμηνο, κύριε Υπουργέ, με τα όποια πρωτογενή πλεονάσματα δεν παύει να είναι εικόνα με «ματωμένα» πλεονάσματα. Όλα αυτά επιτεύχθηκαν χάρη στη φοροαφαίμαξη την οποία και εσείς, αλλά και οι προηγούμενες κυβερνήσεις είχαν επιβάλει απέναντι στη λαϊκή οικογένεια.

Και αυτή η φοροαφαίμαξη συνεχίζεται. Πήρατε και νέα φορολογικά μέτρα, όπως είναι η αύξηση του ΦΠΑ, η αύξηση ειδικών φόρων κατανάλωσης, που είναι κατά κύριο λόγο αντιλαϊκοί φόροι, διατηρώντας ταυτόχρονα στα ζητήματα της φορολογίας τα σκανδαλώδη προνόμια στο μεγάλο κεφάλαιο.

Και από αυτή την άποψη, η όποια τοποθέτηση ότι επιδιώκετε να μειώσετε τις δαπάνες πιλοτικά σε τρία Υπουργεία, για να αυξήσετε τον προϋπολογισμό σε κοινωνικές παροχές αντιβαίνει την ίδια την πραγματικότητα, η οποία καθορίζεται από τον αυτόματο κόφτη, κύριε Υπουργέ. Και ο αυτόματος κόφτης είναι ρητός. Θα «χτυπήσει» τους μισθούς και τις συντάξεις σε περίπτωση δημοσιονομικών αποκλίσεων, θα «χτυπήσει» τις κοινωνικές δαπάνες. Εξαιρεί το σύνολο των δαπανών στήριξης στους επιχειρηματικούς ομίλους. Αν αυτό δεν είναι ταξική πολιτική, τότε τι άλλο θα μπορούσε να είναι;

Και από αυτήν την άποψη, αν κάτι επιβεβαιώνεται και από την άσκηση της πολιτικής της σημερινής Κυβέρνησης, είναι ότι η όποια ανάκαμψη, η οποία βεβαίως θα έχει αβέβαιο χαρακτήρα, προϋποθέτει την κλιμάκωση της αντιλαϊκής πολιτικής, μιας πολιτικής όμως που δεν έχει ημερομηνία λήξης. Η λογική της «δίκαιης ανάπτυξης» δεν πρόκειται να ισχύσει, γιατί ακριβώς η διατήρηση της ανάκαμψης θα σημάνει και νέα αντιλαϊκά μέτρα και μονιμοποίηση της απελευθέρωσης της αγοράς εργασίας.

Άλλωστε η δεύτερη αξιολόγηση προβλέπει μεγαλύτερη απελευθέρωση της αγοράς εργασίας, άρα εγκαθίδρυση ενός εργασιακού Μεσαίωνα. Και αυτό γιατί, κύριε Υπουργέ; Γιατί η διατήρηση της ανάκαμψης –και δεν μπορείτε να το αμφισβητήσετε αυτό- σημαίνει διατήρηση της ανταγωνιστικότητας και της καπιταλιστικής κερδοφορίας. Προϋπόθεση για την ανταγωνιστικότητα είναι να θυσιάζονται καθημερινά στον βωμό του κέρδους του κεφαλαίου τα δικαιώματα της εργατικής τάξης και η ικανοποίηση των λαϊκών αναγκών. Και αυτό δεν γίνεται μόνο στην Ελλάδα. Γίνεται παντού.

Ολοκληρώνοντας, κυρία Πρόεδρε, και επειδή δεν θέλω να πάρω περισσότερο χρόνο, να πω ότι εμείς είπαμε για το συγκεκριμένο νομοσχέδιο και στην αρμόδια επιτροπή ότι θα το καταψηφίσουμε επί της αρχής και επί των άρθρων γιατί ακριβώς προσπαθεί να δημιουργήσει κοινούς κανόνες, να ενιαιοποιήσει τις ευρωπαϊκές χρηματαγορές και τις λειτουργίες των επιχειρήσεων που δραστηριοποιούνται σε αυτές, θέτοντας, δηλαδή, κοινούς κανονιστικούς και λειτουργικούς κανόνες μιας κεφαλαιαγοράς η οποία από τη φύση της έχει κερδοσκοπικό χαρακτήρα και βεβαίως δεν μπορεί να έχει τον χαρακτήρα και τη λειτουργία της διαφάνειας και της δικαιοσύνης. Από αυτήν την άποψη, λοιπόν, εμείς το καταψηφίζουμε. Θα ψηφίσουμε μόνο, κυρία Πρόεδρε, το άρθρο 27. Όλα τα υπόλοιπα άρθρα θα τα καταψηφίσουμε, όπως και επί της αρχής επίσης θα καταψηφίσουμε.

Θα ήθελα ολοκληρώνοντας να θέσω -βεβαίως θα μπορούσα να το είχα κάνει νωρίτερα- ένα ερώτημα, κύριε Υπουργέ. Αφορά το άρθρο 20. Μέσα από τη διαδικασία του άρθρου 20 απελευθερώνετε τον καθορισμό ανώτατου επιτοκίου. Στην εισηγητική έκθεση λέτε μάλιστα κάτι πρωτόγνωρο τη στιγμή που υπάρχουν αρνητικά επιτόκια, ότι το ανώτατο επιτόκιο -5,50%, 5,60%, όσο είναι- σήμερα και όπως αυτό καθορίζεται είναι υπερβολικά μικρό. Μέσα από αυτήν τη διαδικασία, δηλαδή, τι διευκολύνετε; Υπερσυσσωρευμένα κεφάλαια τα οποία υπάρχουν σήμερα, να επενδυθούν με μεγάλα επιτόκια, ενδεχομένως και τοκογλυφικού χαρακτήρα.

Άρα, λοιπόν, η διευκόλυνση δεν είναι προς τους επιχειρηματικούς ομίλους για να μπορέσουν να αντλήσουν χρηματοδότηση και σε νέα επενδυτικά σχέδια ή σε εταιρείες υψηλής τεχνολογίας, αλλά επί της ουσίας διευκολύνετε υπερσυσσωρευμένα κεφάλαια τα οποία δεν τοποθετούνται σήμερα στις τράπεζες γιατί τα επιτόκια είναι πολύ χαμηλά, να αντλήσουν επιτόκια κερδοσκοπικού χαρακτήρα. Και αυτό είναι παράλογο και προκλητικό, όπως καταλαβαίνετε, κύριε Υπουργέ.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σταμάτης.

Κύριε Σταμάτη, δύο λεπτά αρκούν;

**ΔΗΜΗΤΡΙΟΣ ΣΤΑΜΑΤΗΣ:** Δώστε μου τρία, κυρία Πρόεδρε. Συν δύο, πέντε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρέπει τώρα να απαντήσετε σε ό,τι είπε ο Υπουργός. Εάν κάνουμε τώρα νέο γύρο αγορητών και ανακυκλώσουμε τη συζήτηση δεν έχει νόημα. Δεν είπε και κάτι που μπορεί να αναθερμάνει τη συζήτηση. Για την κύρωση μιλάμε.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, προσωπικά θα ήθελα να σας πω ότι εκτιμώ τη σοβαρότητα με την οποία ασκείτε τα καθήκοντά σας, ασχέτως των διαφωνιών που έχουμε.

Και βεβαίως κατανοώ αυτό που παραλάβατε, το σύνολο των Υπουργών Οικονομικών της Κυβέρνησης, μετά από τη συμφορά που πέρασε από το Υπουργείο του Γιάνη με ένα «ν». Το κατανοώ αυτό.

Από εκεί και πέρα, όμως, δεν είναι λογικό να χαρακτηρίζετε στείρα τη διαφωνία της Νέας Δημοκρατίας και μάλιστα σε πάγια τακτική, όταν κατ’ επανάληψη έχουμε ψηφίσει νομοσχέδια της Κυβέρνησής σας. Προφανώς εννοείτε τον ΣΥΡΙΖΑ ο οποίος καταψήφιζε και νομοσχέδια με τα οποία συμφωνούσε. Τρανταχτό παράδειγμα αυτής της στείρας αντιπολιτευτικής τακτικής απετέλεσε το σημερινό νομοσχέδιο, όπως καταλάβατε.

Πέραν αυτών, εγώ δεν κατανόησα σε τι διαφωνείτε; Στο συμπληρωματικό μνημόνιο ή στο τέταρτο; Αν σας ενοχλεί η λέξη «τέταρτο», να την βγάλετε. Όμως, είναι συμπληρωματικό. Εγώ μπορεί να το λέω τέταρτο, εσείς πείτε το απλώς συμπληρωματικό. Εγώ το κατέθεσα.

Το συμπληρωματικό μνημόνιο υπεγράφη στις 16 Ιουνίου, δηλαδή τρεις εβδομάδες μετά τη λήψη των μέτρων από τη Βουλή. Είναι αυτό που χαρακτήρισα εγώ «το τίμημα της αναξιοπιστίας», η «ρήτρα αναξιοπιστίας». Υπάρχει κανείς που να διαφωνεί σ’ αυτό; Επίσης, τι σας εμποδίζει να το καταθέσετε αυτό στη Βουλή ώστε να το γνωρίζουν και οι Βουλευτές κυρίως, οι συνάδελφοι του ΣΥΡΙΖΑ;

Αμφισβητείτε μήπως την πορεία της εξέλιξης της συμφωνίας από τότε που υπεγράφη πέρυσι, τον Αύγουστο, μέχρι σήμερα; Επιβαρύνθηκε με 1,5 δισεκατομμύρια πρόσθετων μέτρων; Εκταμιεύθηκε το ποσό των 15 δισεκατομμυρίων τον Ιούνιο, όπως προέβλεπε η συμφωνία; Όχι. Γιατί; Γιατί δεν τηρήθηκε η συμφωνία. Αυτή η σταδιακή εκταμίευση των δανείων βλάπτει ή δεν βλάπτει την ανάπτυξη και την εθνική οικονομία;

Επίσης, εγώ δεν ανέφερα κανένα στοιχείο για την ύφεση παρά μόνο της ΕΛΣΤΑΤ που δημοσιεύθηκε μόλις χθες και κάνει πρόβλεψη 1%. Εγώ δεν μίλησα για 1,2%, αλλά για 1%. Διερωτήθηκα, κάτω από αυτές τις συνθήκες να μπαίνουμε σε νέα χρονιά με ύφεση, να συγκρατείτε τις δημοσιονομικές δαπάνες χαμηλά, γιατί δεν έχετε να δώσετε χρήματα ούτε για να ενεργοποιήσετε το Πρόγραμμα Δημοσίων Επενδύσεων που έχει «καθίσει», ενώ ταυτόχρονα, μη εισπράττοντας εγκαίρως τα χρήματα των οφειλόμενων δόσεων, έχετε κηρύξει στάση πληρωμών και οι οφειλές του κράτους προς τους πολίτες έχουν φτάσει πια τα 7,5 δισεκατομμύρια.

Αυτά είναι μια πλαστή εικόνα της οικονομίας. Δεν είναι η πραγματική οικονομία. Δεν ξέρω αν έχετε διαβάσει την προχθεσινή δημοσίευση της Bank of Amerika, η οποία λέει ότι κατά πάσα πιθανότητα θα κλείσει η δεύτερη αξιολόγηση, αλλά από πληροφορίες που έχει, τρέφει ισχυρές αμφιβολίες αν θα προχωρήσει η Κυβέρνηση στην εκπλήρωση όλων των προαπαιτουμένων. Ποιων προαπαιτουμένων; Αυτών που είναι στο συμπληρωματικό μνημόνιο τα οποία χωρίζονται σε δύο σκέλη.

Είναι τα 15 που σας κατέθεσα και πρέπει τώρα να ληφθούν για να πάρουμε τη δεύτερη δόση, όπως είναι και τα υπόλοιπα που περιλαμβάνονται στο πρόσθετο μνημόνιο για να μπορέσουμε να κλείσουμε τη δεύτερη αξιολόγηση και να πάρουμε τα υπόλοιπα 5 δισεκατομμύρια.

Εγώ παρουσίασα με κρυστάλλινη διαφάνεια την πορεία της εξέλιξης για να καταλήξω σε ένα συμπέρασμα. Έχουμε ύφεση και μπαίνουμε με ύφεση στον νέο χρόνο. Οι τράπεζες είναι κλειστές. Θυμάμαι σε μια συνεδρίαση που ήταν ο κ. Στουρνάρας, του εξέφρασα τις αντιρρήσεις μου για την αισιοδοξία του. Είπα «πώς είναι δυνατόν με κλειστές τράπεζες, με ύφεση; Πώς βλέπεις της εξέλιξη αυτής της ανάπτυξης»; Γιατί αν δεν υπάρξει ανάπτυξη, πώς θα αποδώσουν τα φοροεισπρακτικά μέτρα, κύριε Υπουργέ; Από πού; Ήδη έχει γονατίσει ο κόσμος δεν έχει να δώσει.

Η μείωση της κατανάλωσης είναι μικρή. Θα ήταν μεγαλύτερη γιατί προέρχεται από αυτά που πριν από ένα χρόνο, εν όψει των capital controls, μπήκαν στα συρτάρια. Όταν εξαντληθούν και αυτά, λόγω προσωπικών, οικογενειακών ή επιχειρηματικών υποχρεώσεων, θα δείτε βουτιά στην κατανάλωση. Από πού θα εισπράξει το κράτος;

Αυτό είναι το μεγάλο δίλημμα που θα έπρεπε με σοβαρότητα να αντιμετωπίσει η Κυβέρνηση. Διότι αυτό που τελευταία θα έπρεπε να διδαχθεί ο ΣΥΡΙΖΑ –όχι εσείς- και ιδιαίτερα ο Πρωθυπουργός είναι ότι τα ψέματα έχουν κοντά ποδάρια. Κάποια στιγμή τα βρίσκουμε μπροστά μας.

Εκτός αυτού, δεν ήταν πλήρως αληθής η έκφραση του Υπουργού Οικονομικών, όταν μου είπε ότι ελήφθησαν όλα τα δημοσιονομικά μέτρα. Όχι, γιατί εν εξελίξει βρίσκονται δύο.

Υποκρυπτόμενα υπάρχουν άλλα δύο δημοσιονομικά μέτρα: ο κόφτης που μπορεί να ενεργοποιηθεί και σημαίνει δημοσιονομικά μέτρα και, δεύτερον, το υπερταμείο, το οποίο στην πραγματικότητα θα λειτουργήσει, αν λειτουργήσει γρήγορα, προς κάλυψη δημοσιονομικών κενών. Άρα και αυτά είναι υποκρυπτόμενα δημοσιονομικά μέτρα που βρίσκονται σε εξέλιξη. Ψηφισμένα μεν, σε εξέλιξη δε.

Ως εκ τούτου, θα έλεγα ότι -σε σχέση με την προσπάθεια που πρέπει να καταβληθεί, εσείς τουλάχιστον το έχετε ενστερνιστεί, απ’ ό,τι κατάλαβα και από την απάντησή σας και από την κατ’ ιδίαν συζήτηση που είχαμε- πρέπει να υπάρχει μεγάλη περικοπή δαπανών, ξεκινώντας από τα Υπουργεία. Αυτό αναφέρατε πριν από λίγο και χαίρομαι που το άκουσα. Γιατί αυτό είναι το μοναδικό μέσο που θα μας βοηθήσει να χαλαρώσουμε τη φορολογική πολιτική και με το χαλάρωμα να οδηγηθούμε στην ανάπτυξη και η ανάπτυξη να μας οδηγήσει στην είσπραξη φόρων. Μονόδρομο έχουμε μπροστά μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταμάτη, κάνατε χρήση του χρόνου που ορίζει ο Κανονισμός.

Λοιπόν, θέλει άλλος αγορητής –γιατί θα χρησιμοποιήσω την ισότητα των όπλων- να λάβει τον λόγο; Κανείς.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Εγώ θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός, αν θέλει να απαντήσει για λίγο, ευχαρίστως.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Για ένα λεπτό μόνο, κυρία Πρόεδρε, ίσως και λιγότερο.

Θα ήθελα να ξεκαθαρίσω, κύριε Σταμάτη και κυρίες και κύριοι Βουλευτές, ότι κανένα νέο δημοσιονομικό μέτρο, κανένα μέτρο που δεν προέβλεπε η συμφωνία του Αυγούστου του 2015 δεν έχει νομοθετηθεί ή δεν πρόκειται να νομοθετηθεί. Ό,τι νομοθετήσαμε μέχρι τώρα ήταν κομμάτι της συμφωνίας του Αυγούστου. Μιλάμε για ένα ενιαίο πρόγραμμα με τις αδυναμίες και τα θετικά που έχει, σε σχέση με τα δύο προηγούμενα.

**ΔΗΜΗΤΡΙΟΣ ΣΤΑΜΑΤΗΣ:** Δεν το αμφισβήτησα.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κανένα νέο δημοσιονομικό μέτρο.

**ΔΗΜΗΤΡΙΟΣ ΣΤΑΜΑΤΗΣ:** Αυτό δεν το αμφισβήτησα. Με τις επιφυλάξεις του ΤΑΙΠΕΔ…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Σταμάτη.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Αυτό είναι το πρώτο. Το δεύτερο είναι ότι η αναθεώρηση δαπανών δεν σημαίνει κατ’ ανάγκη περιστολή. Κατ’ αρχάς, η αναθεώρηση δαπανών είναι θέση της Κυβέρνησης και όχι προσωπική θέση. Είναι θέση συλλογική, είναι δέσμευση της Κυβέρνησης και όχι προσωπική μου θέση. Θα ξεκινήσει να υλοποιείται το επόμενο διάστημα, πριν από το τέλος Σεπτεμβρίου.

Πρόθεσή μας είναι να εντοπίσουμε εκείνες τις σπατάλες που θα δημιουργήσουν δημοσιονομικό χώρο για δύο λόγους. Ο πρώτος πράγματι είναι η μείωση της φορολογίας μόλις αυτό καταστεί δυνατό και ο δεύτερος είναι η αναδιανομή, δηλαδή η χρήση των πόρων αυτών σε τομείς που πάσχουν εδώ και πέντε χρόνια. Και μιλάω κυρίως για την υγεία, την πρόνοια και την παιδεία.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, ολοκληρώθηκε η συζήτηση επί της αρχής, και επί των άρθρων του σχεδίου νόμου του Υπουργείου Οικονομικών: «Τροποποίηση του ν.4099/2012 (Α΄250) (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Οικονομικών: «Τροποποίηση του ν.4099/2012 (Α΄250) (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής): Δεκτό.**

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΔΗΜΗΤΡΙΟΣ ΒΕΤΤΑΣ: Δεκτό.**

**ΔΗΜΗΤΡΙΟΣ ΣΤΑΜΑΤΗΣ: Δεκτό.**

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ: Δεκτό.**

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεκτό.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 27 έγινε δεκτό ως έχει κατά πλειοψηφία.

Εισερχόμαστε στην ψήφιση του ακροτελεύτιου άρθρου του νομοσχεδίου.

Ερωτάται το Σώμα: Γίνεται δεκτό το ακροτελεύτιο άρθρο;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Τροποποίηση του ν.4099/2012 (Α΄250) (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις» έγινε δεκτό επί της αρχής και επί των άρθρων.

Κυρίες και κύριοι συνάδελφοι, προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΔΗΜΗΤΡΙΟΣ ΒΕΤΤΑΣ:** Δεκτό.

**ΔΗΜΗΤΡΙΟΣ ΣΤΑΜΑΤΗΣ:** Δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Τροποποίηση του ν.4099/2012/Α΄250 (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 190.α.)

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 13.20΄ λύεται η συνεδρίαση για αύριο, ημέρα Παρασκευή 2 Σεπτεμβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**